
În altă parte 


Probabil va închipuiţi că ştiţi despre Moş Crăciun. Şi 
sunt sigur că ştiţi nişte lucruri. Probabil ştiţi de Atelierul 
de Jucării şi despre reni. Ştiţi ce se întâmplă în fiecare 
Ajun de Crăciun. 

Bineînţeles că ştiţi. 

Însă probabil nu ştiţi despre mine. 


O să încep prin a vă spune lucrurile care sunt mai uşor 
de crezut. 

Numele meu este Amelia Wishart şi am un pisoi negru 
pe care îl cheamă Căpitanul Funingine. M-am născut la 
Londra. Am locuit acolo, la Londra, până am împlinit 
unsprezece ani. Şi apoi am locuit în altă parte. 

Despre această altă parte s-ar putea să vă vină mai greu 
de crezut. 

Presupun că, dacă v-aş spune că m-am mutat în 
Finlanda, n-aţi avea nicio problemă să credeţi asta, pentru 
că Finlanda este pe hartă. Şi harta este, teoretic, 
adevărată. Eu m-am mutat în Finlanda, în nordul foarte 
foarte foarte îndepărtat, dincolo de zona Finlandei 
cunoscută ca Laponia. 

Această altă parte în care locuiam se numea, simplu, 
Nordul Îndepărtat, iar orăşelul era Elfhelm. Ei, problema e 
că Elfhelm nu se află pe nicio hartă. Niciuna omenească, 
adică. lar motivul pentru absenţa lui este că majoritatea 
oamenilor nu-l pot vedea. E invizibil pentru ei. Cum să vă 
spun, Elfhelm este un loc magic şi, ca să vezi locurile 
magice, trebuie să crezi în magie. Iar tipurile de oameni 
care desenează toate hărţile sunt cel mai puţin înclinați să 
creadă în magie. 

Dar Elfhelm e un oraş obişnuit, din multe puncte de 
vedere. Un oraş mic. De fapt, un sat mai mare. Şi în el se 
găsesc lucruri obişnuite, cum ar fi magazine şi case şi o 
primărie. Există străzi şi copaci, ba chiar şi o bancă. 

Insă oamenii care locuiesc aici sunt diferiţi de mine. Şi 

foarte diferiţi şi de voi. 

Nici măcar nu sunt oameni. Nu sunt ființe omeneşti, 
adică. 

Ei sunt speciali. Sunt magici. 

Sunt, ei bine... 

Sunt elfi. Însă problema e că, atunci când eşti înconjurat 
de elfi, nu elfii sunt creaturile ciudate, neobişnuite. 

Nu. 

Ci tu eşti. 

Drumul Renilor nr. 7 


Moş Crăciun locuia pe Drumul Renilor la numărul 7, 
imediat lângă Câmpul Renilor, la marginea Elfhelmului. 
Casa lui, ca multe alte case din Elfhelm, era făcută din 
turtă dulce întărită şi - spre deosebire de aproape toate 
celelalte case din Elfhelm - uşa de la intrare era atât de 
mare, încât nu trebuia să te apleci ca să intri. 

Era plină de lucruri distractive. De la etaj la parter 
coborai pe un tobogan. Soneria de la uşă te întâmpina cu o 
versiune a cântecului Clopoţei, clopoței. Pretutindeni 
găseai jucării. Bucătăria avea rafturile pline cu borcane cu 
cele mai gustoase dulciuri - ciocolată, turtă dulce, gem de 
mure. În sufragerie era un orologiu cu ren, care semăna cu 
un ceas cu cuc, numai că, în loc de cuc, ieşea un ren care 
anunţa ora. O, şi nu indica orele omeneşti obişnuite, 
chestiile plictisitoare ca „şase fix” sau „nouă şi douăzeci”. 
El indica timpul-elf, iar orele elfilor se numeau, de pildă, 
Foarte Devreme Într-adevăr şi Mult Trecut de Ora de 
Culcare. 

Moş Crăciun locuise singur aici, dar, de curând, îl 
rugase pe Slumber, elful care meşterea paturi, să-i facă 
două paturi în plus şi „cel mai confortabil coş de pisici din 
lume” pentru Căpitanul Funingine. 

— Deşi, la noapte, a spus el în prima zi, o să dorm la 
parter, pe trambulină. 

Moş Crăciun a insistat că era o trambulină foarte 
confortabilă. 

Motivul pentru care Moş Crăciun avea nevoie de două 
paturi în plus eram noi, Mary Ethel Winters şi cu mine. 

Mary era femeia de care Moş Crăciun se îndrăgostise. 
Roşea de fiecare dată când se uita la ea. Şi ea îl iubea, 
bineînţeles. 

Mary era cea mai blândă şi mai drăguță Femeie pe care 
o cunoscusem în viaţa mea. Obrajii ei erau roşii ca merele, 
iar zâmbetul ei putea încălzi o cameră. Prima oară o 
întâlnisem la Londra, când se întâmplase cel mai rău lucru 

din toate. Mama se îmbolnăvise foarte rău de la atâtea 
hornuri pe care le curăţase. Eu am făcut tot ce mi-a stat în 
puteri ca s-o îngrijesc, dar, până la urmă, boala a fost mai 
puternică. Nu am putut s-o salvez. Tata ne părăsise de 
când eram eu foarte mică, aşadar, după moartea mamei, 
am fost trimisă la azilul de săraci al domnului Jeremiah 
Creeper. Eram din cale-afară de nefericită, dar Mary - 
care lucra la bucătăriile de acolo - se purta întotdeauna 
drăguţ cu mine. Îmi punea, în secret, o lingură de miere în 
terciul apos de ovăz pe care ni-l dădeau să-l mâncăm. N-o 
să uit asta niciodată. 

Şi ea avusese o viaţă grea. Înainte să vină să lucreze la 
azilul de săraci, nu avea casă şi dormea pe o bancă de 
lângă Tower Bridge, înconjurată de porumbei. 

Oricum, când eu şi Căpitanul Funingine am evadat, în 
cele din urmă, de la azil, mulţumită lui Moş Crăciun, Mary 
a venit cu noi. Şi, ca şi mine, a fost foarte mulţumită să 
vină aici. 

Am ajuns la Elfhelm în Ziua de Crăciun, când toţi copiii 
oamenilor din lume îşi deschideau cadourile, apoi ne-am 
ospătat la cea mai mare cină de Crăciun la care am 
participat eu vreodată şi am ascultat cele mai isteţe şi mai 
vesele melodii, interpretate de o formaţie de elfi numită 
Zurgălăii. Am râs şi am cântat şi am dansat spickle. 
Spickle este un dans de-al elfilor, foarte complicat, care 
implică multă mişcare energică din picioare, multe răsuciri 
şi ceva plutit magic prin aer. 

— Cred cd o să-ţi placă aici, mi-a spus Moş Crăciun mai 
târziu, când ieşiserăm să patinăm pe un lac îngheţat. 

— Da, cred că da, am zis eu. 

_ Şi aşa a fost. Chiar mi-a plăcut. Mă rog, pentru o vreme. 
Inainte să izbutesc să-mi fac praf fericirea într-un milion 
de cioburi. 

Caramela Speranţă 


Ca să ajungi oriunde în Elfhelm, trebuie să mergi de-a 
lungul unei străzi mari, numite Strada Principală. Elfii nu 
sunt întotdeauna foarte inventivi în ceea ce priveşte 
denumirile. De pildă, mai era o stradă cu şapte curbe, pe 
care ei o numeau Strada Celor Şapte Curbe. 

În fine, pe când mergeam noi pe Strada Principală, 
aceasta forfotea de elfi. De o parte şi de alta erau ateliere 
de saboţi de lemn, ateliere de tunici, ateliere de centuri. 
Exista până şi ceva numit Şcoala de Condus Sănii pe 
Strada Principala. Vedeai acolo toate tipurile de sănii, deşi 
niciuna nu arăta la fel de impresionant ca aceea cu care 
călătorisem până la Elfhelm - cea pe care Moş Crăciun o 
tinea parcată în Câmpul Renilor. 

Moş Crăciun l-a salutat fluturând din mână pe un elf 
înalt (după standardele elfilor) şi slab care lustruia o sanie 
mică şi albă. Sania sclipea şi arăta de-a dreptul minunat. 

— Salutare, Kip! Asta e noua sanie de care am auzit? 

Elful a zâmbit. Era un zâmbet abia schiţat. Genul de 
zâmbet surprins că se afla pe faţa aceea. 

— Da, Moş Crăciun. Vifor 360. 

— E o frumuseţe. Cu un singur ren? 

— Da. Cu un singur ren. 

Şi apoi Moş Crăciun a început o conversaţie lungă şi 
tehnică despre vitezometre, hamuri, altimetre şi busole. 

A încheiat conversaţia cu o întrebare: 

— Aşadar, o să-i laşi pe copii să meargă cu ea când 
începe şcoala? 

Kip a părut deodată foarte îngrijorat. 

— Nu, a zis el. Asta nu e o sanie de copii. Uite ce mărime 
are. E o sanie pentru elfii mai mari - numai pentru adulţi. 

Atunci Mary a intervenit în discuţie. 

— Ei bine, a zis ea, punându-şi un braţ pe după mine, 
şcoala o să aibă un nou elev anul acesta. Un copil care e 
mai mare decât un copil de elf. Un copil care e, de fapt, 
mai înalt şi decât un elf adult. 

— Ea e Amelia, m-a prezentat atunci Moş Crăciun lui 
Kip, şi, crede-mă, e o conducătoare de sanie înnăscută. 

Kip s-a uitat la mine şi s-a făcut alb ca zăpada. 

— Ooo. Înţeleg. Hmm. Ăăă. Da. Bine. 

Şi asta a fost tot. S-a întors la lustruitul saniei lui, iar noi 
ne-am continuat drumul de-a lungul străzii. 

— Bietul Kip, a zis Moş Crăciun încetişor. A avut o 
copilărie îngrozitoare. 

Toţi ceilalţi elfi cu care ne-am mai întâlnit erau foarte 
prietenoşi şi vorbăreţi. Mama Breer, meştera de centuri, i- 
a dăruit lui Moş Crăciun o centură nouă. („O, Moş Crăciun, 
ţi-a crescut burta. Va trebui să dăm o gaură nouă la 
curea.”) 

Apoi ne-am dus la prăvălia de dulciuri şi am cunoscut-o 
pe Bonbon, cofetara, care ne-a lăsat să gustăm câteva 
dintre noile specialităţi pe care le pregătea. Am încercat 
Ciocolata de Mur Pitic Violet, apoi o bomboană cu gust 
puternic de anason, numită Răzbunarea lui Blitzen (după 
renul preferat al lui Moş Crăciun) şi, după aceea, Alinarea 
Bebeluşului. 

— De ce se numeşte Alinarea Bebeluşului? am întrebat-o 
eu. 

Atunci cofetara a făcut semn spre copila ei - „mica Suki” 

- cu o feţişoară simpatică şi nişte urechiuşe ascuţite - care 
stătea fericită într-un scaun săltăreţ, sugând o acadea. 

— La ea întotdeauna dă rezultate. 

Totuşi, sortimentul cel mai uluitor dintre toate a fost cel 
numit Caramela Speranţă. 

— Oo, caramele! am exclamat eu, bătând din palme. 
Ador caramelele. Asta ce gust are? 

— Este Caramela Speranţă. Are gustul pe care speri tu 
c-o să-l aibă. 

Bonbon s-a uitat la mine de parcă pusesem o întrebare 
foarte stupidă. 

Aşadar, când am băgat-o în gură, am sperat din suflet c- 
o să aibă gust de ciocolată şi chiar gust de ciocolată a avut, 
apoi am sperat c-o să aibă gust de plăcintă cu mere şi 
caramela s-a încălzit în gura mea şi a devenit exact ca 
plăcinta de mere, după aceea m-am gândit la castanele 
prăjite pe care obişnuiam să le mănânc la fiecare Crăciun, 
înainte ca mama să ajungă foarte săracă, şi, numaidecât, 
caramela a devenit delicată, caldă şi crocantă ca amintirea 
în gura mea. lar acest gust din urmă, deşi delicios, m-a 
întristat totodată, fiindcă nu mai aveam mamă, aşa că am 
înghiţit caramela şi n-am mai cerut alta. În schimb, am luat 
nişte Bomboane de Chicotit, care îţi gâdilau limba şi te 
făceau să râzi. 

Clopoţelul de la uşa prăvăliei a scos un clinchet şi doi 
clienţi eleganţi şi-au făcut apariţia, amândoi îmbrăcaţi în 
tunici roşii. Unul era chel şi purta ochelari, iar celălalt era 
rotund ca un globuleţ. 

— A, salutare Pi! i s-a adresat Moş Crăciun celui cu 
ochelari. 

Apoi s-a întors spre mine: 

— Pi este noul tău profesor de matematică. 

— Salut! a zis Pi, mestecând nişte lemn-dulce. Eşti copil 
de om. Am auzit despre matematica omenească. Pare din 
cale-afară de ridicolă. 

Eu am rămas nedumerită. 

— Credeam că matematica e aceeaşi pretutindeni. 

Pi a râs. 

— Exact contrariul! Exact contrariul! 

Şi apoi am fost prezentată celuilalt elf, pe care îl chema 
Columbus. 

— Şi eu sunt profesor. Predau geografia. 

— Geografia elfilor seamănă cu geografia oamenilor? a 
întrebat Mary. 

A răspuns Moş Crăciun în locul lui Columbus: 

— Nu. În primul rând pentru că, în geografia omenească, 
Elfhelm nici măcar nu există. 

Apoi am mai mâncat nişte dulciuri şi am cumpărat 
câteva ca să ducem acasă şi, după aceea, am ieşit în stradă 
şi ne-am luat la revedere de la Bonbon, Pi şi Columbus. Am 
trecut pe lângă un chioşc de ziare care vindea Zăpada 
Zilei. 

— O, vai de mine! făcu Moş Crăciun. Nu e coadă... 
Nimeni nu mai vrea să cumpere Zăpada Zilei. 

Ştiam câte ceva despre Zăpada Zilei. Era principalul ziar 
al elfilor. Întotdeauna fusese condus de un elf pe nume 
Moş Vodol. Moş Vodol era un Elf Foarte Rău. Il urâse 
mereu pe Moş Crăciun şi - când Moş Crăciun ajunsese 
prima oară în Elfhelm, pe vremea când era doar un băiat - 
îl băgase la închisoare. Vedeţi voi, Moş Vodol obişnuia să 
fie Şeful Consiliului Elfilor şi guverna Elfhelmul făcând pe 
toată lumea să se teamă de străini, precum oamenii. Dar 
când Moş Crăciun ajunsese Şef Moş Vodol continuase să 
conducă ziarul Zăpada Zilei ani la rând, până de Crăciunul 
trecut, când devenise limpede că el îi ajutase pe troli să 
vină să distrugă Elfhelmul. Pedeapsa lui nu fusese 
închisoarea (elfii nu mai mergeau la închisoare), ci fusese 
pierderea ziarului Zăpada Zilei şi trimiterea lui să 
locuiască într-o căsuţă de pe cea mai liniştită stradă din 
Elfhelm, care se numea Strada Foarte Liniştită. Era privită 
ca o pedeapsă obligaţia de a locui pe Strada Foarte 
Liniştită, pentru că elfii urau liniştea. 

Singura problemă cu Zăpada Zilei era că, de când o 
preluase Noosh, fosta Corespondentă la Reni a ziarului, se 
întâmplaseră două lucruri. Primul, că ziarul devenise mult 
mai bun. Al doilea, că încetase totodată să se mai vândă. 

Se părea că elfii îl preferau când Moş Vodol născocea 
zvonuri şi minţea despre toate lucrurile. 

Vă spun acestea acum întrucât e important pentru ceea 
ce o să se întâmple mai târziu. Însă la momentul acela - 
când ieşiserăm noi din magazinul de dulciuri - eu aveam 
alte griji în minte. 

— N-am mai fost niciodată la şcoală. La azilul de săraci 
nu te învaţă nimic, tot ce faci e să munceşti. Şi, de altfel, 
şcoala elfilor sună foarte ciudat. Cum o să mă descurc eu 
aici? 

— O, ai să vezi, a răspuns Moş Crăciun. Te subestimezi. 
Te-ai descurcat foarte bine la condus o sanie de la bun 
început, nu-i aşa? 

— Dar dacă... 

— Ascultă, a continuat Moş Crăciun, nu trebuie să-ţi faci 
griji. Acesta este Elfhelm. Acesta este locul unde orice se 
poate întâmpla. E la fel cu bomboana pe care tocmai ai 
mâncat-o. Orice speri că o să simţi, aia o să simţi. 

— E chiar aşa de simplă viaţa, Nikolas? a întrebat Mary, 
care îşi luase obiceiul să-i spună lui Moş Crăciun pe 
numele mic. 

— Poate fi, a zis Moş Crăciun. 

Şi era uşor să te simţi la fel de încrezător ca el, în clipa 
aceea, când ne plimbam pe Strada Principală. Totul arăta 
fericit şi luminos. 

Atunci am observat că Moş Crăciun şi Mary se ţineau de 
mână şi m-am gândit că arătau foarte drăguţ. Poate era 
chiar cel mai drăguţ lucru pe care-l văzusem vreodată. Şi 
am fost atât de copleşită de drăgălăşenia imaginii lor, încât 
m-am trezit spunând cu voce tare ce gândeam: 

— Ar trebui să vă căsătoriţi. 

Amândoi s-au întors să se uite la mine pe acea stradă 
fericită, aglomerată şi acoperită de zăpadă şi păreau foarte 
surprinşi. 

— Scuze, m-am fâstâcit eu. N-ar fi trebuit să spun asta. 

Ei s-au uitat unul la altul şi au izbucnit în râs. lar Mary a 
Zis: 

— Ce idee bună, Amelia! 

Şi Moş Crăciun a zis: 

— Cea mai bună idee! 

Şi aşa a ajuns Mary Ethel Winters să se mărite cu Moş 
Crăciun. 

Mama Crăciun 


Nunta a avut loc în ultima zi a sărbătorilor de iarnă. Cu 
o zi înainte, eu trebuia să încep cursurile la Şcoala 
Elfhelm. Era plăcut să aştepţi o nuntă, căci îmi mai 
distrăgea gândul de la începerea şcolii. 

Aproape tot Elfhelmul a venit la Primăria Satului în acea 
zi. Au venit chiar şi câţiva spiriduşi din Dealurile 
Împădurite. Venise şi Spiriduşa Adevărului, împreună cu 
Spiriduşul Minciunii. Spiriduşul Minciunii a spus că-i 
plăceau sincer urechile mele, ceea ce a fost un pic 
îngrijorător. Şi renii lui Moş Crăciun erau prezenţi cu toţii. 
El îl pusese pe Blitzen să-i promită că n-o să-şi facă nevoile 
pe podea în timpul ceremoniei, iar Blitzen se ţinea de 
promisiune. Era şi un tomtegubb de faţă. Auzisem de 
spiriduşi şi de elfi încă de pe vremea când locuiam la 
Londra. Dar nu auzisem niciodată de tomtegubbi. Se părea 
că nu existau prea mulţi şi se puteau întâlni numai în estul 
Elfhelmului. Tomtegubbii nu aveau nume şi nu erau 
niciodată bărbaţi sau femei. Erau doar tomtegubbi şi aveau 
culori diferite. Acesta de la nuntă răspândea o lumină 
gălbuie şi era o creatură scundă şi dolofană, care zâmbea 
şi fredona cântece pentru sine tot timpul. De asemenea, 
venise şi Căpitanul Funingine, care ronţăia firimituri de 
prăjitură scăpate pe podea. 

O, şi a mai fost, de asemenea, un cutremur. Sau ceea ce 
s-a simţit ca un cutremur. Însă s-a dovedit a fi doar un trol 
care străbătuse tot drumul din Valea Trolilor până aici, ca 
să vină la nuntă. Era un trol femeie, dar atât de mare, că 
nici n-a încăput în primărie şi a fost nevoită să stea pe 
pământul acoperit cu zăpadă de afară, uitându-se înăuntru 
pe fereastră. Aceasta era Urgula, Conducătoarea Supremă 
a Trolilor, care era mai mare chiar decât toţi untertrolii şi 
ubertrolii pe care-i cârmuia. Eu n-am văzut-o pe toată, ci 
numai capul ei, cu părul la fel de ciufulit ca un copac 
răvăşit de vânt. 

Moş Crăciun a deschis fereastra, la un moment dat, ca 

să stea de vorbă cu ea. 

— Salutare, Urgula, mă bucur să te văd aici! 

Urgula a zâmbit şi şi-a arătat cei trei dinţi ai săi, fiecare 
de mărimea unei uşi putrezite. 

— Eu fi aici pentru urare ţie şi iubitei tale cea mai mare 
fericire de la noi toţi troli. 

— Asta-i foarte drăguţ, a zis Mary, stând alături de Moş 
Crăciun. 

Zurgălăii au interpretat un cântec pe care îl scriseseră 
special pentru această ocazie, intitulat Arăţți minunat 
pentru mine, iubito (Chiar dacă eşti o ființă omenească). 

Moş Topo, cel mai bun prieten al lui Moş Crăciun, a 
oficiat ceremonia. Nunţile din Elfhelm, mi-am dat eu 
seama curând, erau uşor diferite de cele omeneşti. 

— Uitaţi-vă unul în ochii celuilalt, a poruncit Moş Topo. 
Şi încercaţi să nu râdeţi. 

Au reuşit amândoi să facă asta, până când Moş Topo a 
început să spună nişte bancuri foarte slabe. 

— Ce mănâncă Moş Crăciun pe drum? 

— Nu ştiu, a recunoscut Mary. 

— Aisburgeri... V-aţi prins? 

— Da, a zis Moş Crăciun. Eu ţi-am spus bancul ăsta! 

Dar Moş Vodol mai ştia: 

— Cine spune „Oh, oh, oh”? Tu mergând de-a- 
ndărătelea... V-aţi prins? Pentru că tu, de regulă, spui „Ho, 
ho, ho”. Bine. De ce nu poate un schelet să facă armata? 
Pentru că nu se poate încorpora. Încorpora! V-aţi prins? De 
ce nu trece Moş Crăciun prin pădure? Ca să nu-l confunde 
Lupul cu Scufiţa Roşie... 

Şi glumiţele astea teribile au continuat o bună bucată de 
vreme. Până când, în cele din urmă, şi Moş Crăciun şi 
Mary râdeau - nu pentru că glumele ar fi fost amuzante, ci 
tocmai pentru că erau atât de nereuşite. Şi acesta a fost 
momentul - exact momentul când amândoi râdeau în 
acelaşi timp - când Moş Topo a spus: 

— Vă declar CĂSĂTORIŢI! 

Pentru că aşa se căsătoreşte lumea în Elfhelm. Râzând 
împreună în acelaşi moment, în mijlocul unei ceremonii de 

nuntă. 

Mary a devenit automat Mama Crăciun şi, pentru că 
Moş Crăciun era şeful Consiliului Elfilor, a devenit şi 
membru al Consiliului Elfilor. De aceea unii erau numiţi 
Mama Ceva sau Moş Ceva. Pentru că erau membri ai 
Consiliului Elfilor, ceea ce însemna că puteau asista la 
şedinţe şi puteau încuraja luarea unor decizii despre 
Elfhelm şi viaţa elfilor. Teoretic, oricine putea fi membru în 
Consiliul Elfilor. Se întâmpla, însă, că o mulţime de elfi nu 
voiau să fie niciodată membri, pentru că se ştia că 
şedinţele erau plictisitoare şi le dădeau mâncărimi. Nişte 
mâncărimi grozave. 

După această primă parte a nunţii, plină de vorbărie, a 
venit partea cu mâncare (multă mâncare), mai multă 
muzică şi chiar şi mai mult dans spickle. 

Spre sfârşitul petrecerii a apărut un elf cu o înfăţişare 
morocănoasă şi barbă neagră, care se plimba prin mulţime 
încruntându-se la Moş Crăciun şi la Mary - sau Mama 
Crăciun - şi la oricine părea fericit. Ceea ce însemna 
absolut toată lumea din încăpere, mai puţin Spiriduşa 
Adevărului, care părea că ar fi vrut ca Moş Crăciun să 
rămână pe cont propriu (ştiu asta pentru că am auzit-o din 
întâmplare spunând „Mi-ar fi plăcut ca Moş Crăciun să 
rămână pe cont propriu”), aşadar aceasta era o zi un pic 
mai dificilă pentru ea. 

— Te distrezi bine? am întrebat-o eu pe Spiriduşa 
Adevărului cu nevinovăție. 

— E cea mai neagră zi din viaţa mea, a răspuns ea 
înainte să înfulece nişte tort de nuntă. 

Elful încruntat era Moş Vodol. Când Moş Crăciun a 
ridicat paharul ca să ţină un toast de final, l-am văzut pe 
Moş Vodol privind fix pocalul cu suc de mur pitic al lui Moş 
Crăciun. 

— Dragi elfi, spiriduşi, fiinţe omeneşti, reni, troli - o, şi 
tu, tomtegubb -, vă mulţumesc tuturor c-aţi venit. Astăzi a 
fost o zi foarte specială pentru mine. Ca un milion de Zile 
de Crăciun într-una singură. Pentru că m-am căsătorit cu 
cea mai bună, cea mai prietenoasă şi cea mai amuzantă 

persoană pe care am cunoscut-o vreodată - tu, Mamă 
Crăciun - şi pentru că vă am pe voi toţi în jurul meu. Aş 
vrea, de asemenea, să mai menţionez pe cineva din 
încăpere. 

Atunci a arătat spre mine. 

— Persoana de acolo, Amelia Wishart, fetiţa care a 
salvat Crăciunul. Am învăţat multe de la ea. Şi, în primul 
rând, am învăţat de la ea puterea magiei. După cum ştiţi, 
speranţa este un soi de magie. lar acum cea mai mare 
speranţă şi credinţă a mea sunt că Elfhelm o va primi - pe 
ea şi pe draga mea Mary - cu aceeaşi căldură în satul 
nostru cum aţi făcut-o deja. Ca şi mine, poate şi ele arată 
un pic diferit, dar vă asigur că o să aducă şi mai multă 
vioiciune aici, în Elfhelm. 

— Aşa, aşa! a aprobat Noosh, care stătea lângă stră-stră- 
stră-stră-stră-străbunicul ei, Moş Topo, ţinându-şi în braţe 
fiul, pe Micul Mim. 

— Fără îndoială, a adăugat şi Moş Topo. Elfhelm e mult 
mai vesel dacă îi primeşte pe toţi cu braţele deschise. Un 
sat plin numai de elfi ar fi la fel de plictisitor ca o şosetă 
umplută cu acelaşi fel de daruri. 

— Ei bine, eu sunt foarte fericită să mă aflu aici, a zis 
Mary. Şi ştiu că şi Amelia este. Nu-i aşa, Amelia? 

Toată sala s-a întors să se uite la mine. 

— O, da, am confirmat eu. Sunt foarte fericită. Cu 
siguranţa e mai bine ca într-un azil de săraci, credeţi-mă. 

Elfii mi-au zâmbit, dar cu o expresie de nedumerire sau 
poate chiar amuzament pe feţele lor. Bănuiesc că din 
cauză că eu eram diferită. Eram diferită chiar şi faţă de 
Mary şi Moş Crăciun. Nu exista nici pic de drimwick în 
mine. Drimwick este magia de elf. O magie care fusese 
folosită ca să i se salveze viaţa lui Moş Crăciun pe când era 
copil, şi pe care, la rândul lui, o folosise ca să-i salveze 
viaţa lui Mary, Crăciunul trecut. Eu n-aş fi putut face 
lucrurile pe care elfii şi Moş Crăciun şi Mary - odată ce 
avea să-şi încheie cursurile de drimwick - le puteau face. 
Dar nu-mi păsa. Nu deocamdată, cel puţin. Chiar îmi 
plăcea să fiu diferită. Toată viaţa mea, în Londra, fusesem 


invizibilă. Doar un alt copil sărac, neîngrijit, cu faţa 
murdară de funingine. Era plăcut să se uite lumea la mine. 
Mă făcea să mă simt un pic specială şi nu mă mai simţisem 
niciodată specială până acum. 

Iar Moş Crăciun m-a scos din încurcătură spunând: 

— Deci hai să ridicăm paharele pentru fericire şi 
prietenie! Nu contează cine este cineva sau de unde a 
venit, acum este în Elfhelm şi noi o să-l întâmpinăm cu 
drag. 

Moş Vodol, am observat eu, încă se mai uita la pocalul 
din mâna lui Moş Crăciun. Şi, în timp ce îl fixa cu privirea, 
am văzut pocalul cum începe să tremure şi să se zgâlţâie, 
iar Moş Crăciun a părut şocat, încercând să-l ţină bine. 
Însă degeaba. Pocalul a zburat prin încăpere şi a aterizat 
cu un zăngănit puternic la picioarele mele. Când m-am 
uitat, am văzut sucul roz-portocaliu de mur pitic vărsat pe 
jos. 

Nimeni nu şi-a dat seama că fusese opera lui Moş Vodol, 
pentru că nimeni nu fusese atent la cât de intens se uitase 
el la Moş Crăciun. 

— Ce-a fost asta? a întrebat Mary. 

— Habar n-am, a răspuns Moş Crăciun. 

— El a fost! am zis eu, arătând spre vinovatul cu barbă 
neagră. 

Toată primăria a amuţit dintr-odată. Cu toţii păreau un 
pic îngrijoraţi, inclusiv Moş Crăciun. Şi atunci am început 
şi eu să mă simt un pic îngrijorată. 

— A fost Moş Vo... 

Dar n-am putut să-mi termin vorba, căci gura mi s-a 
închis brusc. Buzele mi s-au strâns forţat, deşi nimeni nu 
mi le atingea. 

Atunci am înţeles: el făcea asta. 

— N-am nicio idee despre ce vorbeşte fata de om, a zis 
Moş Vodol cu un surâs. În mod clar se înşală. 

Am încercat să vorbesc, dar n-am putut. M-am uitat la 
feţele tulburate ale lui Moş Crăciun şi Mary. Nu voiam să 
le stric ziua specială, aşa că am dat din umeri şi m-am 
străduit să zâmbesc crispat. 

Moş Crăciun s-a uitat la mâna lui, acum goală, şi la balta 
de pe podea, de la picioarele mele. Şi-a scos în afară buza 
de jos. 

— Ei bine, hai să nu plângem după sucul vărsat. Suntem 
aici să sărbătorim! 

A bătut din palme: 

— Zurgălăi, cântaţi-ne o altă melodie! 

Muzica a început din nou şi elfii au umplut ringul de 
dans, pornindu-se într-un soi de concurs de dans spickle. 
Şi am dansat şi eu, într-un mod mai degrabă omenesc şi 
nemagic, până când Moş Vodol a venit şi s-a proţăpit în 
faţa mea. 

Eram un pic speriată, dar hotărâtă să n-o arăt. Aşa că 
am zis: 

— Îţi place să dansezi? 

Iar el a răspuns: 

— Nu, nu-mi place. Vezi tu, problema e că trebuie să fii 
atent pe unde calci. Dacă faci un pas greşit, ar putea exista 
consecinţe. 

Eu am râs. 

— Nu cred că dansul trebuie să fie luat atât de în serios. 

Dar atunci mi-am dat seama că el nu despre dans 
vorbea, pentru că mi-a spus: 

— Eu nu despre dans vorbesc. 

— Aha. 

— Eu vorbesc despre tine. 

— De ce trebuie să fiu atentă pe unde calc? 

— Pentru că picioarele tale sunt prea mari. 

— Ce? Ba sunt exact cum ar trebui să fie. Sunt o fiinţă 
omenească. 

— Exact. 

S-a holbat la mine. Arăta chiar sărit de pe fix. 

— Tu eşti o fiinţă omenească. Nu aparţii acestui loc. 

— Moş Crăciun este o fiinţă omenească. Mary este o 
fiinţă omenească. Ei nu aparţin acestui loc? Toţi ceilalţi elfi 
aşa par să creadă. 

El s-a aplecat mai aproape de mine, ca să poată vorbi 
încet şi să-l aud, totuşi, peste muzică. 

— O, nu înţelegi gândirea elfilor. Vezi tu, ei sunt foarte 
schimbători. Fă un pas greşit şi-or să se întoarcă împotriva 
ta. O să vezi. O să am eu grijă de asta. 

— Nu mi-e teamă de tine. 

— Încă, a completat el. Nu ţi-e teamă de mine încă. Doar 
bagă de seamă, cu picioarele tale mari. 

Şi apoi s-a întors şi a plecat, iar toată lumea era prea 
ocupată cu distracţia ca să observe că zâmbetul meu 
dispăruse, înlocuit fiind acum de o expresie tulburată. 
Eram atât de îngrijorată că tocmai mi-l făcusem duşman pe 
cel mai răutăcios elf din Elfhelm, încât, pentru restul serii, 
am uitat cu desăvârşire că aveam să încep noua mea 
şcoală chiar în ziua următoare. 

Primul meu an la şcoala elfă 


Elfii sunt mici, dar copiii elfi sunt şi mai mici. Chiar dacă 
eu eram, practic, un copil, eram destul de înaltă după 
standardele copiilor de om, aşadar eram chiar foarte înaltă 
după standardele copiilor de elf. 

Intotdeauna dădeam cu capul de pragul de sus al uşilor 
din şcoală, abia-mi puteam îndesa picioarele sub bancă, iar 
scăunelul mi se părea la nivelul podelei. Caietele şi 
creioanele erau prea mici, iar toaletele - ei bine, toaletele 
erau o glumă. 

Insă mi-a plăcut mult că toate clasele aveau câte un 
nume. Erau Clasa Chiciură, Clasa Turtă Dulce şi Clasa 
Sanie cu Zurgălăi, iar elfii mai mari erau în Clasa Vâsc. 

Am stat lângă o fată elf zâmbitoare pe nume Twinkle, 
care era bună la toate. Toţi elfii erau buni la toate, dar mai 
cu seamă Twinkle. Motivul pentru care Twinkle era atât de 
bună la toate era că, deşi era copil, avea de fapt trei sute 
şaptezeci şi doi de ani. 

— Trei sute şaptezeci şi doi de ani şi jumătate, de fapt, 
mi-a spus ea în prima zi. Ştiu că trebuie să sune derutant, 
dar asta se întâmplă cu elfii. Noi creştem din ce în ce mai 
mult şi apoi ne oprim din crescut în clipa în care atingem 
vârsta perfectă, vârsta la care ne cunoaştem într-adevăr pe 
noi înşine şi la care o să fim veşnic fericiţi. Majoritatea 
elfilor în general nu află cine sunt - ce îi face fericiţi, ce 
vor să facă - până ce nu ajung foarte bătrâni. 

Asta ştiam deja. De pildă, ştiam că Moş Topo împlinise 
nouăzeci şi nouă de ani înainte de a se opri din îmbătrânit. 
Moş Crăciun - care, practic, nu e un elf, ci un om vrăjit cu 
drimwick - s-a oprit din înaintarea în vârstă undeva pe la 
şaizeci de ani, când şi-a descoperit menirea. Însă unii, 
precum Twinkle, şi-o descoperă când sunt foarte tineri. De 
aceea Twinkle avea trei sute şaptezeci şi doi de ani (şi 
jumătate) şi rămăsese tot copil. 

Eram vreo douăzeci în clasa noastră, numită Bulgăre de 
Zăpadă. In afară de Twinkle, mai era un foarte micuţ, dar 

foarte entuziast elf pe nume Shortcrust, campionul de 
juniori la dans spickle, şi o fată elf pe nume Snowflake, 
care era un pic enervantă şi întotdeauna râdea de mine 
când făceam vreo greşeală, ceea ce se întâmpla destul de 
des. 

Aveam profesori diferiţi pentru diversele materii, dar 
diriginta noastră era Mama Jingle. Întotdeauna mă privea 
cu bunăvoință, dar eu nu puteam să nu mă gândesc că mă 
considera o mare pierdere de spaţiu. 

Ea a fost cea care mi-a spus, în prima mea săptămână, 
că nu eram încă pregătită pentru lecţiile de condus sania. 

Am simţit cum mânia clocotea în mine. Era o mânie pe 
care n-o mai simţisem de când scăpasem de azil şi de 
domnul Jeremiah Creeper. 

— Dar am mai zburat cu o sanie înainte! Am zburat cu 
sabia lui Moş Crăciun! Cea mai mare sanie care există! 

Ea a clătinat din cap. 

— Îmi pare rău, dar când copiii ajung la această şcoală, 
trebuie să aştepte şase luni înainte de a li se permite să 
înceapă să zboare cu săniile. Acestea sunt regulile lui Kip, 
mă tem. 

— Dar cei mai mulţi copii care încep şcoala asta au cinci 
ani. Eu am unsprezece. 

— Tu ai trăit unsprezece ani ca fiinţă umană, ceea ce e 
diferit. Oamenii nu sunt făcuţi pentru a zbura cu săniile. 

Şi acesta a fost finalul discuţiei. Trebuia să aştept. Şi, 
între timp, trebuia să continui cu toate celelalte lecţii la 
restul materiilor. 

Una era matematica, cu domnul Pi, o materie foarte 
înşelătoare. Vedeţi voi, matematica elfă este extrem de 
diferită de matematica omenească. În matematica elfă cel 
mai bun răspuns nu este cel corect, ci este cel mai 
interesant. 

— Amelia, cât fac doi şi cu doi? întreba Pi. 

— Patru, ziceam eu. 

Şi întreaga clasă izbucnea în râs. În afară de Twinkle. 

— Twinkle, spune-i Ameliei răspunsul corect. 

Şi Twinkle îşi îndrepta spatele şi spunea: 

— Zăpadă. 

— Da, aproba Pi. Doi şi cu doi fac zăpadă. Sau ai fi putut 
spune puf de pană. 

Şi Twinkle se uita la mine şi îşi cerea iertare că a avut 
dreptate, ceea ce înrăutăţea şi mai tare situaţia. 

Celelalte materii erau la fel de înşelătoare. 

Erau Scrierea, Cântatul (vocea mea nu era destul de 
veselă), Râsul Chiar Şi Atunci Când Sunt Vremuri Grele (o 
materie foarte dificilă), Făcutul de Glume, Studiul 
Crăciunului,  Dansatul de  Spickle (un dezastru), 
Drimwickeria Practică (evident, un dezastru şi mai şi), 
Turta-Dulce, Fericirea Generală şi Geografia. 

Columbus - profesorul de geografie pe care-l întâlnisem 
odată cu Pi, în ziua aceea, la magazinul de dulciuri - era 
un elf încântător şi nutream mari speranţe pentru lecţiile 
lui. Sunau chiar obişnuite şi omeneşti, dar bineînţeles că 
nu erau. Geografia elfă era la fel de nebunească precum şi 
celelalte materii. Întreg cuprinsul globului, la sud de 
Muntele Foarte Mare, era numit simplu „Lumea 
Omenească”. Nu conta dacă era Finlanda sau Britania sau 
America sau China, asta era absolut egal pentru elfi şi de 
aceea îl lăsau pe Moş Crăciun - şi acum şi pe Mama 
Crăciun - să plănuiască traseul pe care să călătorească în 
fiecare an. 

Pe de altă parte, tot ce se afla de partea aceasta a 
muntelui era studiat cu mare atenţie la detalii. Acestea 
erau aşa-numitele Locuri Magice şi cuprindeau Teritoriul 
Elfilor (alcătuit din Elfhelm şi Dealurile Impădurite, care ar 
fi fost mai potrivit să se numească teritoriile spiridușilor, 
dar aparent spiriduşii erau varză la geografie şi nu le păsa 
prea mult de numele lucrurilor, aşa că niciunul nu 
obiecta). Celelalte Locuri Magice erau Valea Trolilor, 
Câmpurile de Gheaţă (unde se puteau găsi adesea 
tomtegubbii), Tărâmul Hulder! (leagănul poporului hulder) 
şi Ţinutul Movilelor şi al Vizuinilor. 

Astfel se scurgeau zilele, săptămânile, lunile. Moş 


1 Hulder, în mitologia scandinavă, este un spirit al pădurilor, care ia 
cel mai adesea înfăţişarea unei femei seducătoare. 


at Pe 


Crăciun venea acasă târziu de multe ori, pentru că anul 
acela era cel mai aglomerat din toate timpurile pentru 
Atelierul de Jucării. Mary era, de asemenea, foarte 
ocupată, căci primise misiunea de a stabili ruta călătoriei 
de Crăciun. Pe deasupra, începuse să ia lecţii de 
drimwickerie, ca să-şi poată descătuşa magia, însă găsea 
treaba asta foarte dificilă. În orice caz, amândoi erau 
ocupați până peste cap, iar eu nu voiam să-i sâcâi cu 
problemele mele, aşa că îmi şopteam nemulţumirile la 
urechea Căpitanului Funingine, care întotdeauna torcea şi- 
mi oferea alinare. 

De când mă ştiam, fusesem genul de persoană care-şi 
putea purta singură de grijă. Într-adevăr, fusesem mereu 
nevoită s-o fac şi adevărul este că în cea mai mare parte a 
anului mă folosisem din plin de capacitatea asta. Şi de 
multe ori mă distrasem. Mă distrasem foarte bine. Să 
trăiesc în Elfhelm era, totuşi, de o mie de ori mai bine 
decât să fiu orfană în Londra. 

Mă duceam adesea acasă la Twinkle ca să jucăm tenis 
elf, care era exact ca tenisul normal, dar cu o minge 
imaginară în loc de una adevărată. Acesta era singurul 
sport elf la care eram bună şi mi-ar fi plăcut să-l putem 
juca şi la şcoală. Atunci, m-aş fi putut întoarce fericită 
acasă şi să citesc sau să sar pe trambulină sau să citesc în 
timp ce sar pe trambulină. 

Totuşi, nici lecţiile mele nu erau toate foarte grele. Era 
amuzant să stai lângă Twinkle, care mereu spunea glume 
grozave, iar Shortcrust ne amuza adesea cu felul în care 
dansa el spickle, în recreaţii. Şi chiar în zilele proaste îmi 
tot spuneam că lucrurile aveau să stea mult mai bine când 
o să ajung la lecţia de condus sania. Însă şase luni au 
trecut şi nimic. Apoi şapte. Apoi opt. Iar, curând, avea să 
fie decembrie şi se părea că mie n-o să mi se dea voie 
niciodată să iau parte la lecţia de condus sania, ci aveam 
să stau mereu de una singură într-o sală de clasă goală, 
uitându-mă lung pe fereastră la ceilalţi elevi din clasa mea 
cum trec în zbor cu săniile lor. 

Se apropiase destul de mult Crăciunul, când le-am vorbit 

prima oară lui Mary şi lui Moş Crăciun despre asta. Era în 
ziua în care auzisem pentru prima oară menţionându-se de 
Ţinutul Movilelor şi al Vizuinilor. 

— Unde se află? l-am întrebat eu pe Columbus. 

— Foarte departe. Cel mai departe cu putinţă dintre 
toate Locurile Magice. La vreo sută de mile la est de Valea 
Trolilor. 

— Şi cine locuieşte acolo? 

Întreaga clasă ştia răspunsul, însă, în loc să râdă de 
mine, cum făceau de obicei, cu toţii au devenit foarte 
tăcuţi. 

— Nişte creaturi mai degrabă periculoase. 

— Care? 

— lepuri. 

A fost rândul meu să râd. 

— lepurii? Iepurii nu sunt periculoşi. 

Columbus a dat din cap, cu înțelepciune. 

— Înţeleg. Tu te gândeşti la acei iepuri care se găsesc în 
Lumea Oamenilor. Făpturi mici şi drăguţe, cu urechi mari, 
ţopăind de colo până colo. Ţup, tup, ţup! Moş Crăciun mi-a 
povestit despre ei. Dar, nu, iepurii aceştia sunt mai mari. 
Stau drept pe picioarele din spate. Şi sunt... - s-a oprit un 
moment şi a înghiţit un nod din gât - mortali. 

— Mortali? 

Am zâmbit fără să vreau. Suna foarte ridicol. 

— E serios, mi-a şoptit Twinkle. 

— Da, a întărit Columbus, ale cărui sprâncene se 
coborâseră dezaprobator. Şi nu e de râs... Cine îi poate 
spune Ameliei despre iepurii care trăiesc în Ținutul 
Movilelor şi al Vizuinilor? 

Snowflake a fost prima cu mâna pe sus. 

— Da, Snowflake? 

— Conducătorul lor este lepuraşul de Paşte. 

Mi-am stăpânit cu greu un chicotit. 

— Corect, a zis Columbus. Conducătorul lor este 
lepuraşul de Paşte. Toată lumea ştie asta. Mă rog, toată 
lumea în afară de Amelia. Acum, altceva? 

Twinkle, inevitabil, a ridicat mâna. 


2: 003 


— Au o armată foarte mare. Sunt mii şi mii. Zeci de mii. 
Şi, în urmă cu sute de ani, au purtat bătălii cu trolii şi cu 
elfii. Acestea au fost Războaiele Trolilor, pe care ei le-au 
câştigat, iar înainte de asta, pe când elfii obişnuiau să 
locuiască pe tot cuprinsul Locurilor Magice, Armata 
Iepurilor a luptat împotriva lor şi i-a învins, şi astfel a pus 
stăpânire pe Ţinutul Movilelor şi al Vizuinilor. 

Columbus, ca întotdeauna, a părut foarte mulţumit de 
Twinkle. N 

— Exact. In zilele foarte de demult, pe când iepurii 
trăiau în iepurăriile de sub pământ, elfii şi iepurii o duceau 
chiar bine unii cu alţii. Dar, într-o zi, când lepuraşul de 
Paşte a luat conducerea armatei, a avut o altă idee. El voia 
ca toată lumea să ştie despre iepuri. Da, încă îşi păstrau 
iepurăriile ca să doarmă şi să muncească în ele, dar nu mai 
voiau să fie speriaţi sau să se ascundă. Mai ales vara. Le 
plăcea lumina. Le plăcea căldura. Voiau să zburde liberi. 
Voiau să se ducă oriunde aveau poftă. Ceea ce ar fi fost în 
regulă, dar nu voiau pe nimeni altcineva în jurul lor decât 
pe iepuri. I-au silit pe elfi să plece. Mă rog, pe aceia dintre 
elfi care au reuşit să scape vii - nu foarte mulţi. 

— O, nu! am exclamat eu. Groaznic. 

Columbus a oftat. 

— Ei bine, asta a fost cu foarte mult timp în urmă. Şi 
iepurii stau izolaţi, ei între ei, la fel şi noi. Aşadar nu există 
motive de îngrijorare. 

— Cum poţi fi sigur? l-am întrebat. 

— Pentru că el e profesor! a intervenit Twinkle. 

Toată lumea a râs, de parcă eu aş fi fost lipsită de minte. 
Totuşi, capul mi se învârtea de întrebări şi întrebările nu 
aveau unde să iasă decât pe gură. 

— De ce i se spune lui lepuraşul de Paşte aşa? am 
întrebat eu. 

Columbus a arătat din nou spre Twinkle. 

— Twinkle, explică-i de ce lepuraşului de Paşte i se 
spune lepuraşul de Paşte. 

Twinkle şi-a tras mult aer în piept şi s-a ridicat în 
picioare foarte băţoasă. 


— Lui i se spune lepuraşul de Paşte pentru că era 
Paştele când au ieşit ei din vizuinile lor. Paştele e atunci 
când lucrurile devin mai calde şi mai luminoase şi, de 
asemenea, a fost ziua când s-a dat prima şi ultima bătălie 
dintre elfi şi iepuri. 

— O, şi înainte cum era numit lepuraşul de Paşte? 

— Şapte-patru-nouă, a lămurit-o Columbus. lepurii au 
înclinația să îşi dea mai degrabă cu numere decât cu 
nume. Sunt o specie foarte matematică. 

— Da, înţeleg, am zis eu. 

Dar nu înţelesesem, de fapt. Mai erau încă întrebări în 
capul meu. De pildă: dacă lepuraşul de Paşte şi Armata 
lepurilor voiau să fie pretutindeni, de ce nu voiseră 
niciodată să fie şi în Elfhelm? Chiar se sfârşise cu 
ameninţarea iepurilor? Iar lepuraşul de Paşte mai era încă 
în viaţă? 

Când am ajuns în seara aceea acasă, l-am întrebat pe 
Moş Crăciun despre lepuraşul de Paşte. 

— O, a început el, în timp ce făceam lanţuri de hârtie 
colorată, Războiul lepurilor a fost cu mult înainte de a sosi 
aici. Cu mult înainte şi de a mă fi născut. Mai sunt câţiva 
elfi foarte, foarte bătrâni care-şi mai amintesc cum era 
viaţa în Ţinutul Movilelor şi al Vizuinilor. Moş Topo este 
unul dintre aceştia. Avea şase ani pe vremea aceea, când 
elfii au fost siliţi să se retragă aici. A spus că nu era nimic 
deosebit şi că majoritatea elfilor nu-i duceau cu adevărat 
dorul. Era un ţinut foarte plat. Nicio pădure. Niciun munte. 
Doar vizuini de iepuri... 

O oră mai târziu, şedeam toţi în jurul mesei, mâncând 
plăcintă de cireşe. 

Eu tot mai eram curioasă în legătură cu iepurii. 

— Dacă e atât de plictisitor, de unde ştim că iepurii n-o 
să vină aici să pună stăpânire şi pe Elfhelm? 

Moş Crăciun a zâmbit cu zâmbetul acela liniştitor al lui. 
Ochii i-au sclipit. 

— Pentru că asta a fost în urmă cu trei sute de ani. Şi în 
tot răstimpul ăsta nici măcar un singur iepure n-a ţopăit o 
dată prin preajma Elfhelmului. Indiferent ce fac iepurii, 

sunt foarte departe, aşadar nu există niciun motiv să ne 
facem griji. Nimic nu s-a schimbat. 

Răspunsul lui m-a liniştit. Dar faţa mea trebuie să fi 
arătat încă posomorâtă, pentru că Mary a întrebat: 

— Care-i problema, scumpa mea? 

Am oftat. Întotdeauna am crezut că e mai bine să nu mă 
plâng prea mult de viaţa de aici, căci fără îndoială era mult 
mai bună decât viaţa în Azilul de Săraci al lui Creeper din 
Londra. Dar privirea insistentă a lui Mary parcă te obliga 
să mărturiseşti adevărul, aşa că l-am spus fără ocolişuri. 

— Şcoala, am zis eu. Şcoala e problema. 

Mary şi-a plecat capul, compătimitoare. 

— Ce nu merge la şcoală? 

— Nimic. Tot anul a fost un pic complicat. Pur şi simplu 
nu sunt bună la materiile elfilor. Pentru mine n-au nicio 
noimă. Şi n-o s-o scot niciodată la capăt cu matematica 
elfilor... 

Moş Crăciun a încuviinţat. 

— A, da. Matematica elfilor cere mai mult timp ca să te 
obişnuieşti cu ea. Mie nu mi-a venit să cred când am aflat 
că tabla înmulţirii cu cinci este aici o tăblie de masă 
propriu-zisă - o masă din lemn, cu cinci picioare. Şi că 
împărţirea numerelor mari este doar împărţirea normală, 
pe care o scrii, însă, foarte mare. Dar nu te îngrijora. Toată 
lumea o consideră dificilă. 

— Ba nu, am insistat eu, având în minte mâna lui 
Twinkle care se ridica mai repede decât o cometă. Şi nu 
numai matematica e o problemă. Mi se pare totul foarte 
greu. Sunt cântăreaţa cel mai puţin veselă pe care a 
cunoscut-o vreodată şcoala, chiar şi atunci când îmi dau 
toată silinţa. lar Râsul Chiar Şi Atunci Când Sunt Vremuri 
Grele este o materie de-a dreptul stupidă. Adică, de ce ar 
trebui cineva să râdă când sunt vremuri grele? Dacă 
vremurile sunt grele, mi se pare perfect normal să nu 
zâmbeşti. N-ar trebui să zâmbeşti la orice, nu-i aşa? 

— Vai de mine! a exclamat Moş Crăciun. Nici nu 
îndrăznesc să întreb despre dansul spickle. 

— E dezastru. Fiinţele omeneşti chiar nu sunt făcute 

pentru dansul spickle. 

— Mie-mi spui? a intervenit Mary. 

— Vreau să zic, n-am probleme cu mişcarea picioarelor, 
ci cu plutitul în aer. Asta-i de-a dreptul imposibil. 

Moş Crăciun a tresărit de parcă tocmai explodase un foc 
de artificii. 

— Nu rosti cuvântul ăla. 

Eu probabil că eram într-o dispoziţie foarte proastă, 
pentru că dintr-odată l-am rostit, la nesfârşit. 

— Imposibil. Imposibil. Imposibil. Imposibil. 

— Amelia, m-a dojenit Mary, ştii bine că în casă nu se 
vorbeşte urât. 

— Dar imposibil nici n-ar trebui să fie un cuvânt urât. 
Unele lucruri pur şi simplu sunt imposibile. Pentru o fiinţă 
omenească obişnuită, dansul spickle pur şi simplu este 
imposibil. Şi Drimwickeria Practică e imposibilă. Şi, într- 
unele dimineţi de luni, până şi Fericirea e imposibilă. 

— Fericirea nu e niciodată imposibilă, a zis Moş Crăciun. 
Nimic nu e imposibil. O imposibilitate este doar o... 

— Ştiu, ştiu. O imposibilitate e doar o posibilitate pe 
care n-o înţelegi încă. Am auzit asta de sute de ori. Dar 
mersul pe tavan? Asta este ceva imposibil. Dar zborul până 
la stele? Şi asta-i imposibil. 

— De fapt, nu e, a murmurat Moş Crăciun. Nu este 
imposibil. Numai că nu e ceea ce trebuie făcut. Şi asta-i o 
foarte mare deosebire. 

— Ascultă, a reluat Mary. Ştiu cât e de greu să te 
integrezi. Eu iau lecţii de drimwickerie de luni bune şi n- 
am făcut niciun progres, dar o să continui să încerc. 
Trebuie să fie şi nişte materii care-ţi plac, nu? 

M-am gândit. Căpitanul Funingine şi-a frecat capul de 
piciorul meu, parcă pentru a mă consola. N 

— Da, este una. Scrisul. Îmi place să scriu. Îmi place 
mult. Când scriu, mă simt liberă. 

— Fi, vezi? Bravo. Asta-i bine, a zis Moş Crăciun. Şi apoi 
mai e şi condusul saniei. Îți place condusul saniei, nu? Eşti 
genială la condusul saniei. 

În clipa aceea le-am spus ceea ce-mi fusese prea ruşine 

să le spun până atunci. 

— Nu mă lasă să fac asta. 

— Cum? au exclamat Mary şi Moş Crăciun într-un glas. 

— Pentru că acesta este primul meu an la şcoală. Şi 
pentru că sunt o fiinţă omenească. Au spus că trebuia să 
aştept şase luni până să pot începe să zbor cu sania. Şi a 
trecut aproape un an. Dar e în regulă. S-ar putea să aibă 
dreptate. Poate că Moş Vodol a avut dreptate, la nunta 
voastră. Poate că nu aparţin lumii ăsteia. 

— Ce grămadă de caramel moţat! a exclamat Mary, ai 
cărei obraji erau chiar mai roşii decât de obicei. Aparţii 
lumii acesteia tot atât cât aparţin şi eu. Sau tot atât cât 
oricine, de fapt. Cei asemenea nouă, Amelia, întotdeauna 
ne-au făcut să ne simţim că eram o povară. Ne-au trimis la 
azilul de săraci! Să nu ne mai vadă! Dar tu eşti o persoană 
bună, Amelia, iar bunătatea îşi are loc oriunde în lumea 
aceasta. Să ţii minte asta! 

— Mary are dreptate, a întărit şi Moş Crăciun. lar Moş 
Vodol e un elf plin de ură, care n-ar trebui băgat în seamă. 
Tu ai tot atât de mult drept să zbori cu o sanie ca orice 
copil elf. Nicio grijă! O să vorbesc eu cu şcoala. Şi cu 
meşterul Kip de la Şcoala de Condus Sănii. O să pun capăt 
acestei prostii. Însă, doar cu o condiţie... 

— Care? am întrebat. 

— Să încerci să nu mai rosteşti cuvântul imposibil în 
casa aceasta. 

Am izbucnit în râs. Şi Mary a râs. Până şi Căpitanul 
Funingine a părut să râdă. 

— Bine. Ne-am înţeles. 

Cursa de sânii 


S-a întâmplat. 

Moş Crăciun trebuie să fi pus o vorbă bună. 

Fiindcă în următoarea luni, după-amiaza - cu o 
săptămână înainte de Crăciun am primit în sfârşit voie să 
iau parte la lecţia de condus sania. Şi am fost, trebuie să 
vă spun, foarte, foarte emoţionată. Abia de am închis un 
ochi tot weekendul. lar când m-am trezit, în acea luni 
dimineaţă, Moş Crăciun mi-a recomandat sărituri la 
trambulină „cel puţin o jumătate de oră”, ca să-mi ţin 
entuziasmul sub control. Asta era, vedeţi voi, singura mea 
şansă de a mă integra. Era unicul lucru de-al elfilor pe care 
ştiam că-l pot face şi eu. 

Profesorul, Kip, era prieten bun cu Moş Crăciun. Când 
Kip avusese cinci ani, Moş Crăciun îi salvase viaţa. Odată, 
când îl întrebasem pe Moş Crăciun cum îi salvase viaţa, a 
clătinat din cap şi a spus, „Unele lucruri e cel mai bine să 
rămână uitate”. Lui Kip nu-i plăcea să vorbească deloc, 
decât despre sănii, aşa că asta era tot ce ştiam eu. 

Aşadar, iată-mă aici, la Şcoala de Conducere a Săniilor, 
de pe Strada Principală. Toate săniile învăţăceilor, roşu-cu- 
alb, erau aliniate frumos. 

Erau mici, mult mai mici decât sania lui Moş Crăciun, şi 
nu aveau nevoie decât de un ren să le tragă. 

— Shortcrust, ia-l pe Prancer! a strigat Kip, arătând spre 
cea mai apropiată sanie. 

Shorcrust a chiuit: 

— Este! 

— Twinkle, tu-l iei pe Dasher. 

— Da, domnule Kip, a răspuns Twinkle. 

— Snowflake, tu mergi cu Cornet. 

Şi aşa mai departe, până când tuturor elfilor li s-a dat 
câte o sanie de condus. 

I-am făcut cu mâna lui Kip. El s-a prefăcut că nu mă 
vede. 

— Nu pot să conduc şi eu o sanie? am întrebat. Ochii lui 

Kip s-au îngustat. Se uita la mine pe sub bretonul lui des 
cu suspiciune. 

— Oamenii nu pot zbura cu săniile. 

Am avut senzaţia că lui Kip nu-i plăceau prea mult 
oamenii. 

— Moş Crăciun este om. 

Kip a clătinat din cap. 

— Moş Crăciun nu e un om obișnuit. Moş Crăciun este 
un om căruia i-a fost dăruit drimwick. 

Mi-am amintit cum oamenii considerau că eram prea 
mică să curăţ coşurile de fum, când mama era bolnava şi 
eu obişnuiam să mă duc pe la casele clienţilor ei. Le 
dovedisem că se înşelau şi aveam să-i dovedesc şi lui Kip. 
Am rămas fermă pe poziţii. 

— Eu pot zbura cu o sanie, am insistat. De aceea sunt 
aici. 

Am privit cum Twinkle şi Dasher şi-au luat locul pe pistă, 
urmaţi imediat de Shortcrust şi Prancer şi toţi ceilalţi elfi. 

Am avut oribilul sentiment, bine cunoscut, de a fi lăsată 
pe dinafară. Ochii mi s-au umplut de lacrimi. 

— Bine, bine, a încuviinţat Kip. Presupun că mai bine am 
găsi o sanie, atunci. 

Am zâmbit. 

— Mulţumesc, domnule Kip. 

— Doar să faci tot ce spun eu. Bine? 

— Da, da, promit. 

M-am uitat prin curte. Toate săniile şi renii erau deja 
luaţi. Atunci am zărit, într-un colţ al curţii, o sanie goală, 
mică, albă, lucioasă, la care era înhămat Blitzen, renul lui 
Moş Crăciun. Era aceeaşi sanie pe care o văzusem cu luni 
în urmă, în ziua în care vizitasem magazinul de dulciuri al 
lui Bonbon. Sania aceea frumoasă şi scumpă. 

— lată! am zis, arătând spre ea. Aceea! 

— Dar aceea e un Vifor 360, a protestat Kip, părând cu 
adevărat îngrijorat. 

— Şi? 

— Este cea mai nouă sanie a mea. Valorează o mie de 
monede de ciocolată. 

S-a uitat în jur, încercând disperat să găsească o altă 
sanie în care să mă pună, dar toate aveau elfi înăuntru, 
gata de start. 

Kip şi-a ridicat capul spre mine şi şi-a dat ochii peste 
cap. 

— Bine, atunci. Poţi să zbori cu Vifor 360. Dar trebuie să 
ai multă grijă. Foarte, foarte multă grijă. Foarte, foarte, 
foarte, foarte, foarte, multă grijă. Înţelegi? 

— Da. Foarte, foarte, foarte, foarte, foarte multă grijă. 
Cinci de foarte. Am priceput. 

M-a dus până la sanie şi m-am suit în ea. Bancheta părea 
foarte confortabilă şi luxoasă. 

Kip a arătat spre tabloul de bord. Vârfurile degetelor lui 
de elf ieşeau afară din mănuşile fără degete. Tabloul de 
bord era ca o versiune mai mica a celui din sania lui Moş 
Crăciun. 

— Acesta e altimetrul tău şi acesta este Barometrul 
Speranţei - care trebuie să rămână cu săgeata îndreptată 
aici - şi trebuie să verifici dacă semnul convertorului de 
speranţă luminează verde tot timpul. Busola e chiar aici, în 
mijloc. Cadranul pentru unităţile de propulsie trebuie să 
arate între optzeci şi cincizeci ca să decoleze şi încetineşti 
la şaizeci, când eşti gata să aterizezi. lar Frâiele sunt cele 
mai bune care există, aşa că trebuie să le manevrezi cu 
blândeţe când cârmeşti. Tragi uşurel de ele pentru dreapta 
sau stânga. Tragi în jos ca să cobori. Trei smucituri pentru 
o întoarcere din scurt. Înţelegi? 

Am dat din cap. 

— Am înţeles. 

M-am uitat la Barometrul Speranţei. Acesta funcţiona 
colectând toate particulele de speranţă din aer. Şi era 
multă speranţă în aer, zilele astea, de când Elfhelmul 
încheiase pacea cu trolii. 

Kip a mormăit ceva în barbă şi m-a lăsat singura. S-a dus 
în faţa curţii, lângă pistă, şi a început să ne strige 
instrucţiuni. 

— Atenţie, toată lumea, peste un minut, când vă strig 
numele, o să trageţi de frâie de cinci ori şi renul o să 

pornească la galop cât poate el de repede de-a lungul 
pistei. 

Pista era exact ca orice altă bucată de pământ acoperită 
cu zăpadă din Elfhelm. Şi nu era prea lungă. Trebuia să te 
înalţi în aer foarte repede, dacă nu voiai să sfârşeşti 
ciocnindu-te de şcoală. 

— Apoi o să vă ridicaţi încet de la sol, a continuat Kip. 
Lăsaţi-vă pe spate în banchetele voastre şi nu daţi drumul 
frâielor. Odată ce sunteţi în aer, e simplu. O uşoară 
tragere de frâu la dreapta, ca să mişcaţi sania la dreapta, 
şi la stânga, pentru stânga. Aţi înţeles? 

— Da, au răspuns vioi toţi elfii. 

— Amelia, a strigat Kip, m-ai auzit? 

Am dat din cap. 

— Aşa, bine. Aşadar, acum, există o singură regulă 
importantă. Când zburaţi, fiţi siguri că zburaţi doar 
deasupra Elfhelmului, în cercuri. Nu vă apropiaţi de 
Muntele Foarte Înalt şi cu niciun chip nu vă abateţi spre 
Dealurile ÎImpădurite. E foarte important. 

Am dat din cap şi apoi am auzit un mieunat subţirel. M- 
am uitat în jos şi am dat de ochii verzi ai Căpitanului 
Funingine privind în sus, la mine. l-am văzut urmele de 
paşi mărunți prin zăpada groasă. Nu-mi venea să cred. 

— Ti-am spus să rămâi în casă, i-am şoptit. Du-te înapoi. 
N-ar trebui să fii aici. Pisicile n-au voie. 

Căpitanul Funingine nu m-a ascultat şi a sărit în sanie. 

— Nu! Dă-te jos de aici. leşi. Du-te acasă. Nu poți să fii 
aici, Căpitane, o să am necazuri... 

— E vreo problemă, Amelia? 

Kip observase că mă purtam un pic ciudat şi acum toţi 
elfii se uitau drept la mine. 

Nu aveam cum să le spun adevărul. Aş fi intrat în 
bucluc, iar Kip ar fi folosit întâmplarea ca pretext ca să mă 
facă să pierd lecţia, ceea ce m-ar fi făcut să mă simt chiar 
şi mai mult ca o fiinţă umană înaltă şi ciudată, care nu se 
pricepea la nimic. Asta era singura mea şansă să le 
dovedesc că exista un lucru la care mă pricepeam - 
condusul saniei. 

— Nu, nicio problemă. Absolut niciuna. 

Kip m-a cercetat suspicios încă vreo câteva momente. 

— Bine. Atunci, apucă de frâie. Suntem gata să dăm 
startul. 


Nimic nu se compara cu senzaţia aceea. 

Să fiu sus, în cer, cu Elfhelmul departe sub picioarele 
mele, cu aerul izbindu-mă în faţă şi cu Blitzen trăgând 
sania, galopând înainte, fără nimic sub copitele lui. 

Totul mergea perfect. Kip rămăsese jos, dând comenzi 
printr-o pâlnie de strigat - cum o numeau elfii - vărgată, cu 
dungi roşii şi albe. 

— Foarte bine, Shortcrust! Mai strânge de frâie, 
Twinkle! Mai încet, Snowflake! Aşa, Amelia, bravo! 

Nu-mi venea să cred. Era uimitor. Kip îmi făcuse un 
compliment. Credea că mă descurcam bine. Şi asta pentru 
că într-adevăr mă descurcam bine, iar acum toţi elfii din 
săniile lor se întorseseră să se uite la mine, în timp ce mă 
ridicam în cercuri mari spre cer. 

Aveam un bun control al frâielor. Blitzen era relaxat şi 
galopa fără prea mare efort. Barometrul Speranţei se 
menținea constant la nivelul „Cu Adevărat Plin de 
Speranţă”. 

Am privit în jos şi am văzut şcoala, şi Atelierul de Jucării, 
şi primăria satului. Cred că i-am zărit şi pe Moş Crăciun şi 
pe Mary, ţinându-se de mână, plimbându-se pe Strada 
celor Şapte Curbe. 

Am continuat să zbor. 

— Bravo, Blitzen! l-am felicitat eu. Dă-i mai departe! 

— Încă o tură! a strigat Kip. Apoi toată lumea va trebui 
să aterizeze pe pistă. Trageţi frâiele în jos, vă rog. Unul 
câte unul. Începând cu Shortcrust şi Dancer... Bine? Încă o 
tură! 

Totul mergea atât de bine că zâmbeam - aproape 
râdeam. Viaţa mea fusese odinioară una de fiinţă 
omenească nefericită, închisă într-un azil de săraci de 
dimineaţa până seara, însă aici eram pe un tărâm magic 
plin de elfi şi de minunăţii şi zburam cu o sanie. Da, e 

drept că mi se păreau unele materii de la şcoală cam grele, 
însă lucrurile aveau să se îmbunătăţească de acum. 

— Uau! a exclamat Snowflake, când Blitzen şi cu mine 
am depăşit-o. Eşti grozavă! 

Şi atunci Dasher a galopat prin aer pe lângă mine, mai 
repede ca niciodată, cu Snowflake după el, stând în 
picioare, în sanie. 

— Uau, Amelia! a exclamat ea. Se pare că ţi-ai găsit 
materia la care străluceşti! 

Şi cum vântul sufla cu putere prin părul meu, nu m-am 
putut abtine să nu strig: 

— E MINUNAT! VIAŢA E MINUNATĂ! IUU-HUU! 

Şi asta a fost cu mulţi, mulţi ani înainte ca altcineva să fi 
zis „iuu-huu”. Sunt foarte sigură că eu l-am inventat. Dar, 
sincer, tot ce pot spune este că, în momentul acela, totul 
părea bine. Perfect, chiar. 

Insă atunci... 

Căpitanul Funingine, care stătuse ascuns la picioarele 
mele, mi-a sărit în poală. 

— Nu, Căpitane, stai jos! E periculos aici, sus. Suntem la 
foarte mare înălţime. 

Dar Căpitanul Funingine nu fusese niciodată înclinat să 
asculte instrucţiunile. Era un pisoi, la urma urmei. 

Am ţinut frâiele cu o mână şi cu cealaltă am încercat să-l 
iau pe Căpitanul Funingine ca să-l pun la loc, la picioarele 
mele. Tocmai când am dat să-l apuc, Căpitanul Funingine a 
sărit pe botul saniei, peste panoul de bord. Şi apoi a 
început să alunece. 

— O, nu! 

Ghearele ascuţite ale Căpitanului Funingine au zgâriat 
până jos botul saniei Vifor 360. 

Am dat drumul frâielor, m-am ridicat şi m-am aplecat în 
faţă ca să-l prind. Sania a început să-şi piardă puţin 
direcţia. 

— Amelia! Ce faci? a strigat Snowflake din spatele meu. 

Nu era timp să-i răspund. Căpitanul Funingine făcuse 
ochii mari de spaimă. L-am înşfăcat rapid, dar 
neîndemânatic, fiindcă alunecase atât de mult. 


— E în regulă, Căpitane. Te-am prins. 

Dar el nu s-a liniştit. Vântul rece sufla cu atâta iuţeală 
peste el, încât a fost cuprins de o şi mai mare panică. Apoi 
s-a întâmplat ceva groaznic. 

Căpitanul Funingine, în spaima lui nebună, la aproape o 
jumătate de milă înălţime în aer, a sărit din braţele mele. 


Pisoiul şi renul 


Nu! am ţipateu. 

Lucrurile ar fi ieşit bine, dacă pisoiul ar fi sărit înapoi în 
sanie. Dar n-a făcut-o. A sărit în partea opusă. Înainte. 
Afară din sanie. lar când m-am uitat peste marginea saniei, 
nu l-am putut vedea. Nu era pe nicăieri. 

Şi apoi l-am zărit. 

Căpitanul Funingine aterizase în spinarea lui Blitzen, de 
care se agăţase cu disperare. Blitzen a întors capul şi-a 
văzut micul animal blănos şi negru, care-şi înfipsese 
ghearele în spinarea lui, cu ochii holbaţi de groază. S-a 
scuturat, încercând să dea pisoiul jos. După asta, n-am mai 
văzut mare lucru, pentru că am fost smucită îndărăt, 
căzând în sanie şi nemaiputând să mă ridic, căci sania se 
zgâlţâia prea tare. Am încercat să apuc frâiele, dar sania 
se înclina atât de repede - când sus, când jos, ba la stânga, 
ba la dreapta. 

— Blitzen! Calmează-te! Blitzen! E în regulă! E doar un 
pisoi! Blitzen! BLITZ-AAAAAAAAHHH! 

Blitzen o pornise în goana mare, întrecându-l până şi pe 
Dasher şi lăsându-i pe toţi ceilalţi elfi şi reni mult în urmă, 
pe cer. 

Abia am mai desluşit vocea lui Kip, de foarte departe, 
răcnind: 

— Amelia! Amelia! Ce faci? Vino înapoi aici în clipa asta! 
Stăpâneşte-ţi imediat renul! Amelia! Asta e ultima oară 
când îţi... 

Nu l-am mai auzit pe Kip. Blitzen galopa cu o viteză de-ţi 
tăia respiraţia. Sania era acum un pic mai stabilă, pentru 
că Blitzen fugea într-o singură direcţie, iute ca săgeata. 

Cumva, cu mari eforturi, am izbutit să mă ridic în 
picioare. Apucându-mă cu mâinile de marginile saniei, am 
privit în jur şi am descoperit, spre groaza mea, că ne 
îndreptam exact spre locul pe care ni se spusese să-l 
evităm - Dealurile Impădurite. 

M-am uitat înapoi şi abia de-am mai zărit celelalte sănii. 

Elfhelm era ca un mic sătuc colorat de jucărie, dispărând 
rapid în depărtare. 

— O, nu! O, nu! O, nu! 

M-am aplecat peste o margine, încercând disperată să 
prind frâiele de piele care biciuiau în jur ca nişte şerpi 
întărâtaţi. 

— O, nu! O, nu! O, nu! O, nu! O, nu! O, nu! O, nu! O, nu! 

Degeaba, nu le puteam prinde! L-am văzut pe Căpitanul 
Funingine târându-se în spinarea lui Blitzen, făcându-şi 
drum spre gâtul lui. _ 

— Nu, Căpitane! Nu. In partea astălaltă. Vino la mine. 
Haide. Te rog, Căpitane. Te rog! 

N-avea niciun rost să-i spui „te rog” unui pisoi. De fapt, 
n-avea niciun rost să-i spui nimic unui pisoi. Un pisoi e un 
pisoi. Dar ce altceva puteam face? 

Se părea că Blitzen aproape că încerca să scape fugind 
de Căpitanul Funingine. Ceea ce era foarte dificil, de 
vreme ce Căpitanul Funingine era lipit de spinarea lui. 

M-am uitat din nou în jos, spre pământ. Eram foarte sus. 
Mai sus decât copacii deasupra cărora zburaserăm. Şi 
foarte departe de Elfhelm, acum. De fapt, satul nu se mai 
vedea deloc. Eram probabil la kilometri depărtare. 

— O, nu! O, nu! O, nu! O, nu! O, nu! O, nu! O, nu! O, nu! 
O, nu! O, nu! O, nu! O, nu! 

Am mai strigat o ultimă dată spre renul înnebunit: 

— Blitzen! E în regulă. E în regulă. E... 

Mi-a venit o idee. 

O idee complet absurdă, dar a fost singura care mi-a 
venit. 

Trebuia să-l stăpânesc pe Blitzen. Şi nu-l puteam stăpâni 
din sanie. Asta era absolut imposibil acum, când nu mai 
aveam frâiele în mâini. 

Nu. Singurul mod în care aş fi reuşit să-l stăpânesc pe 
Blitzen, să iau frâiele înapoi şi să-l prind pe Căpitanul 
Funingine era să sar şi eu din sanie în spinarea renului. 

Aşadar, m-am prins cu mâinile de partea din faţă a 
saniei şi am pus piciorul stâng pe panoul de bord, chiar 
deasupra Barometrului Speranţei, care se afla acum la cel 


mai scăzut nivel dintre toate: „De Fapt, Aproape Nicio 
Speranţă”. Apoi m-am ţinut de mica bară din faţă, chiar 
deasupra bordului, şi mi-am ridicat şi celălalt picior. 

Vântul rece mă izbea în faţă cu o forţă feroce, suflându- 
mi părul drept înapoia mea. 

— Bine, mi-am spus eu. Haide, Amelia! Poţi să faci asta. 
Căpitanul Funingine a reuşit. Dar Căpitanul Funingine e 
un pisoi, iar un pisoi e foarte bun la sărituri şi, de 
asemenea, e foarte bun la aterizări. Ei, haide, nu te mai 
certa cu tine însăţi. Fă-o şi gata. FĂ-O ODATĂ! 

Am făcut-o. 

Am sărit prin aer şi am aterizat cu o bufnitură chiar pe 
fundul lui Blitzen. Asta l-a făcut pe ren să zvârle din 
picioare prin aer ca un taur sălbatic, încercând să mă 
arunce din spinare. 

— Blitzen! am strigat eu, căzând în nas pe spinarea lui. 
Blitzen, ce faci? Sunt eu, Amelia! 

Şi abia atunci a părut să înţeleagă şi a devenit ceva mai 
puţin sălbatic şi înnebunit, apoi, în sfârşit, galopul lui 
aerian a încetinit până la un trap uşor. 

— Bun băiat, Blitzen! Bun băiat! 

Acum aveam de ales una din două. Puteam fie să întind 
mâna după Căpitanul Funingine, fie să apuc frâiele. 

În clipa aceea m-am decis pentru frâie. 

N-a fost alegerea cea bună. 

Vedeţi voi, clipa în care am apucat frâiele a fost, de 
asemenea, clipa în care Căpitanul Funingine a alunecat. 

— O, nu! 

Am întins iute mâna să-l prind, dar n-am reuşit decât să-i 
ating vârful alb al cozii, înainte ca el să înceapă să cadă, cu 
mare viteza, spre pământul de dedesubt. 

— Căpitaneeeee! 

Am strâns bine de frâie şi le-am tras în jos, pentru că 
ştiam - Kip îmi spusese - că era manevra prin care făceai 
un ren să înceapă să coboare şi să se pregătească de 
aterizare. 

— Coboară, Blitzen! Coboară, coboară, coboară! 

Cred că Blitzen înţelesese ce făcuse. Nu cred că până în 

momentul acela îşi dăduse seama că fusese un pisoi în 
spinarea lui. El ştiuse doar că fusese ceva pe el şi nu-i 
plăcuse deloc. Însă acum a părut să înţeleagă că nu fusese 
doar un ceva. A priceput că a fost pisoiul meu şi că el era 
important pentru mine şi, prin urmare, probabil că era 
important şi pentru Moş Crăciun şi, dacă exista un singur 
lucru pe care un ren - mai cu seamă Blitzen - să nu şi-l 
dorească, acesta era să-l supere pe Moş Crăciun. Aşadar, 
Blitzen plonja acum rapid prin aer, mai rapid decât 
gravitația, spre Căpitanul Funingine. 

Sania ne încetinea căderea, aşa că am desfăcut curelele 
care o legau de ren şi s-a dus vâjâind în urma noastră. 

Atunci l-am văzut. 

O mică pată neagră, devenind mai mare pe măsură ce 
goneam spre el, mai rapid decât cădea el. 

Ajunsese la nivelul vârfurilor celor mai înalţi molizi de 
pe dealuri. Însă verdele întunecat al crengilor nu i-ar fi 
încetinit sau amortizat căderea, fiindcă era prea departe 
de ele, nimerise exact între copaci. 

— Mai iute, Blitzen! Grăbeşte-te cât poţi! Fii la fel de 
rapid ca magia! 

Mi-am dorit să fi fost Moş Crăciun de faţă. Dacă Moş 
Crăciun s-ar fi aflat aici, el ar fi putut să facă nişte 
drimwickerie şi să oprească timpul. Dar, pe de altă parte, 
dacă Moş Crăciun ar fi fost aici, nimic din toate acestea nu 
s-ar fi întâmplat, în primul rând. 

Căpitanul Funingine. 

Era chiar acolo. 

Îl puteam vedea rotindu-se ameţitor prin aer, codiţa 
fluturându-i ca un frâu scăpat din mână. 

Mi-am întins braţele şi l-am prins fix înainte să atingă 
pământul, iar Blitzen a virat, descriind un U prin aer, 
ţâşnind cu viteză în sus, ca să nu ne prăbuşim toţi trei. 

— E în regulă, Căpitane! Te-am prins! Eşti în siguranţă 
acum! Suntem în viaţă! Nu ştiu cum, dar suntem în viaţă! 

Un val de uşurare m-a străbătut ca laptele cald. Şi 
tocmai când Blitzen încetinise, ca să aterizeze cu binişorul 
pe solul pădurii, s-a auzit un incredibil zgomot în spatele 

nostru care ne-a curmat fericirea. 

Zbang! 

M-am întors şi am văzut sania, sclipitorul Vifor 360, 
făcut zob într-o grămadă fumegândă pe solul pădurii. 

— O, NU! 

m aterizat şi, ţinându-l în braţe pe Căpitanul Funingine, 
am coborât din spinarea lui Blitzen. 

O gaură în pământ 


Am aterizat şi, ţinându-l în braţe pe Căpitanul 
Funingine, am coborât din spinarea lui Blitzen. 

Odată ajunsă teafără pe pământ, l-am mângâiat pe ren. 

— Îmi pare rău, Blitzen. Căpitanul Funingine a fost doar 
speriat. Eşti bine? 

Blitzen s-a uitat la Căpitanul Funingine din braţele mele 
şi a scos un sunet ciudat, ca de trufă dezumflată. 

— O să iau asta ca pe un da. Haide, ar fi bine să găsim 
sania şi să inspectăm stricăciunile. 

Am mers printre copaci. Îi puteam simţi inima 
Căpitanului Funingine bătând incredibil de rapid şi, de 
aceea, cu toate că eram supărată pe el fiindcă aproape că 
ne omorâse pe toţi, l-am sărutat pe creştet şi l-am 
mângâiat. 

Am auzit ceva fâlfâind pe deasupra capului şi mi-am 
ridicat ochii, zărind un spiriduş cu nişte aripi transparente, 
argintii şi sclipitoare, zâmbind răutăcios la mine. A coborât 
din zbor la mine ca o pasăre şi mi-a şoptit la ureche. 

— A fost odată ca niciodată o pasăre de hârtie... a zis el, 
cu o voce mieroasă. Care a ieşit în zbor dintr-o gaură din 
pământ şi la lumină... 

— O pasăre de hârtie? 

— Păsări ar fi trebuit să spun. Păsări de hârtie, da. Sau 
cuvinte. Te rog, mi-ai putea da nişte cuvinte? 

Apoi băiatul spiriduş a chicotit. 

— Cuvinte? 

— Da, cuvinte. Îmi plac cuvintele. De pildă, vizuină. Ăsta 
e un cuvânt bun. 

— Ştiu o grămadă de cuvinte, i-am spus eu, oprindu-mă 
din mers şi trăgând de frâiele lui Blitzen ca să se oprească 
şi el. 

M-am uitat la spiriduş. Aripile lui luceau ca sticla, iar 
soarele se reflecta în ele. 

— Dar acum o să mă duc să văd ce s-a întâmplat cu 
sania mea. 

Spiriduşul mi-a dat un ocol în zbor şi s-a oprit în aer 
exact în acelaşi loc. Erau mai multe specii de spiriduşi care 
trăiau pe Dealurile Împădurite, iar el făcea parte dintre 
Spiriduşii Poveste Zburătoare. Văzusem o ceată întreagă 
din aceştia, în noaptea când îl întâlnisem prima oară pe 
Moş Crăciun. Spiriduşii Poveste Zburătoare, după cum o 
sugerează şi numele lor, erau spiriduşi care zburau prin 
pădure spunând poveşti altor spiriduşi şi oricui ar mai fi 
întâlnit în drumul lor. 

Ei se hrăneau cu cuvintele la fel cum urşii se hrănesc cu 
miere şi erau întotdeauna la vânătoare de cuvinte noi, 
exotice, cu care să-şi condimenteze poveştile. 

— Dar acum o să mă duc să văd ce s-a întâmplat cu 
sania mea, a repetat Spiriduşul Poveste Zburătoare, 
încreţindu-şi nasul mic de parc-ar fi gustat ceva ce nu-i 
plăcea. 

A mai încercat o dată. 

— Dar acum o să mă duc să văd ce s-a întâmplat cu 
sania mea. Trebuie să spun că sunt nişte cuvinte foarte 
obişnuite, astea pe care mi le-ai dat. 

— Îmi pare rău, dar tocmai am păţit un mic dezastru. 

— Îmi pare rău, dar tocmai am păţit un mic dezastru. 
Hmmm. Da, aşa-i mai bine. Dezastru e un cuvânt bun. Nu 
la fel de bun precum catastrofă. Sau calamitate. Sau 
imposibil. Care este un cuvânt urât în elfă. Imi place să-l 
rostesc, mai ales în faţa elfilor. Imposibil. Imposibil. Ei se 
înfurie atât de tare. 

— Ascultă, îmi face plăcere conversaţia asta, dar 
problema e că într-adevăr trebuie să mă duc să mă 
îngrijesc de sania mea. 

Spiriduşul Poveste Zburătoare a zâmbit şi a bătut din 
palme. 

— Da. Ăsta e exemplul perfect de imposibil. Pentru că, 
hai s-o recunoaştem, este imposibil. Tocmai am zburat 
peste sanie şi pot să-ţi spun că într-adevăr e făcută praf. 

— Mă rog, oricum, mai bine mă duc să văd. 

M-am îndepărtat. 

Spiriduşul a părut întristat. 

— Te rog... te rog, dă-mi un cuvânt pe care nu l-am mai 
auzit niciodată. 

Am încercat să mă gândesc. Mi-am dat seama că n-avea 
de gând să plece şi să mă lase în pace până ce n-aveam să- 
i dau într-adevăr un cuvânt nou. 

El s-a uitat la Căpitanul Funingine din braţele mele. 

— Ce e ăla? m-a întrebat. 

Căpitanul Funingine a şuierat la el. 

— Ăsta e un pisoi. 

— Pisoi? Pisoi? Pisoi! Ăsta e un cuvânt genial. Pisoi. 
Pisoi. Îţi mulţumesc foarte mult. N-am mai auzit niciodată 
cuvântul ăsta până acum. N-am mai văzut niciodată un 
pisoi pâna acum. 

— Nu cred că o să găseşti mulţi ca el pe aici, am zis eu şi 
l-am pus pe Căpitanul Funingine pe pământ. Oricum, a fost 
plăcut să vorbim. Pa! 

Spiriduşul a înţeles aluzia şi a plecat ca săgeata printre 
copaci. Eu, Blitzen şi Căpitanul ne-am îndreptat spre sanie. 
Sau spre ceea ce mai rămăsese din sanie. 

Spiriduşul avusese dreptate. 

Chiar era într-un hal fără de hal. 

— Nu pot să cred aşa ceva! am exclamat eu. 

Bordul era sfărâmat. Se vedea o crăpătură chiar prin 
Barometrul Speranţei şi acul cadranului se învârtea la 
nesfârşit. Arcurile ieşiseră în afară de peste tot. Bancheta 
se desprinsese complet şi zăcea pe jumătate afară din 
sanie. Corpul principal avea o crăpătură gigantică, care-l 
străbătea dintr-o parte în cealaltă. Toată sania era 
despicată în două. Asta era un dezastru. În urmă cu doar 
câteva minute, trăisem cele mai grozave senzaţii din viaţa 
mea, iar acum mi-era rău. 

— Of, Blitzen, ce-o să facem? 

Blitzen nu ştia. Îşi lăsă capul în pământ şi scoase din nou 
sunetul acela de trufă dezumflată, dar de data asta cu 
îngrijorare. 

M-am uitat în jur, la pădure. Copacii erau înalţi şi 
întunecaţi. Nu aveam nicio idee, cât de mică, unde ne 
aflam. Foarte curând avea să se însereze. Atunci toţi trei 


am fi fost cu adevărat la ananghie. Dar, dacă ajungeam în 
Elfhelm fără sanie, atunci aş fi fost eu într-un mare bucluc. 

— Bine, Blitzen. Putem face un singur lucru. O să prind 
din nou hamul de tine şi apoi va trebui să mergem pe jos, 
iar tu să tragi sania. Fără galop. Fără zburat. Nu vrem să 
mai provocăm şi alte stricăciuni. 

Aproape că m-a podidit plânsul când am spus asta. La 
drept vorbind, nu părea că ar mai fi fost posibil să strici 
mai tare sania. 

Am legat, aşadar, curelele hamului dintre sanie şi 
Blitzen şi apoi l-am luat în braţe pe Căpitanul Funingine, 
care tremura de frig, şi am pornit la drum. 

Am mers, şi am mers, şi am mers. Am auzit o pasăre 
cântând în depărtare şi, când şi când, fâlfâitul vreunui 
spiriduş trecând în zbor pe deasupra, şi am văzut pălăriile 
roşii ale ciupercilor otrăvitoare care creşteau din pământ. 
Aerul rece mirosea a brad. Copacii păreau să atingă cerul. 
Crengile lor acopereau soarele. Totul era atât de învăluit în 
umbre, încât acestea apăreau la fel de solide şi de reale ca 
şi copacii care le dădeau naştere. Şi părea că pădurea n- 
avea să se mai sfârşească niciodată. 

Însă nu acesta era principalul meu motiv de îngrijorare. 
Lucrul care mă punea pe gânduri era cât de ciudat era pe 
aici. Am început să aud un zgomot. Un soi de zumzet. 
Zumzetul a devenit din ce în ce mai puternic. Mă întrebam 
de unde o fi venit. Şi apoi mi-am dat seama că venea din 
jur, de pretutindeni. Erau flori, flori înalte turcoaz, dintr- 
odată, peste tot. Iar când m-am aplecat să mă uit mai bine 
la ele, zumzetul a crescut şi mai mult. Era un zumzet gros, 
un zgomot chiar înspăimântător. Cu cât mă apropiam de 
flori, cu atât mai zgomotoase deveneau. 

— A fost odată ca niciodată o floare, a zis o voce de 
deasupra, care zumzăia la fiecare oră exactă. 

Mi-am ridicat privirile. 

O Spiriduşă Poveste Zburătoare stătea într-un copac, 
mâncând mure. 

Atunci m-am întors spre cea mai apropiată floare 
turcoaz de lângă mine. 

— Şi, odată, o fată a mirosit-o ca pe un trandafir. Şi 
floarea a scuipat-o - chiar pe nas. 

Spiriduşa a suspinat. 

— Acestea sunt Flori Scuipătoare. Dacă te apropii prea 
mult, o să... 

Şi, chiar în clipa aceea, floarea de care eram cel mai 
aproape a scuipat un nectar scârbos, lipicios, albastru- 
intens, împroşcându-mă în faţă. 

— Ah, ador o poveste cu sfârşit fericit! a râs Spiriduşa 
Poveste Zburătoare, luându-şi zborul. Ai zece secunde 
înainte să mori. 

— Ce? 

— Nicio grijă! Glumeam. De fapt, sunt cinci secunde. 

Înnebunită, mi-am şters picăturile de nectar de pe faţă şi 
de pe blana Căpitanului Funingine cu mâneca. M-am uitat 
în ochii Căpitanului Funingine şi am şoptit: 

— Îmi pare rău, Căpitane, îmi pare atât de rău, ai fost 
cel mai bun pisoi din toate timpurile. 

Şi am aşteptat să mor. Însă au trecut cinci secunde, apoi 
zece, apoi un minut şi eu încă mai respiram. La fel şi 
Căpitanul Funingine. L-am strâns în braţe. 

— Da! am exclamat. Suntem în viaţă, suntem în viaţă! 

Căpitanul Funingine a mieunat de parcă n-ar fi fost mare 
scofală şi ne-am continuat drumul. 

Mai erau şi alte lucruri stranii în pădure. De fapt, erau 
numai lucruri stranii. O veveriţă cu două capete. Un grup 
de urşi miniaturali cu patru ochi, mici cât şoarecii, care au 
încercat să se caţăre pe picioarele lui Blitzen ca să-l atace. 
Şi apoi am întâlnit cel mai straniu lucru dintre toate. La 
început, arăta ca un pin absolut obişnuit, dar scoarţa de pe 
trunchi a clipit şi a deschis o pereche de ochi. Apoi, sub ei, 
o scorbură s-a deschis într-o gură. 

— V-aţi rătăcit, nu-i aşa? ne-a întrebat. 

M-am dat înapoi, împleticindu-mă de stupoare, 
strângându-l mai bine pe Căpitanul Funingine. 

— Eşti un copac vorbitor. 

— Ei, da, bună observaţie. Eu sunt Copacul Vorbitor, a 
zis copacul, cu un suspin. Dar voi v-aţi rătăcit, nu-i aşa? 


Ep i 


— De unde ai ştiut? 

— Toată lumea e rătăcită pe aici. 

— Da, păi, noi nu suntem chiar rătăciţi. Ştim unde ne 
ducem. Numai că nu ştim foarte bine cum să ajungem 
acolo. 

— Asta, a continuat copacul, care părea un soi arogant 
de copac, este însăşi definiţia rătăcirii. 

— Mă rog, presupun că da, dar nu e nevoie să fii aşa 
de... Bine, da, trebuie să mă întorc acasă. 

Copacul a zâmbit. Era un zâmbet straniu, de fapt, 
singurul tip de zâmbet pe care-l ştia copacul. 

— Acasă nu e un loc, cum orice copac ştie. Îţi porţi casa 
cu tine oriunde te duci. _ 

— Asta e o cilimitură drăguță. Mulţumesc. Însă eu chiar 
trebuie să ajung la Elfhelm. 

Copacul a răsuflat prelung. Nu se grăbea. A vorbit foarte 
lent: 

— Tu eşti un elf cu o înfăţişare foarte ciudată. 

— Nu sunt elf. 

— Atunci de ce vrei să te duci la Elfhelm? 

— Pentru că acolo locuiesc. 

— Mda, şi eu sunt o margaretă. 

— Nu, pe cuvânt, chiar locuiesc acolo. Te rog, ştii cumva 
drumul? 

Blitzen mă împungea cu botul în umăr, încercând să-mi 
spună ceva, dar nu eram atentă. Sau, cel puţin, nu am fost 
până ce n-am simţit ceva încolăcindu-se în jurul gleznei 
mele. M-am uitat în jos şi nu mi-a venit să-mi cred ochilor. 
O rădăcină a copacului ieşise din pământ şi se înfăşurase 
în jurul piciorului meu. lar acum încerca să mă tragă spre 
gura copacului. 

— Îmi pare atât de rău, a zis copacul. Serios, nu-i nimic 
personal. 

Blitzen a muşcat cu putere de rădăcina care mă 
prinsese. Rădăcina s-a descolăcit imediat şi eu am făcut 
iute câţiva paşi înapoi, în timp ce copacul a scos un urlet 
de durere. 

Ne-am grăbit să ne îndepărtăm de Copacul Vorbitor şi 


ne-am văzut de drum. Îmi doream cu disperare să ies din 
pădure, chiar dacă ştiam că meşterul Kip avea să fie furios 
pentru sanie. 

Am mai mers vreun kilometru, trecând pe lângă alte 
Flori Scuipătoare şi pietre acoperite cu muşchi violet, dar 
fără alţi Copaci Vorbitori. 

Am dat cu şutul într-un con de pin şi l-am văzut cum 
dispare în ceva foarte ciudat, care întretăia poteca pădurii 
dinaintea noastră. 

O gaură în pământ. 

Un cerc strâmb şi întunecat, mai negru decât umbrele. 

M-am apropiat de ea în timp ce Blitzen a ocolit-o, 
trăgând sania după el. M-am aşezat chiar la margine şi am 
privit în jos. Gaura era probabil cât sania de mare. Poate 
chiar un pic mai largă. 

Era beznă adâncă jos. Mă ducea cu gândul la întunericul 
din hornuri. M-am întrebat de ce era o gaură mare în 
mijlocul unei păduri. Poate era a trolilor. Sau poate era a 
iepurilor. Arăta prea mare să fi fost făcută de un iepure, 
dar mi-am amintit lecţia de geografie a lui Columbus, la 
care ne vorbise despre lepuraşul de Paşte şi iepurii uriaşi 
din Ţinutul Movilelor şi al Vizuinilor. Însă aceştia ar fi 
trebuit să fie foarte, foarte departe. Poate că fusese săpată 
de o altă creatură. O creatură de care eu nu auzisem 
niciodată. Aproape c-ai fi zis c-o făcuse pădurea însăşi, 
după desimea umbrelor dinăuntru. Oricum, era chiar 
înfricoşător să te afli acolo. M-am aplecat şi mi s-a părut că 
zăresc ceva în beznă. O umbră care se mişca foarte 
repede. 

Am sărit înapoi. 

Şovăind, mi-am aruncat din nou ochii peste margine. 

Nimic. Numai întuneric. 

Am făcut un pas înapoi şi o crenguţă s-a rupt sub 
piciorul meu. Am tresărit puternic, cât pe-aci să-l scap pe 
Căpitanul Funingine din braţe. 

— Scuze, Căpitane. Hai să mergem de aici! 

Am lăsat gaura în urmă şi am luat-o prin pădure, 
coborând o lungă pantă printre copaci. 

Căpitanul Funingine se foia în braţele mele, uitându-se 
când încoace, când încolo. 

— Linişteşte-te, Căpitane. E în regula. Cu siguranţa nu 
mai avem mult. 

Dar el nu voia să se liniştească. 

Işi întorcea brusc capul ba într-o parte, ba într-alta, ca o 
pasăre. Zărise ceva pe pământ. Mai înainte să am timp să-l 
tin mai bine, mi-a sărit din braţe şi a ţâşnit printre 
picioarele lui Blitzen. 

Am luat-o la fugă după el şi, curând, am văzut o colibă 
mică de lemn, cu pereţi galbeni şi un acoperiş galben- 
închis. Era chiar mai mică decât o casă de elf, care sunt 
foarte mici. Capul meu era probabil la nivelul hornului. 
Căpitanul Funingine s-a dus direct la căsuţă şi, tocmai 
când ajunsese aproape de ea, uşa s-a deschis şi el a 
dispărut înăuntru, iute ca glonţul. 

— Grozav! mi-am zis eu. 

Întorcând capul, am văzut că Blitzen venea încet, 
trăgând sania, spre mine. Aceasta scârţâia şi gemea, 
alunecând pe pământul denivelat al pantei. 

— Bine, Blitzen, ai grijă. Va trebui să bat la uşa asta şi 
să-l iau înapoi pe Căpitanul Funingine. 

Aşadar, m-am dus la uşă şi m-am lăsat un pic pe vine, 
pentru că evident era o uşă mică. Am putut auzi zgomote 
dinăuntru şi o voce care spunea: 

— E în regulă, Maarta. Mami e aici. Mami e aici. 

Şi apoi l-am auzit pe Căpitanul Funingine scoțând un 
mieunat puternic. 

Am bătut la uşă de trei ori. 

Am aşteptat. 

Şi am aşteptat. 

Apoi... 

Uşa s-a deschis şi o fetiţă spiriduş a scos capul afară ca 
să se uite în sus, la mine. Avea nişte ochi mari, foarte 
depărtaţi, o piele curată şi nişte urechi mai ascuţite şi 
decât cele mai ascuţite urechi de elf. 

Am recunoscut-o numaidecât. 

— Salut. Eşti Spiriduşa Adevărului, nu-i aşa? 

Spiriduşa Adevărului a dat din cap. 

— Bineînţeles că da. De ce pui o întrebare care nu e 
întrebare? Ştii cine sunt. M-ai întâlnit de două ori. Tu eşti 
o fiinţă omenească. Vii din lumea oamenilor. Eu am fost 
prima spiriduşă pe care ai întâlnit-o vreodată. Aşadar, nu 
pune un semn de întrebare aici. Spune doar „Salut, 
Spiriduşa Adevărului”. Aşa. Inţelegi? 

— Înţeleg. 

— Bine. Acum, o zi buna îţi doresc. 

Şi mi-a trântit uşa în nas. 

Am bătut din nou. 

Am aşteptat din nou. 

Şi am aşteptat. 

Şi am aşteptat. 

A deschis uşa şi a părut extrem de dezamăgită să vadă 
că eram tot eu. 

— Ce mai e de data asta? Am crezut că am terminat. 

— Nu. Eu nici măcar nu întrebasem ceea ce voiam să 
întreb. 

— Ei, ce voiai să întrebi? 

— Voiam să întreb dacă ai putea să-mi dai pisoiul înapoi. 

— Pisoi? Ce e un pisoi? 

— Ala, am zis eu, arătând spre Căpitanul Funingine, 
care stătea mulţumit pe un covoraş galben, lângă micuțul 
şemineu. Ala este un pisoi. Pisoiul meu. 

— O, eu am crezut că e un cal. Am auzit despre cai. Moş 
Crăciun mi-a povestit odată despre cai. Cu patru picioare, 
animale frumoase, fără coarne de cerb şi eu mi-am zis, ah, 
iată un animal cu patru picioare, frumos şi fără coarne de 
cerb. Trebuie să fie un cal. Şi pentru un minut m-am simţit 
atât de fericită să fiu posesoarea unui cal. Deşi, ca să spun 
adevărul, mă rog, eu întotdeauna spun adevărul, căci sunt 
o Spiriduşă a Adevărului, la urma urmei, Maarta nu e atât 
de fericită. 

— Maarta? am întrebat. E cumva... 

Voiam să spun „fiica ta”, dar Spiriduşă Adevărului deja 
dădea din cap cu mare entuziasm şi spunea: 

— Şoricica mea. Da, e şoricica mea. Se plimba prin 

pădure, ca de obicei, când deodată am auzit-o chiţăind la 
uşă şi, când am deschis-o - pe uşă, nu pe şoricică - 
înăuntru a intrat nu numai Maarta, dar şi calul, totodată. 

— Pisoiul. 

— Pisoiul. Exact. Şi Maarta era atât de agitată, încât a 
trebuit s-o urc pe poliţa ei. 

Spiriduşa Adevărului a deschis mai mult uşa ca să-mi 
arate şi, într-adevăr, o şoricică cafenie ronţăia în siguranţă 
dintr-o bucăţică de brânză pe policioara de deasupra 
căminului, unde Căpitanul Funingine n-o putea ajunge. 

— Ascultă, Spiriduşa Adevărului, pisoiul meu n-ar trebui 
lăsat în preajma şoricelului tău. Vezi tu, spre deosebire de 
cai, pisicile mănâncă şoareci. lar Căpitanul Funingine în 
mod clar a alergat după Maarta şi de asta... 

— Eşti urâtă, a zis Spiriduşa Adevărului. 

— Ce? Asta-i nepoliticos. 

— Scuze. Nu mă pot abţine. Sunt Spiriduşa Adevărului. 
Adevărul e meseria mea. Dar nu e nimic personal. 

— Ei bine, se simte personal. 

— De ce? Acum am văzut trei fiinţe omeneşti şi toate trei 
sunt hidoase. Moş Crăciun, Mary şi cu tine. Dintre voi trei, 
aş zice probabil că tu eşti cel mai puţin urâtă. Şi totuşi eşti 
incredibil de hidoasă de privit. Din cauza urechilor. Sunt 
atât de rotunde. Şi ochii tăi. Sunt ridicoli. Şi uite ce 
deşirată eşti. Ce rost are să fii atât de înaltă? Pe cuvânt 
dacă ştiu, dar mi se pare că toţi oamenii sunt făcuţi să 
ocupe mult mai mult spaţiu decât au nevoie, de fapt. Insă 
nu mă înţelege greşit, ca fiinţă omenească, nu eşti chiar 
atât de dezgustătoare. 

— Mulţumesc... cred. 

— Vreau să spun, Mary aceea! Uau! N-am văzut 
niciodată ceva asemănător. E atât de mare şi de durdulie şi 
de hidoasă! Şi chiar dacă a fost vrăjită cu drimwickerie, nu 
poate face deloc magie. Aşa am auzit. 

— Hei! am exclamat eu. Nu vorbi aşa! Mary e una dintre 
cele mai drăguţe persoane din toată lumea. 

Spiriduşa Adevărului a părut întristată şi s-a uitat în jos, 
la mica floare violet de la picioarele ei. 

— Da, pare foarte drăguță, în pofida felului în care arată. 

— Şi de ce te întristează asta? 

Spiriduşa Adevărului şi-a dat ochii peste cap şi apoi şi-a 
pus mâna la gură, de parcă ar fi încercat cu disperare să 
nu lase cuvintele să-i scape de pe buze. 

— Pentru că s-a măritat cu bărbatul visurilor mele! 
Acum, te rog, gata cu întreb... 

— Bărbatul visurilor tale? 

Mi-am amintit că, la nuntă, ea spusese „Mi-ar fi plăcut 
ca Moş Crăciun să rămână pe cont propriu”. 

— Moş Crăciun e bărbatul visurilor tale? 

— Aaah! s-a văitat Spiriduşa Adevărului. De ce? De ce? 
De ce pui întrebări ca asta? Eu sunt Spiriduşa Adevărului! 
Nu pot spune nimic altceva decât adevărul şi tu îmi tot pui 
genul de întrebări la care chiar ar trebui să minţi. Dar eu 
nu pot! Trebuie să-ţi spun adevărul. Trebuie. Asta-i natura 
mea. Trebuie să-ţi spun că, da, sunt îndrăgostită de Moş 
Crăciun şi, da, ziua în care s-a căsătorit cu drăguţa aceea 
durdulie de femeie umană a fost cea mai tristă zi din viaţa 
mea şi, da, în fiecare noapte îmi strâng perna în braţe şi-mi 
închipui că e burta lui grăsană şi moale şi, da, în Ajunul 
Crăciunului n-am putut dormi, de grijă că i s-ar fi putut 
întâmpla ceva îngrozitor. 

Spiriduşa gâfâia de parcă adevărul fusese o cursă lungă 
şi o epuizase. 

Eu am rămas pe loc, puţin stupefiată. 

— Îmi pare rău. Nu mi-am dat seama. Eu doar... îmi pare 
Tău. 

— Ştiu. Mă judeci. Crezi că e greşit pentru o mică 
spiriduşă ca mine să se îndrăgostească de un om mare şi 
urât ca Moş Crăciun. Dar adevărul este că am două sute 
optzeci şi patru de ani, ceea ce ştiu că înseamnă că sunt 
foarte tânără, dar nu la fel de tânără ca el. Şi, oricum, 
spiriduşii se îndrăgostesc adesea de făpturi din alte specii. 
Una dintre Spiriduşele Poveste Zburătoare s-a îndrăgostit 
de un trol şi s-a dus să locuiască împreună cu el. Mă rog, 
înăuntrul urechii lui. Dar a murit. A rămas prinsă acolo. 
Din cauza cerii din ureche. Vezi tu, asta-i problema cu 

trolii. Produc foarte multă ceară de urechi. Of, biata 
Flitter! Dar, da, trebuie să recunosc că, pentru o persoană 
atât de, ei bine, inteligentă şi fermecătoare ca mine, să se 
îndrăgostească de un om păros hohoho-itor şi iubitor de 
elfi pare, totuşi, un pic ridicol, însă ce să-i faci? Dragostea 
e dragoste e dragoste. 

Am încercat să cuprind cu mintea toate acestea. Dar 
atunci mi-am adus aminte că nu eram aici ca să vorbesc 
despre iubirea spiriduşei. Eram aici ca să-mi iau înapoi 
pisoiul. Trebuia să mă întorc în Elfhelm şi să-i arăt lui Kip 
sania lui. 

În clipa aceea a văzut şi Spiriduşa Adevărului sania 
distrusă şi pe Blitzen, croindu-şi cu grijă drum printre 
copaci. 

— E unul dintre renii lui Moş Crăciun, nu-i aşa? 

— Da. 

— Ce s-a întâmplat cu sania? 

I-am povestit Spiriduşei Adevărului ce se întâmplase cu 
sania şi ea m-a invitat înăuntru, să mă aşez şi să gust nişte 
chec şi să-mi iau pisoiul. 

— Probabil n-ar trebui. O să am necazuri dacă mă întorc 
târziu. 

— Cred că o să ai necazuri oricum. 

— Cam cât de mari crezi c-o să fie necazurile mele? 
Spune-mi adevărul. 

— Foarte mari. Problema cu elfii e că, deşi se arată 
numai veselie şi distracţie şi cântă o grămadă de cântece 
de Crăciun, chiar dacă e iulie, sunt, de fapt, nişte făpturi 
foarte stricte. Motivul pentru care muncesc cu atâta 
sârguinţă pentru Moş Crăciun în atelierul lui este că, pe 
dinăuntru, pe sub pălăriile lor caraghioase şi hainele 
vesele, elfilor le place ordinea. Le place disciplina. Le 
place să urmeze regulile. Le place să meargă totul ca pe 
roate. lar când lucrurile nu merg bine - când cineva face 
vreo greşeală - au tendinţa să fie foarte, foarte, foarte, 
foarte, foarte supăraţi. 

— O, nu! am zis eu. Cinci de foarte. Exact ca şi Kip. 

— Ce? 

— Nimic. Ascultă, îţi mulţumesc foarte mult pentru 
checul oferit. Este într-adevăr foarte amabil din partea ta. 
Dar ar fi mai bine să plec. Pot să... ăă... îmi iau pisoiul 
acum, te rog? 

Spiriduşa Adevărului l-a luat în braţe pe Căpitanul 
Funingine şi s-a întors să mi-l dea. Căpitanul Funingine era 
chiar foarte greu pentru spiriduşă ca să-l ducă pe sus şi 
faţa ei era roşie de la efort. 

— Eşti sigură că nu e cal? 

— Da. Categoric. 

M-am aplecat să-l iau pe Căpitanul Funingine de la ea. 
El torcea mulţumit, în mod clar trecuse peste şocul celor 
întâmplate mai devreme. 

— Poftim. Gata. Acum e la tine. Din ce mi-ai spus, pare 
că e blestemat. 

— E doar un pisoi. 

— Păi, la revedere. Şi te rog, te rog, nu-i spune nimic lui 
Moş Crăciun despre, ştii tu, că îl iubesc sau despre pernă, 
nimic de genul ăsta. 

— N-o să-i spun. Promit. 

— Promisiunile sunt pentru mincinoşi. Dacă spui 
adevărul tot timpul, n-ai nevoie de promisiuni. 

Am zâmbit. 

— Ei bine, oamenii au nevoie de promisiuni. Şi eu promit 
că n-o să spun nimic. 

Iar acum Blitzen ajunsese chiar lângă mine, cu botul la 
umărul meu, privind în jos la mica spiriduşă. 

— El e Blitzen. 

Spiriduşa Adevărului s-a strâmbat. 

— Ştiu cine e. E renul preferat al lui Moş Crăciun. Cel 
special al lui. Poate dacă aş fi şi eu mare şi mirositoare şi 
aş avea nişte bețe care să-mi iasă din cap, ar crede şi 
despre mine că sunt specială. 

— Eşti speciala, i-am zis eu. Tu eşti Spiriduşa 
Adevărului. 

Ea a clătinat din cap şi s-a uitat în jos, la saboţii ei. 

— Da. Exact. Eu sunt Spiriduşa Adevărului. Şi cui îi 
place adevărul? Nimănui, asta e. L-ai cunoscut pe 

Spiriduşul Minciunii, nu-i aşa, în cea mai neagră zi a vieţii 
mele? 

— Cea mai neagră zi a vieţii tale? O, da, ziua nunţii. 

— Da, păi, el este fostul meu iubit. Locuieşte ceva mai 
departe spre sud. Toată lumea îl place. El le spune exact 
ceea ce vor să audă. El ţi-ar spune că oamenii sunt 
minunati şi că a avea urechi rotunde este la fel de potrivit 
ca a avea urechi ascuţite. Ţi-ar spune că, atunci când o să 
ajungi la Elfhelm, n-ai să fii în niciun fel de necaz şi, chiar 
dacă o să fii, curând va trece şi totul va fi bine. 

— Da, am zis, amintindu-mi cum îmi spusese că Îi 
plăceau urechile mele. Vrea doar să fie amabil. 

— Da. Exact. Dar nu e amabil. Nu poţi cunoaşte mereu 
adevărul despre cineva din ceea ce spune. 

Printre crengile pădurii care se încrucişau deasupra 
capului, puteam vedea cerul. Lumina cu o uşoară nuanţă 
de roz. Asfinţitul. Urma să se însereze. 

— Chiar ar trebui să plec. 

— Da, chiar ar trebui. 

— Cât mai e până la Elfhelm de aici? am întrebat. 

— Continuă să mergi drept în josul dealului până o să 
vezi turnul Atelierului de Jucării. Coborâşul dealului e mai 
rapid decât urcuşul, aşadar o să fii probabil acolo în zece 
mii de minute. 

— Zece mii de minute? Ăsta e un timp lung. 

— Sunt minute de-ale spiriduşilor. Minutele spiriduşilor 
sunt mult mai scurte decât celelalte. Zece mii de minute 
de-ale spiriduşilor e un timp destul de scurt. E cât îţi ia să 
coci un chec. Ă 

— Bine. Genial. Îţi mulţumesc, Spiriduşa Adevărului! 

Şi atunci, poate pentru că se făcea întuneric şi mai 
multe griji începuseră să-mi umble prin minte, am întrebat- 
o pe Spiriduşa Adevărului altceva. 

— Ştii ceva despre gaura din pământ? 

— Gaura? _ 

— Da. E o gaură. Acolo, i-am arătat eu. În direcţia aia. 

Spiriduşa Adevărului a dat din cap. 

— O, da, am văzut-o. 

— Ei bine, cine crezi că a făcut-o? Trolii? lepurii? 
lepuraşul de Paşte? Ar putea să fi fost chiar spiriduşii? 

— Nu ştiu. 

— Credeam că eşti Spiriduşa Adevărului. 

— Da. Spiriduşa Adevărului. Nu Spiriduşa Cunoaşterii. 
Nu ştiu chiar totul. Eu doar spun adevărul despre lucrurile 
pe care le ştiu şi trebuie să recunosc cinstit atunci când nu 
ştiu. Însă ştiu că nişte găuri mari în mijlocul pădurii în 
general nu sunt lucruri bune. 

— Deci ce-o să zică Moş Crăciun când o să-i spun? 

— Pai, o să fie un pic îngrijorat. Iar îngrijorările sunt 
opusul speranţei. Ele fură speranţa. 

— Şi dacă nu mai e speranţă, am zis, gândind cu voce 
tare, atunci n-o să mai fie Crăciun. lar Crăciunul este 
foarte aproape. 

— Da, a oftat Spiriduşa Adevărului, acesta e adevărul. 

Şi astfel, după ce ne-am despărţit, urmând indicaţiile 
Spiriduşei Adevărului, am început să văd clădirile pline de 
culoare din Elfhelm apărând, una câte una, printre copaci, 
în depărtare. lar eu mi-am promis că n-o să spun nimic 
despre gaură, nici despre toate celelalte belele pe care le 
găsisem în pădure. Sania avea să-i îngrijoreze destul. 

Plâăcinta de mure 


Era delicioasa plăcintă de mure fierbinte, din care 
ieşeau aburi. Moş Crăciun o gătise după reţeta lui Mary, în 
timp ce ea încercase să pună decoraţiile de Crăciun cu 
puterea minţii, prin arta drimwickeriei, şi dăduse greş 
lamentabil. Figurinele cădeau din pomul de Crăciun 
înclinat, iar fulgii de zăpadă din hârtie şi lanțurile- 
ghirlandă erau împrăştiate prin toată încăperea. 

Eram cu toţii în jurul mesei, unde în mijloc se afla 
plăcinta, gata să fie mâncată, dar nici măcar ea nu 
îmbunătăţea situaţia. 

Moş Crăciun nu mă certase. Nu tocmai. Tot ce făcuse, 
când auzise veştile, fusese să ofteze şi să clatine din cap, 
cu o expresie dezamăgită. Într-un fel, asta fusese mai rău. 
Să-l faci pe Moş Crăciun să arate dezamăgit - şi să ştii că 
tu eşti persoana care l-a făcut să arate dezamăgit - era un 
sentiment groaznic. 

Mary a tăiat plăcinta şi mi-a dat o porţie. 

— Nu-ţi face griji, draga mea, a zis ea. Se întâmplă 
lucruri şi mai rele pe mare. Cel puţin, eşti în viaţă. Asta-i 
lucrul cel mai important, nu-i aşa, Nikolas? 

— Da, a răspuns el. Categoric. 

Însă continua să se încrunte. M-am întrebat dacă aş fi 
putut găsi cuvintele prin care să îmbunătăţesc situaţia. 

— Kip a fost foarte, foarte, foarte, foarte, foarte supărat. 
A zis că n-a văzut niciodată vreo sanie într-o stare mai 
proastă. Barometrul Speranţei e ireparabil. Iar afacerea lui 
deja are dificultăţi. Îşi face griji că s-ar putea să fie nevoit 
să închidă şcoala, căci oamenii vor fi speriaţi să mai zboare 
cu săniile lui. Bietul Kip. 

— O, nu! am exclamat eu. 

— O, da! 

— N-a fost chiar vina mea, am încercat să mă scuz. 
Adică n-am ştiut de Căpitanul Funingine că venise după 
mine până acolo. Nu l-am văzut decât în ultima clipă. Şi 
atunci era prea târziu. 


— Dar i-ai fi putut spune lui Kip că pisoiul era acolo, nu-i 
aşa? 

— Însă atunci Kip ar fi spus că n-ar trebui să mă urc în 
sanie. 

— Păi, cinstit vorbind, ar fi avut probabil dreptate. 

Vinovăţia s-a ridicat în mine ca fluxul. 

— O să-l ajut pe Kip să repare sania, am zis eu. 

Moş Crăciun a clătinat din cap. 

— Nu. 

— Nu? _ 

— Nu. Kip e un elf foarte ciudat. Il iubesc foarte mult, 
dar e ciudat. Are ciudăţeniile lui. Spre deosebire de cei 
mai mulţi elfi, el n-a fost niciodată foarte sociabil. Nu-i plac 
petrecerile şi nimic asemănător. Odată i-am oferit un loc 
de muncă în Atelierul de Jucării, dar m-a refuzat. El este 
singurul elf - în afară de Moş Vodol, bineînţeles - care m-a 
refuzat vreodată. Însă, de fapt, este un elf foarte fragil. Din 
pricina a ceea ce i s-a întâmplat când era băiat... O, 
Amelia, e complicat. Ştiu că n-ai vrut să faci nimic rău, dar 
totodată cred că noi ar trebui să încercăm să facem totul 
bine. Nu crezi? 

Am dat din cap. 

— Ba da. Deci ce să facem? 

Moş Crăciun s-a scărpinat în barbă. 

— Păi, sania era foarte scumpă. Era un Vifor 360. 

— Ştiu. Mi-a spus Kip. O mie de monede de ciocolată. 

— Ei bine, o să-i dăm banii înapoi. 

— Cum? s-a întrebat Mary. Ei abia dacă ne plătesc cu 
ceva. Tu abia dacă ne plăteşti ceva! 

— O să avem banii. Nu vă faceţi griji în privinţa asta. De 
fapt, hai să mergem la Banca de Ciocolată chiar acum şi să 
luăm bani! 


LGA 

Banca de ciocolată 


Am inspirat adânc aroma de ciocolata dulce şi cacao, în 
timp ce Moş Crăciun a arătat spre partea din spate a 
băncii, unde funcţionarii elfi ai băncii cărau saci uriaşi cu 
monede aurii. 

— Ştii din ce sunt făcute monedele alea, nu-i aşa? Din 
ciocolată. Toţi banii elfilor sunt din ciocolată. Cea mai 
delicioasă ciocolată din lume. 

— Încă mai găsesc asta foarte caraghios! a râs Mary. 

Apoi Moş Crăciun s-a dus la o funcţionară a băncii, care 
stătea în spatele unui birou, cu o plăcuţă pe care era scris 
numele ei: „SOVEREIGN”?. 

— Salut, Sovereign! a zis Moş Crăciun. 

— Salut, Moş Crăciun! a răspuns Sovereign. 

Zâmbea foarte entuziasmată. 

— Mă bucur atât de mult să te văd! Şi acestea sunt 
fiinţele omeneşti care locuiesc cu tine? 

— Da, da, ea e Mary şi ea e Amelia. 

— Salut! am salutat-o eu şi Mary în cor. 

Sovereign a chicotit. 

— Uau! Fiinţele omeneşti sunt atât de înalte. Sunt 
aproape la fel de înalte ca tine, Moş Crăciun. 

— Pai, la drept vorbind, eu sunt o fiinţă omenească. Una 
vrăjită cu drimwick, totuşi fiinţă omenească. Acum, 
Sovereign, am mare nevoie să scot nişte bani din contul 
meu bancar. 

— Desigur, Moş Crăciun. De câţi bani ai nevoie? 

Moş Crăciun şi-a dres glasul. 

— Aăă, o mie de monede, te rog. 

Sovereign aproape că a căzut de pe scaun. 

— O mie de monede? 

— Da, te rog. 

Sovereign a scos o carte de sub biroul ei. Cartea avea 
scris pe copertă „CÂŢI BANI ARE FIECARE”. 


2 Veche monedă de aur britanică (înlocuită ulterior cu lira sterlină). 

— Of, a făcut Sovereign. Of Of. 

— Of, ce? 

— Of, vai de mine. 

— Of, vai de mine, ce? 

— Of, vai de mine, nu ai destui bani. 

— Dar câţi bani am în cont? 

— Ai opt sute treizeci şi şapte de monede. Ceea ce e 
ciudat, căci ai avut douăzeci şi trei de mii, şapte sute 
douăzeci şi nouă de monede de aur, în noiembrie trecut. 

Moş Crăciun a oftat şi a părut puţin stingherit. 

— Eu... i-am... i-am mâncat pe cei mai mulţi. 

Sovereign s-a încruntat şi a clătinat din cap, 
dezaprobator. 

— N-ar trebui să-ţi mănânci banii, Moş Crăciun. 

— Dar sunt aşa de buni. Şi atunci era noiembrie. Şi eu 
eram stresat, cu sărbătoarea Crăciunului care se apropia. 
De ce trebuie să-i faceţi atât de delicioşi? Această nouă 
ciocolată pe care o puneţi în ei este incredibilă. 

— Da. E noua formulă a lui Coco. Am introdus-o toamna 
trecută. 

— N-are nicio logica. Dacă nu vreţi ca lumea să mănânce 
bani, n-ar trebui să-i faceţi atât de gustoşi. 

Sovereign a oftat. 

— Acesta este Elfhelm. Nimic n-are logică aici. De pildă, 
n-are nicio logică faptul că tu eşti Şeful Consiliului Elfilor 
şi însărcinat cu întregul Atelier de Jucării, dar nu te 
plăteşti decât cu cincizeci de monede pe lună. 

— Păi, a zis Moş Crăciun, de ce să mă plătesc mai mult 
decât oamenii care lucrează pentru mine? Ei muncesc la 
fel de mult. Şi, de altfel, eu nu fac asta pentru bani. 

— Ei bine, poate c-ar trebui s-o faci, a zis Sovereign. 

Atunci Moş Crăciun şi-a întors privirea la Sovereign şi a 
Zis: 

— Aş putea să fac un împrumut? Am nevoie doar de o 
sută şaizeci şi trei de monede de aur în plus. 

Atunci Sovereign s-a scărpinat în cap şi s-a gândit, apoi 
s-a scărpinat în cap încă puţin. 

— Da. Da, poţi. 

— Genial. 

— Dar va trebui să aştepţi şase luni. 

— Şase luni? 

— Da. Elfii sunt foarte muncitori, dar nu se pricep deloc 
la documente. Ştii şi tu asta. Sunt mai nepricepuţi decât 
spiriduşii. 

Moş Crăciun s-a încruntat. 

— Mai nepricepuţi decât spiriduşii? Nimeni nu-i mai 
nepriceput decât spiriduşii. 

— Îmi pare rău, s-a scuzat Sovereign. 

— Nicio problemă, a încuviinţat Moş Crăciun. Atunci, o 
să economisesc banii. Curând, o să am destui. 


— O să mă duc să câştig, cumva, banii de care mai avem 
nevoie, am zis eu când ne-am întors acasă. 

Mary a clătinat atât de tare din cap că am crezut că o să- 
i cadă de pe umeri. 

— Nu te prosti, Amelia. Tu te duci la şcoală. Ai 
unsprezece ani. Eşti mult prea tânără să-ţi iei o slujbă. 

Am ridicat din umeri. 

— Am curăţat cele mai murdare şi mai pline de 
funingine hornuri din Londra de la opt ani. Sunt făcută 
pentru muncă... O să mă duc să-l întreb pe Kip dacă nu 
vrea un ajutor la Şcoala de Condus Sănii. 

Moş Crăciun a oftat. _ 

— Ţi-am mai spus. El e un pic mai ciudat. li place să 
muncească singur. 

— Ştiu. Dar dacă mă duc şi fac curat pentru el când nu e 
el acolo? 

— Cred că ar fi mai bine să stai departe de Kip o vreme. 

Căpitanul Funingine a sărit în poala mea şi a început să 
toarcă, simțind că e ceva în neregulă. Am luat o bucăţică 
de plăcintă pe care o pusesem deoparte, mai devreme. Era 
cu adevărat delicioasă, însă nu mă puteam bucura de ea. 
Asta e problema când te simţi vinovat. lţi fură toate 
sentimentele. Chiar şi bucuria unei plăcinte cu mure. 

— Ei bine, va trebui să încep din nou să curăţ hornuri. 

Mary a făcut ochii mari de groază. 

— Să cureţi hornurile? Amelia! Asta a fost vechea ta 
viaţă. Asta a fost viaţa de la care ai fost salvată. 

— Ştiu. Dar la asta mă pricep eu. Nu mă pricep la 
lucruri de elf. Să curăţ hornurile e ceva ce ştiu. Şi, de 
altfel, n-a fost atât de rău. Nu la fel de rău ca la azilul de 
săraci. 

A fost rândul lui Moş Crăciun să clatine din cap. 

— Nu, Amelia. Nu poţi. 

— De ce? 

— Tu ai văzut cât de mari sunt hornurile elfilor? N-ai 
încăpea niciodată în vreunul. 

Avea dreptate. Hornurile elfilor - ca toate celelalte 
lucruri ale elfilor - erau mult mai mici decât cele ale 
oamenilor. 

— Literalmente nu există nicio cale prin care să fii în 
stare să urci pe un horn de elf. Şi dac-ai face-o, n-ai mai 
ieşi niciodată. 

— Dar tu încapi în toate tipurile de hornuri. 

— Nu în cele de elfi, asta-i regulă. Şi, oricum, e altceva. 
Eu am primit drimwick. Sunt magic. 

— Şi eu de ce nu pot primi drimwick? am întrebat. 

Mi se părea groaznic să fiu fiinţa cel mai puţin magică 
din întregul Elfhelm. Eram chiar mai puţin magică decât 
Căpitanul Funingine, pentru că el era pisoi, iar pisoii erau 
magici pur şi simplu pentru că erau pisoi. 

— Ştii de ce, Amelia. Nu poţi primi drimwick decât dacă 
ai murit - sau eşti aproape să mori. Drimwick este ceea ce 
aduce viaţa înapoi. Nu poţi să pui pur şi simplu drimwick 
în oricine. Drimwick e despre speranţa sinceră şi 
adevărată. Nu-l poţi mima. Şi e foarte riscant. 

— În plus, odată ce-ai primit magia drimwick, nu 
înseamnă că poţi face şi tu magie, a zis Mary. Eu am 
primit-o acum aproape un an. Şi apoi am tot luat lecţiile 
alea în fiecare săptămână, dar încă nu pot să plutesc sau 
să mişc lucrurile cu puterea minţii sau să opresc timpul 
sau orice de felul ăsta. Vreau să spun, uită-te la 
decoraţiunile astea! 

Ne-am uitat cu toţii prin cameră şi am început să 

chicotim. 

— Nu pot nici măcar să dansez spickle, a râs Mary. 

Moş Crăciun i-a atins mâna lui Mary. 

— O să reuşeşti, tochitura mea. Cu timpul. 

Mary a oftat şi s-a uitat la mine. 

— În orice caz, tu eşti destul de magică aşa cum eşti, 
Amelia. 

A fost rândul meu să oftez. Un oftat lung. 

Atunci, ochii lui Moş Crăciun au sclipit puţin. 

— Ştiu! a zis el. Poţi lucra în Atelierul de Jucării. 

— Atelierul de Jucării? 

— Da. Sâmbătă. Şi nu e o sâmbătă oarecare. E chiar 
sâmbăta de dinaintea Crăciunului. In săptămâna de 
dinaintea Crăciunului, elfii primesc două sute de monede 
de ciocolată pe zi. 

— Şi dacă nu mă pricep prea bine? 

Moş Crăciun a râs de parcă aş fi spus un lucru ridicol. 

— Bineînţeles că o să te pricepi. 

— Dar la şcoală sunt sub orice critică la asamblatul 
jucăriilor. 

Moş Crăciun a dat din mână prin aer de parcă 
îngrijorarea mea ar fi fost o muscă şi o alunga. 

— Atelierul de Jucării nu este numai pentru făcut jucării. 
Sunt o mulţime de lucruri de făcut acolo. O să-ţi găsim 
ceva şi ţie. 

Am zâmbit. Eram îngrijorată, dar nu voiam să fiu o 
pacoste mai mare decât dovedisem deja că sunt. 

— Prea bine, atunci, am zis eu. La ce oră o să încep? 

— Foarte Devreme Într-adevăr. Care este ora preferată 
a elfilor. 

Am vrut să spun „Dar eu nu sunt elf”, însă am tăcut. Am 
spus-o doar în mintea mea. 

Cea mai mare magie dintre toate 


Aşa s-a întâmplat că am ajuns în marea sală cu pereţi de 
turtă dulce a Atelierului de Jucării, Foarte Devreme Într- 
adevăr, în sâmbăta de dinaintea Crăciunului. 

Nu mai fusesem niciodată aici şi mi s-a părut o privelişte 
impresionantă să văd toţi acei elfi - cu sutele - muncind de 
zor. 

Moş Crăciun m-a condus într-un tur al atelierului, 
arătându-mi diversele lucruri. 

Am trecut pe lângă o masă rotundă, uriaşă, la care elfii 
coseau, în mare viteză, ursuleţi de pluş, reni de pluş şi 
căţeluşi de jucărie. Era înfricoşător să vezi toate acele ace 
cosând atât de repede. Moş Crăciun m-a văzut pălind 
puţin. 

— Nicio grijă, m-a liniştit el. N-ai să coşi jucării de pluş. 
Elfii care lucrează la jucăriile de pluş sunt cei mai 
experimentați meşteri de jucării din tot Elfhelmul. În 
perioada de dinaintea Crăciunului, pot face, fiecare, o mie 
de ursuleţi de pluş pe oră. 

Am mers mai departe. 

Am trecut pe la o altă masă mare, cu o uriaşă tiparniţă 
roşie, unde un elf apăsa nişte butoane mari, verzi. Când 
apăsa pe butoane, diverse cărţi zburau din vârful uriaşei 
maşinării şi aterizau în diverse mâini. 

— Cărţile, a zis Moş Crăciun, sunt cele mai grozave 
daruri dintre toate. Nimic altceva nu se compară cu ele. 

Am văzut Oliver Twist de Charles Dickens - autorul meu 
favorit, pe care îl întâlnisem odată - ieşind ca ghiuleaua 
din maşinărie. O fată elf cu ochelari a prins cartea, a 
deschis-o şi a început să citească. 

— Aş putea să fac şi eu asta, am zis eu, văzând că fata 
elf citea cartea şi-o verifica să nu aibă greşeli. Ar fi munca 
perfectă pentru mine şi mi se pare... 

Era cât pe-aci să spun „uşoară”, dar curând am văzut că 
nu era deloc uşoară. Fata elf citea mai rapid decât 
văzusem eu pe cineva citind vreodată o carte. Degetele ei 


dădeau o pagină pe secundă şi capul i se mişca de sus în 
jos cu atâta viteză, în timp ce citea fiecare pagină, că 
pălăria abia îi mai stătea pe cap. 

— Ea este Annabel. Este cea mai rapidă cititoare pe care 
o avem. 

Pe măsură ce înaintam în încăpere, s-a făcut deodată 
foarte cald. M-am uitat în jur şi am văzut o mulţime de 
copaci cu mii de portocale mici atârnând de crengi. 

— Aceştia sunt mandarini pitici, a explicat Moş Crăciun. 
Vezi tu, m-am gândit că ar fi un gest drăguţ să las câte un 
mandarin pitic în şosetele de daruri. Ceva deosebit. 
Mandarini pitici! Moş Topo a zis că sunt într-o ureche, dar 
eu am ştiut că le va plăcea mult copiilor. Îşi vor aminti 
astfel că magia nu e numai despre jucării. Poate fi oriunde. 
Poate fi un fruct care creşte într-un pomişor. Am aranjat 
lucrurile astfel încât mandarinele să fie coapte, numai 
bune, în Ajunul Crăciunului. 

Apoi camera a devenit răcoroasă la loc şi ne-am apropiat 
de o secţiune zgomotoasă a atelierului. Sute de mingi erau 
testate, fie aruncate, fie bătute, fie jonglate. 

În apropiere era o masa la care numeroşi elfi stăteau 
aplecaţi deasupra titirezilor de metal, meşterindu-i cu 
ciocanele sau vopsindu-i sau făcându-i să se învârtă. 

— Asta e secţia din care m-am gândit eu că te-am putea 
pune să porneşti, a zis Moş Crăciun vesel. Este locul de 
unde pornesc munca la atelier cei mai mulţi dintre elfii noi. 

Din nou mi-au răsărit în minte cuvintele nerostite: Dar 
eu nu sunt un elf. Cu toate acestea, am continuat să 
zâmbesc şi am zis: 

— Bine. Deci, dă, ce o să fac? 

— Asta e o întrebare pentru Humdrum. Vino, Amelia! 
Hai să mergem să vorbim cu el! 

L-am găsit repede. 

— Ilată-l! a zis Moş Crăciun, bătându-l prieteneşte pe 
spate pe un elf care părea nervos, îmbrăcat într-o salopetă 
vărgată, albastru cu alb, puţin cam mică pentru el. 

Elful aproape că şi-a pierdut echilibrul şi ochelarii i-au 
zburat de pe nas. 

— Humdrum este Maistru Adjunct Responsabil cu 
Jucăriile Care se Învârt sau Sar, mi-a explicat Moş Crăciun. 

Humdrum s-a îmbujorat şi şi-a pus ochelarii înapoi. 

— Humdrum este unul dintre cei mai harnici muncitori 
ai noştri. Şi chiar dacă este doar maistru adjunct, în 
weekenduri este într-adevăr elful principal, însărcinat cu 
toate jucăriile care se învârt sau sar. Salut, Humdrum! 

— S-s-s-salut, Moş Crăciun! a răspuns Humdrum, care 
tocmai făcea o minge să sară şi marca înălţimea săriturii 
cu ajutorul unui elf cu un centimetru de croitorie. 

— O cunoşti pe Amelia, nu-i aşa? Ea este om. 

Humdrum a dat din cap şi a şoptit, ca pentru el: 

— Da-da, da-da. 

— Ar vrea să înceapă să lucreze la atelier. Numai în 
weekenduri. Pentru că, deşi este mai înaltă decât toţi elfii 
din sala aceasta, are de fapt numai unsprezece ani şi 
trebuie să se ducă la şcoală. 

— Salut, Humdrum! am zis eu şi i-am întins mâna. 
Humdrum a părut de-a dreptul îngrozit de mâna mea. 
Poate din pricina dimensiunii ei. Dar mi-a strâns-o, 
politicos. 

— Bună, A-Amelia! 

— Bun, a continuat Moş Crăciun, o să te las cu 
Humdrum. El o să-ţi arate ce să faci. Ne vedem peste zece 
ore. 

— Zece ore? am îngăimat eu, dar Moş Crăciun deja se 
îndepărtase. 

M-am întors spre Humdrum. 

— Ce ai vrea să fac? 

— Să învârţi titirezii, mi-a spus el. Urmează-mă. 


Jucăriile care se învârt sau sar 


Am început munca la masa de învârtit titirezii. La 
început, mi s-a dat sarcina să bat cu ciocanul titirezii ca să 
le dau formă, pentru că Humdrum a socotit că aş fi 
puternică, fiind umană. Şi eram puternică. Mai puternică 
decât păream. După toţi anii aceia de urcat pe hornuri, 
braţele mele erau la fel de puternice ca ale majorităţii 
oamenilor adulţi. Poate că eram un pic prea puternică, 
pentru că tot ştirbeam metalul cu ciocanul. Aşa că atunci 
mi s-a dat sarcina vopsirii titirezilor, dar era şi mai greu. 
Dacă aţi primit vreodată cadou un titirez de Crăciun, ştiţi 
că, de obicei, are nişte modele foarte complicate pe el, 
care par să fi fost pictate în zile întregi. Dar adevărul este 
că un elf poate picta un titirez în câteva secunde. 

Cel mai bun pictor elf din atelier era (şi probabil mai e 
încă) o femeie elf pe nume Spiral, care avea părul aranjat 
în cinci cocuri mici şi strânse şi care avea spirale roşii 
pictate pe obraji. Am stat lângă ea, după cum mă instruise 
Humdrum. Şi atunci Spiral mi-a spus ce să fac. 

— Mai întâi, ia o pensulă din ulcică. 

Am luat o pensulă din ulcică. 

— Apoi, pune vopsea verde pe pensulă. 

Am pus vopsea verde pe pensulă. 

— Acum, învârte titirezul în faţa ta. 

Am învârtit titirezul în faţa mea. 

— Aşa. Foarte bine, Amelia. Acum, pictează titirezul. 

M-am întors spre Spiral. 

— Deci vrei să-l pictez timp se învârte? 

— Bineînţeles! Cum altfel să-l pictezi? 

Am ridicat din umeri. 

— Poate când nu se învârte, nu? 

Spiral a clătinat din cap. 

— Nu te prosti. Ţi-ar lua o veşnicie. 

Mi-a înmânat o bucată de carton cu un foarte frumos, 
dar foarte complicat model pe el. 

— Asta e modelul. Va trebui să facem trei mii de din 

ăştia azi. 

— Trei mii? Câţi elfi lucrează la ei? 

— Numai eu, Lupin, cel de acolo, şi cu tine. O mie de 
fiecare. 

A observat că titirezul din faţa mea începuse să se 
clatine. 

— Repede! învârte-l! la vopseaua. Apoi o să apăs pe 
buton. 

— Ce buton? 

Mi-a arătat spre nasturele de sus al hainei sale. Un 
nasture verde, absolut obişnuit. 

— De îndată ce apăs butonul ăsta, titirezii vor curge 
rapid din jgheabul acela, unul câte unul. Tu învârţi, 
vopseşti, apoi treci la următorul. Acum, începe! Ulcelele cu 
vopsea sunt toate în faţa ta. 


Şi am început. Am învârtit titirezul şi am încercat să 
urmez modelul. Am apăsat pensula pe metal şi titirezul a 
căzut imediat, rostogolindu-se de pe masă pe podea, cu un 
zdrăngănit puternic. Şi, până s-apuc să clipesc, un alt 
titrez era în faţa mea. 


Ei 


— Nicio grijă! m-a liniştit Spiral. Încearcă-l pe 
următorul. Un pic mai uşor cu pensula, de data asta. 

Şi, de data asta am reuşit, cel puţin, să nu fac titirezul să 
cadă de pe masă. Măcar nu imediat. Am apăsat pensula, 
înmuiată în vopsea verde, foarte uşor pe titirezul învârtitor 
şi am încercat să urmăresc modelul în zigzag de pe 
cartonaş. 

— Vai de mine! a exclamat Spiral, în timp ce Lupin nu s- 
a putut abţine să nu chicotească la efortul meu. Va trebui 
să te mişti mai repede de-atât! Tot titirezul trebuie vopsit, 
şi perfect, înainte să se oprească din învârtit. 

Aşadar, am încercat să mă mişc mai repede, dar, când 
titirezul s-a oprit din învârtit, Lupin râdea şi mai tare. Imi 
ieşise doar o mare mâzgăleală de vopsea verde şi roşie. 
Era cel mai jalnic titirez pe care-l văzusem vreodată. 

Şi nu numai atât: durase atât de mult vopsitul lui, încât 
acum aveam trei alţi titirezi în faţa mea, aşteptând să fie 
pictaţi - iar acum patru, nu, stai puţin, cinci! 

— Continua, m-a îndemnat Spiral. O să capeţi tu 
îndemânarea necesară. 

Însă, bineînţeles că nu am căpătat îndemânarea 
necesară. Am tot învârtit la titirezi şi am vopsit, şi am 
învârtit şi am vopsit, şi am învârtit şi am vopsit până am 
ameţit. Şi pentru că încercam să mă mişc mai repede, 
aveam mai puţină grijă cu vopseaua şi, tocmai când 
Humdrum a trecut pe acolo să vadă cum mă descurcam, 
luasem cu pensula un mare gogoloi de vopsea verde, iar 
când am atins unul dintre titirezi, vopseaua a sărit şi ne-a 
stropit şi pe Spiral, şi pe Lupin, şi pe Humdrum, şi pe 
mine. 

Humdrum a fost cel mai rău împroşcat, pentru că se 
aplecase să se uite mai îndeaproape. 

— Nicio grija, a zis el, ştergându-şi vopseaua de pe 
ochelari. E doar un pic de vopsea. 

S-a auzit un alt zdrăngănit - şi încă unul - când titirezii 
nevopsiţi continuau să cadă pe podea. 

A căzut şi ultimul titirez pe care îl pictasem, iar Spiral l- 
a ridicat de jos, dându-i-l lui Humdrum ca să-l inspecteze. 


Dap 


Humdrum s-a înecat când s-a uitat la mâzgăleala 
învârtejită de vopsea. 

— Poate că ăsta ar putea ajunge în ciorapul de cadouri 
al unui copil foarte neascultător, a zis el. 

— Mă îndoiesc că a fost cineva atât de neascultător, a 
adăugat Spiral, turnând gaz pe foc. 

— Îmi pare rău, am zis, simţindu-mă prea omenească. M- 
am străduit cât am putut. 

Humdrum, stropit cu vopsea verde, a zâmbit 
împăciuitor. 

— N-n-nicio grija. E doar un pic cam nebunie aici. Cu C- 
C-Crăciunul atât de aproape. Poate ar trebui să faci nişte 
teste de sărituri în loc de asta. 

Prin urmare, am făcut teste de sărituri. 

Testele de sărituri păreau o treabă simplă. Trebuia să 
faci o minge să sară, dând-o de pământ cât puteai de tare, 
şi să vezi cât de sus ajungea. Totuşi trebuia, de asemenea, 
să măsori săritura cu un metru de croitorie. Aşadar, să faci 
mingea să sară era simplu, dar apoi trebuia să măsori cât 
de sus s-a dus mingea. Pentru mine a fost imposibil, pentru 
că nu eram destul de rapidă cu metrul de croitorie. 

Şi atunci a apărut Moş Crăciun şi l-a întrebat pe 
Humdrum: 

— Cum merge treaba? 

Tocmai când una dintre mingile mele a sărit în capul lui. 

— Şi de ce ai vopsea verde pe toată faţa? 

— Ăăă... păi... problema e... s-a fâstâcit Humdrum. 

M-am hotărât să-l ajut eu. Voiam să spun adevărul. 

— Problema e că eu am fost de vină. A fost greşeala 
mea. S-a dovedit că... 

Moş Crăciun a zărit titirezii - cei mâzgăliţi de mine şi cei 
căzuţi şi împrăştiaţi peste tot pe podea. 

— Vai de mine! a exclamat el. 

Humdrum încă îşi mai căuta cuvintele pentru a-i 
răspunde lui Moş Crăciun. 

— N-n-nu ştiu dacă atelierul de jucării e cel mai bun l-l- 
loc pentru o fiinţă omenească. 

— Nu mă pricep la absolut nimic în afară de curăţat 

hornuri. 

Moş Crăciun a părut chiar supărat. 

— Nu te pricepi la nimic? Nu mai spune prostii. Asta nu 
e Amelia pe care o cunosc eu. Amelia care a supravieţuit 
celui mai înfricoşător azil de săraci din Londra. Sunt 
destule lucruri la care te pricepi. 

— Cum ar fi? 

— Cum ar fi curajul. Eşti cea mai curajoasă fată pe care 
o cunosc. Şi Salvatoare de Crăciun. Eşti foarte pricepută 
să salvezi Crăciunul. 

— Astea nu sunt ocupații, am zis eu, cu un început de 
încruntătură. 

Vedeam cum făcea eforturi să se gândească la lucrurile 
la care mă pricepeam eu. Apoi, însă, ochii i s-au luminat şi 
a bătut din palme, când a găsit ceva. 

— Scrisul! a exclamat el. 

— Ce? 

— M-am întâlnit întâmplător cu Mama Jingle astăzi. Mi-a 
spus că ţi-a citit povestea despre pisoiul care a rămas 
blocat într-un horn şi a zis că n-a mai citit niciodată ceva 
asemănător. După părerea ei, a fost uimitoare. 

— Pe cuvânt? A zis ea asta? 

— De bună seamă. Şi ţie îţi place să scrii, nu-i aşa? 

Am dat din cap. _ 

— E ocupaţia mea preferată. După citit. Insă, de fapt, 
cititul şi scrisul sunt acelaşi lucru. Scrisul e doar cititul 
unei poveşti pe care o ai în minte şi o aşterni pe hârtie. 

— Ei bine, eşti foarte pricepută la asta. Ai putea fi 
următorul Charles Dickens. Poate că ar trebui să scrii o 
carte. 

— Asta ar dura probabil prea mult, am zis. Eu scriu cu 
viteza omenească. Nu cu viteză de elf. 

Însă acum Humdrum făcea ceva ce nu-l văzusem făcând 
toată ziua. Zâmbea. 

— Ştiu, a zis el, sfios. Vreau să spun, s-s-s-ar putea să 
ştiu. Posibil. Poate. Probabil. 

— Ce ştii? l-a întrebat Moş Crăciun. 

Elful şi-a scos ochelarii şi apoi i-a pus la loc. Şi-a muşcat 


a ei 


buza de sus. 

— Păi - dar asta e doar o idee - tocmai mi-a trecut prin 
minte că Amelia ar putea lucra pentru Noosh. 

— Noosh? am întrebat. 

— Soţia mea. O cheamă N-N-Noosh. A fost, hm, numită 
după strănutul preferat al mamei sale. 

— Da, ştiu cine este Noosh. 

— Ea este editorul ziarului Zăpada Zilei. L-a preluat de 
la Moş Vodol. Sunt foarte mândru de ea. Este cel mai 
deştept elf din tot Elfhelmul. Ştie unele dintre cele mai 
lungi cuvinte din lume. Ca de pildă... de pildă... 
antidrimwickificare şi cvasiiritantohurducatorespiraţie. 

Şi-a scos din nou ochelarii şi a încercat să şteargă de 
urmele de vopsea verde rămase. 

— Caută noi scriitori. Ştiţi, Moş Vodol a înfiinţat un nou 
ziar ca să încerce să-l bată pe Zăpada Zilei. 

— Ei, nu mai spune! a exclamat Moş Crăciun, arătând 
îngrijorat, dar încercând pe cât putea să zâmbească. Am 
auzit şi eu zvonurile, dar el m-a asigurat că nu face nimic 
de genul ăsta. 

Humdrum a oftat. 

— Păi, există un nou ziar pus în vânzare chiar acum pe 
Strada Principală, începând de azi. Se numeşte A-A-A- 
Adevărul Zilei. Noosh e convinsă că e opera lui Moş Vodol. 

Şi eu mi-am amintit ce-mi spusese Moş Vodol în ziua 
nunţii: „O, nu înţelegi gândirea elfilor. Vezi tu, ei sunt 
foarte schimbători. Fă un pas greşit şi-or să se întoarcă 
împotriva ta. O să vezi. O să am eu grijă de asta”. 

M-am gândit la toţi paşii mei greşiţi. Ca de pildă 
zdrobirea saniei. 

— Ei bine, mă îndoiesc că el ar înfiinţa un ziar numit 
Adevărul Zilei, a râs Moş Crăciun. Ultimul lucru de care e 
interesat Moş Vodol e adevărul. 

Dar apoi s-a scărpinat în barbă, nedumerit. 

— Cum poate un ziar să apară aşa? Unde sunt birourile 
lui? 

A încercat să-şi alunge gândul. 

— Oricum, necazul e, Humdrum, că Amelia se duce la 

şcoală cinci zile pe săptămână. 
— Aş putea lucra în weekenduri, la fel ca aici, am spus 
eu şi deodată ideea a strălucit în mine ca un soare. 
M-am simţit din nou acasă. 
— Asta ar fi minunat! Aş putea fi un jurnalist al realităţii! 
Moş Crăciun a râs uşurel. 
— Bine, Amelia. De ce nu? Hai s-o găsim pe Noosh. 


eN sa 


Zăpada Zilei 


În clădirea de birouri a ziarului Zăpada Zilei, la ultimul 
etaj, m-am aşezat pe un fotoliu făcut din turtă dulce cu 
nişte perne uriaşe, roşu-aprins şi pufoase. Aproape tot din 
încăpere - în afară de perne - era făcut din turtă dulce. 
Până şi pereţii. Deşi nu era o turtă dulce obişnuită. Nu. 
Aceasta era o turtă dulce armată, extradură şi lucea într-o 
nuanţă foarte întunecată de brun-portocaliu. Biroul avea o 
singură fereastră, una rotundă, uriaşă, completată cu o 
vedere asupra tuturor străduţelor întortocheate şi 
căsuţelor multicolore din Elfhelm. Pe pereţi erau multe 
pagini de titlu mai vechi ale Zăpezii Zilei, atârnate în rame 
groase, aurite, de tablouri. 

Noosh însăşi stătea la un birou imens şi mult timp m-a 
privit cu ochii larg deschişi, pe sub părul ei negru, încâlcit. 

Părea obosită. Chiar şi pungile de sub ochi ei aveau 
pungi. Însă, în pofida acestui fapt, era chiar foarte 
însufleţită şi dădea mult din mâini, şi zâmbea chiar şi când 
se încrunta. N 

— Trebuie să mă trezesc Foarte Devreme Într-adevăr în 
fiecare dimineaţa. Uneori chiar mai devreme. Trebuie să 
mă dau jos din pat, să-mi pregătesc micul dejun, să fac un 
elf de zăpadă cu Micul Mim - el insistă să-i fac unul în 
fiecare dimineaţă - înainte să-l duc la grădiniţă. Mă rog, 
uneori îl duce Humdrum. Depinde de tura lui, de fapt. 


a DD ae 


A ridicat ceaşca din faţa ei şi a luat o înghiţitură. 

— Ciocolată fierbinte triplu-concentrată, cu extratopping 
de ciocolată. E singurul lucru care mă ajută să rezist toată 
ziua. Eşti sigură că nu vrei şi tu? 

— Da, i-am spus eu, sunt sigură. Îţi mulţumesc, totuşi. 
Prea multă ciocolată îmi dă dureri de cap. 

— Uau. Trebuie să-ţi fie greu să te integrezi în Elfhelm, 
nu? 

— Putin, am răspuns eu, când de fapt aş fi vrut să spun, 
Da! Foarte greu! Mă simt ca un monstru! 

— Aşadar, eşti bună la scris, după câte am auzit. 

— Păi, ştiu doar că îmi place să scriu. 

— Problema e că a scrie pentru un ziar e foarte diferit 
de a scrie poveşti pe care le născoceşti din mintea ta. 

— Da, am încuviinţat eu, înţeleg. 

M-a văzut uitându-mă la una dintre vechile pagini de 
titlu ale Zăpezii Zilei. Titlul principal era „CRĂCIUN 
PENTRU OAMENI - O IDEE FOARTE PROASTĂ!” 

— Ah, mi-a explicat Noosh, asta a fost în vremea 
dinainte. Pe când Moş Vodol era la conducere. El credea 
că, pentru a vinde un ziar, trebuia să-i facă pe elfi să-i 
urască pe oameni. Să încerce să-i ţină pe elfi să nu se 
gândească decât la ei şi să se teamă de străini. Odată, a 
început o campanie prin care a propus construirea unui 
zid, care să se întindă de la o mare la alta şi să se înalțe 
chiar pe creasta muntelui, doar pentru a-i ţine pe oameni 
în afara. 

Am zărit o altă pagină de titlu înrămată care anunţa: 
„CONSTRUIȚI ZIDUL ĂLA!” Şi încă una: „CERCETĂRI 
RECENTE: OAMENII SUNT ÎNALŢI FĂRĂ ROST!” Şi încă 
una, cu un titlu atât de lung, că abia încăpea în pagină: 
„OAMENII L-AU RĂPIT ODATĂ PE MICUL KIP, PRIN 
URMARE TOŢI SUNT PROBABIL RĂPITORI (NU VĂ 
ÎNCREDEŢI ÎN EI, ORICE V-AR SPUNE MOŞ CRĂCIUN!” 
Şi: „ELFII PENTRU ELFI: VOTAŢI VODOL! Şi: 
„TEROAREA TROLILOR OPREŞTE CRĂCIUNUL!” 

Noosh a arătat spre teancul de ziare de pe biroul ei. 

— Asta e ziarul de azi, mi-a spus. Uită-te la titlul 
principal. 

M-am uitat. Spunea: „CUM SĂ FACI O LUMÂNARE DIN 
CEARĂ DE URECHI”. 

A deschis un sertar şi a scos un alt număr al ziarului. 

— Acesta este ziarul de ieri. Uită-te din nou la titlul 
principal. „VOCALISTA FORMAŢIEI ZURGĂLĂII SPUNE 
CĂ GÂTUL EI ROŞU E UN PIC MAI BINE ACUM”. 

— Am dedicat zece pagini subiectului ăstuia. l-am luat 
un interviu complet lui Juniper şi toate celelalte. 

Am zâmbit. 

— Îmi plac Zurgălăii. 

Noosh a încuviinţat. 

— Bineînţeles că-ţi plac. Tuturor le plac Zurgălăii. Renul 
deasupra muntelui este cel mai bun cântec compus 
vreodată, după părerea mea. Şi toată lumea adoră E atât 
de aproape Crăciunul (De emoție, mi-am udat pantalonul). 
L-ai auzit pe acesta, nu-i aşa? 

— Nu sunt sigură. 

— Ei bine, e grozav. Dar problema e că gâtul inflamat al 
lui Juniper nu ar trebui să fie pe prima pagină a unui ziar. 
E important, da, evident. Dar este oare atât de important? 
Nu prea cred. 


SBA 


M-am lăsat pe spate în fotoliu, inspirând adânc aroma de 
turtă dulce, şi am pus întrebarea care se impunea: 

— De ce l-ai pus pe prima pagină, atunci? 

Noosh a dat din cap de parcă aş fi zis ceva foarte 
inteligent. Apoi s-a ridicat şi a continuat să dea din cap. 
Mi-a făcut semn să mă apropii de fereastra rotundă uriaşă, 
din capătul îndepărtat al camerei. Cea cu vederea 
panoramică a Elfhelmului. 

— Vino aici! m-a chemat ea. Vreau să-ţi arat ceva. 

M-am dus şi am aruncat o privire. Clădirea de birouri a 
Zăpezii Zilei era - după turnul Atelierului de Jucării - cea 
mai înalta construcţie din întreg Elfhelmul. Era situata în 
centrul Elfhelmului, la capătul Străzii Vodol. De aici, de la 
ultimul etaj, i-am putut zări pe Blitzen şi pe ceilalţi reni în 
Câmpul Renilor. Am văzut primăria satului. Am văzut un 
elf intrând în prăvălia de saboţi, pe Strada Principală. L-am 
văzut pe un altul ducând o mică pungă cu monede de 
ciocolată, pe care tocmai le retrăsese de la Banca de 
Ciocolată. Am putut vedea Strada celor Şapte Curbe şi 
toate căsuţele de elf, picotind liniştite. Am putut vedea 
Strada Liniştită şi Strada Într-adevăr Liniştită arătând una 
liniştită şi cealaltă într-adevăr liniştită. Am putut vedea 
Atelierul de Jucării şi Şcoala de Condus Sănii şi 
Universitatea  Meşteşugului Avansat de Construire a 
Jucăriilor. 


B5 


_ Dincolo de aceasta, spre apus, am putut vedea Dealurile 
Impădurite. Iar, spre miazăzi, vastul triunghi strâmb 
acoperit cu zăpadă, care era Muntele Foarte Înalt. Dincolo 
de acesta, bineînţeles, ascuns vederii, era restul Laponiei 
şi al Finlandei. Lumea oamenilor. Lumea indivizilor înalţi şi 
cu urechi rotunde care arătau ca mine. 

— Ce vezi? m-a întrebat Noosh într-o şoaptă atât de 
uşoară, de parcă întrebarea a fost doar o boare de aer. 

— Multe, am răspuns. Totul. Întregul Elfhelm. 

Noosh a dat din nou din cap. 

— Da. Vezi totul. Bineînţeles, acesta este tot. Dar ştii ce 
altceva mai vezi? 

— Nu. Ce? 

— Nimic. 

Am rămas nedumerită şi probabil că am şi arătat-o pe 
faţă. 

— Ce vrei să spui? 

— Vreau să spun că acest tot este totodată nimic. Nimic 
nu se întâmplă aici. Adică, da, desigur, se întâmplă lucruri. 
Elfii se duc la şcoală sau la atelier. Membrii Consiliului 
Elfilor se duc la şedinţele lor de la primăria satului ca să 
discute restricţiile de zbor cu sania şi permisele pentru 
reni. Lumea cumpără saboţi şi ţese tunici. Elfii cântă şi 
dansează spickle şi îşi spun amabilităţi unii altora. 
Muncesc sârguincios şi se joaca sârguincios, dar problema 
e că în realitate nu se întâmplă nimic. Nimic nu s-a mai 
întâmplat de când cu treaba cu trolii. Şi ai văzut pagina de 
titlu când te-am întâmpinat pe tine - o fată de om în 
Elfhelm. Uite, am atârnat-o şi pe aceea pe perete. 

O văzusem. „FETIŢA CARE A SALVAT CRĂCIUNUL”, 
spunea titlul principal. Şi exista chiar şi un portret color al 
meu. 

— ţi place portretul? 

— Da, cred că e bun. 

— Mama Miro l-a pictat. Ea este pictorul de tablouri 
intern al Zăâpezii Zilei. E foarte talentată. Şi acesta a fost 
un foarte bun subiect de ştiri. Într-adevăr, tu ai fost unul 
dintre cele mai interesante lucruri care s-au întâmplat anul 

acesta. Incidentul cu sania, de pildă... 

— O, nu. Ai scris despre asta? 

Noosh a clătinat din cap. 

— Nu încă. Voiam mai întâi să vorbesc cu tine şi poate 
să fac un interviu despre asta. 

— Crezi că aş putea scrie eu articolul? i-am sugerat, 
plină de speranţă. Exact la asta mă gândeam, ştii, că poate 
o să mă laşi să scriu despre cum e să fii om într-o lume de 
elfi. 

Dar Noosh deja clătina din cap. 

— Un om într-o lume de elfi? Nu, nu, nu. Aşa ceva n-ar 
merge. Vezi tu, povestea prăbuşirii saniei este interesantă 
pentru că toţi se vor întreba dacă ai murit sau nu, însă, 
dacă scrii tu articolul, ar şti de la început că n-ai murit şi 
ar fi dezamăgitor - în sens jurnalistic. 

— Păi, ce-ai zice de vreme? Bate tare vântul astăzi. Aş 
putea scrie despre cum bate vântul. 

— Vântul nu este ştire decât dacă strică sau dărâmă 
ceva. 

— Sau despre Crăciun. E foarte aproape Crăciunul. Aş 
putea scrie despre tradiţiile de Crăciun ale oamenilor. 

Ea clătina din cap. 

— Elfii le-au născocit pe cele mai multe dintre ele. 

Atunci m-am simţit puţin fără speranţă. Un pic pierdută. 
După cum mergeau lucrurile, începusem să cred că Noosh 
nu avea nimic să-mi ofere de muncă. 

— Necazul e, a continuat ea, în timp ce ne uitam afară, 
pe fereastră, că în afară de prăbuşirea saniei, de gâtul roşu 
al lui Juniper şi de descoperirea lui Moş Casper, 
Lumânărarul, poţi să faci lumânări din ceara de urechi, nu 
există nicio ştire. Nu cu adevărat. Nu de când am făcut din 
nou pace cu trolii. Nu moare nimeni. Nu e niciun război. 
Crăciunul nu e ameninţat. Asta face Elfhelmul un loc 
minunat în care să trăieşti, dar înseamnă totodată că 
nimeni nu vrea să cumpere ziare. 

În clipa aceea, am văzut ceva pe Strada Principală. 

O coadă lungă de elfi la standul de ziare. 

— Dar, uite! am zis eu. Elfii de acolo par foarte dornici 

să cumpere un ziar. 

Noosh a scos un geamăt şi s-a apucat cu mâinile de cap, 
de parcă ar fi vrut să-şi smulgă părul. 

— Da, da, sunt dornici! Necazul e că ziarul pe care-l 
cumpără ei nu este Zăpada Zilei. 

— Nu? 

— Nu. Este noul ziar. Nu l-ai văzut încă? Ziarul lui Moş 
Vodol. Prima ediţie. Vezi tu, când Consiliul Elfilor a votat 
ca el să-şi părăsească postul de la Zăpada Zilei, n-au spus 
şi că n-ar mai putea să scoată un alt ziar. Au presupus că 
nu era nevoie. Silindu-l să locuiască pe Strada Foarte 
Liniştită şi luându-i birourile ziarului s-au gândit că el n-o 
va face - mai ales după ce Consiliul Elfilor i-a luat toţi 
banii. Însă el probabil a avut multe monede de ciocolată 
ascunse pe undeva. Cu ani în urmă, când era Şeful 
Consiliului Elfilor, şi-a acordat un salariu de zece mii de 
monede de ciocolată pe săptămână. Asta ca să nu mai 
vorbim despre banii pe care îi câştiga la Zăpada Zilei. Pe 
altcineva de aici abia dacă-l plătea. Când eram 
Corespondenta-Şefă la Reni, eram norocoasă dacă 
primeam treizeci de monede de ciocolată pentru o întreagă 
săptămână. 

— Vai de mine! am exclamat eu, văzând acum steguleţul 
de deasupra standului fluturând în vânt: Adevărul Zilei. 

Noosh a hohotit cu genul de râs care nu suna deloc a 
râs. 

— Adevărul Zilei! Bineînţeles, de fapt, nu este adevărul. 
Pe Moş Vodol nu-l interesează adevărul. Pe el nu-l 
interesează nimic decât să-şi vândă ziarele. Şi modul prin 
care îşi vinde ziarele este minciuna. Făcându-i pe toţi să se 
teamă de lucruri care nu există. Când a înfiinţat Zăpada, 
cu ani în urmă, inventa diverse lucruri despre spiriduşi, 
troli, iepuri şi oameni. Încerca să-i facă pe elfi să se simtă 
speriaţi. O, dar ştii ce spune el, nu-i aşa? Ce a spus mereu 
de când i-am luat eu funcţia de aici? 

— Ce spune? 

— Spunea - spune - că eu sunt cea care inventează 
lucruri neadevărate. Ne numeşte falşi. Însă eu n-am 


publicat nici măcar o dată o poveste care să nu fie 
adevărata. Care ar fi rostul? Un ziar care nu raportează 
faptele? 

— Nu prea are rost, îmi închipui. 

Noosh a lăsat să-i scape un oftat lung şi exasperat. 

— Treaba asta e un mister. 

— De ce? 

— Unde e? Unde e sediul Adevărului Zilei? Unde îşi 
tipăreşte el ziarul? Nu e uşor să conduci un ziar. Nu-l poţi 
face pur şi simplu să apară... 

Şi-a lipit fruntea de geam şi a închis ochii. 

— Nu, chiar nu e uşor. 

Am plecat de la fereastră şi ne-am aşezat din nou. 

— Îmi pare rău, a zis ea, dar noi pierdem bani. Mă tem 
că fără nicio ştire nouă palpitantă - ştiri pe care să le poţi 
dovedi ca fiind absolut adevărate - pur şi simplu nu-mi pot 
permite să angajez oameni noi. 

Am mai încercat, o ultimă oară, să mă gândesc la o ştire 
palpitantă, dar mintea îmi era la fel de goală ca un câmp 
acoperit de zăpadă. 

Înţelegeam că ea era supărată din pricina întregii 
situaţii şi nu voiam s-o fac să se simtă mai rău, aşa că am 
zis doar: 

— Lasă, n-are nimic. O să plec, atunci. 

Şi m-am ridicat în picioare. 

Însă exact în clipa aceea, ceva s-a lovit de fereastră. Era 
un ziar. Un exemplar al Zilei care probabil fusese smuls de 
vânt din mâinile cuiva şi ridicat până la fereastră. Pagina 
de titlu era lipită de geam, cu faţa la noi. 

ee de zici: 
al tuturor elfilor 

— O, nu! a exclamat Noosh. Uită-te în altă parte. Nu citi 
prostiile alea. 

Dar era prea târziu. Deja văzusem portretul de sub titlu. 
Era al meu. Însă, spre deosebire de celălalt portret, cine îl 
pictase pe acesta încercase să mă facă să arăt cât mai 
furioasă cu putinţă. Lângă el era o pictură mai mică a 
saniei Vifor 360 arătând chiar mai zdrobită decât fusese în 
realitate. 

Am văzut titlul şi l-am citit: „DUŞMANUL PRINTRE 
NOI”. 

Am avut chiar timp să citesc primele două rânduri: 
„Fiinţa omenească adoptată a lui Moş Crăciun, Amelia 
Wishart, nu este demnă de încredere. Ea caută să distrugă 
Elfhelmul cât mai mult cu putinţă, începând cu sania 
aceasta...” 

— O, nu! a zis Noosh. Ascultă, Amelia... 

Am încercat să citesc mai departe, dar ziarul a zburat de 
la fereastră, fluturând în vânt ca o pasăre disperată. 

— Eu nu sunt un duşman, am zis. Nu vreau să distrug 
Elfhelmul. A fost un accident. N-am avut de ales. 

— Ştiu asta, Amelia. Orice elf care are o inimă bună ştie 
lucrul ăsta. 

— Dar tocmai ai spus că vor fi mai mulţi cei care vor citi 
Adevărul Zilei decât Zăpada Zilei. Sute de elfi o să citească 
asta... 

Am început să gândesc cu voce tare. 

— O să le-o dovedesc. O să îndrept lucrurile. O să 
plătesc sania... Şi atunci tu o să poţi scrie despre asta. 

Noosh s-a încruntat, adâncită în gânduri. 

— Mi-ar fi plăcut să-ţi pot da eu banii. Dar, dacă nu 
găseşti un subiect palpitant, care să fie despre ceva care 
se întâmplă şi care să poată fi dovedit adevărat, nu-l pot 
folosi. Dacă putem vinde ziare cu adevărul, atunci te pot 
plăti. 

— Ce zici despre subiectul nevinovăţiei mele? Dacă am 
scrie despre ce s-a întâmplat cu adevărat? Despre cum 
Căpitanul Funingine a sărit în sanie şi apoi pe Blitzen, şi 
asta l-a făcut pe Blitzen să-şi piardă capul, şi după aceea 
Căpitanul Funingine mi-a căzut din braţe şi noi am plonjat 
să-l salvăm, şi eu a trebuit să tai legăturile saniei? De ce 
nu scriem despre asta? 

— Ei bine, mi-ar plăcea s-o facem. Dar o poţi dovedi? Ai 
vreun martor? 

— Mă tem că nu. 

— Atunci asta l-ar face pe Moş Vodol să inventeze mai 
multe lucruri. Şi necazul e că articolele lui vor fi mai 
palpitante, pentru că vor fi minciuni, iar treaba cu 
minciunile e că nu au o limită de altitudine. Pot fi oricât de 
mari şi de înalte vrea el să fie. 

— Atunci, n-are niciun rost, am spus eu. Adevărul nu 
poate niciodată să învingă minciunile. 

Noosh clătina din cap. 

— Să nu crezi asta. Nu putem crede asta. Trebuie doar 
să găsim un adevăr la fel de mare ca orice minciună pe 
care ar putea-o născoci Moş Vodol. Un adevăr imposibil. 

A şoptit acest cuvânt urât. 

— Povestea care să pună capăt tuturor poveştilor. Ăsta e 
visul meu. Să fac din nou Zăpada Zilei cel mai popular ziar 
din Elfhelm. Şi atunci vom putea corecta toate minciunile 
lui Moş Vodol. 

Am încercat să mă gândesc unde aş putea găsi un 
subiect gigantic pentru un articol, dar tot nu mi-a venit 
nicio idee. Singurul lucru ce mi se învârtea prin cap era ce 
avea să spună Moş Crăciun când va citi prima ediţie a 
ziarului lui Moş Vodol. 

— Îmi pare rău, i-am spus lui Noosh. Chiar cred c-ar fi 
mai bine să plec. 

Strâina nedorită 


Am plecat spre casă simțind muşcătura vântului 
îngheţat. Am trecut pe lângă doi elfi ucenici de la atelier, 
care mi-au zâmbit şi mi-au spus: 

— Bună, Amelia! 

Le-am răspuns la salut şi m-am gândit că poate totuşi nu 
era atât de rău. Poate că nu toţi aveau să citească 
Adevărul Zilei astăzi. Însă când am intrat din Strada Vodol 
pe Strada Principală, o fetiţă elf a arătat spre mine şi a 
spus: 

— Uite, mami! Asta e fata de om! 

Şi atunci mami - o femeie elf dolofană, cu obrajii roşii - 
a apucat-o de braţ pe fetiţă şi a tras-o la ea. 

— Stai departe de ea! E periculoasă! Nu e de-a noastră! 

Fetiţa elf s-a zgâit la mine cu gura căscată, apoi a 
izbucnit în plâns, vaietele ei zgâriindu-mă ca nişte gheare 
de pisică. 

Am grăbit pasul trecând de ele. 

La standul de ziare, toată lumea de la coadă murmura şi 
şuşotea pe seama mea. Vânzătorul de ziare, un elf bătrân 
şi cumsecade, cu păr sur, ţepos, mi-a aruncat o privire 
compătimitoare şi a spus: 

— Îmi pare rău, drăguță. Eu doar vând ziarul. Nu îl 
scriu. 

— N-are nimic, i-am spus eu, şi am încercat să nu plâng, 
chiar dacă simţeam tristeţea crescând, şi crescând, şi 
crescând în mine. 

Dar apoi mi-am simţit ochii plini de lacrimi şi am luat-o 
la fugă. 

— DA! FUGI! a zis o voce din urma mea. NU-I VREM 
AICI PE CEI CA TINE! 

Am trecut în fugă pe lângă Banca de Ciocolată, şi pe 
lângă Magazinul de Muzică al Mamei Mayhem, şi pe lângă 
Saboţi! Saboţi! Saboţi! Şi Roşu & Verde, magazinele de 
haine, şi pe lângă librăria Cărţi Magice, şi m-am trezit că 
ajung la Câmpul Renilor. Dintr-odată, nu mai era niciun 

elf, doar reni, iar renii nu citeau ziare, aşa că m-am simţit 
mai în siguranţă, dar am alergat mai departe, când Blitzen 
şi-a ridicat capul să vadă care era problema. Am fugit şi- 
am tot fugit. Până ce am ajuns acasă. Şi am bătut la uşă şi 
am tot bătut, dar nu mi-a răspuns nimeni, şi abia atunci mi- 
am amintit că nu aveam nevoie de cheie, căci eram în 
Elfhelm, unde lumea îşi lăsa uşile neîncuiate, aşa că am 
apăsat pe clanţă şi am intrat şi am plâns în voie. Am plâns, 
am plâns şi am tot plâns. 

M-am dus în sufrageria plină de ornamente şi l-am văzut 
pe Căpitanul Funingine dormind în coşuleţul lui de lângă 
pomul de Crăciun. M-am uitat lung la întunericul din vatră. 
Era ceva liniştitor în întuneric. M-am apropiat de şemineu 
şi m-am ghemuit în vatră, uitându-mă la întuneric. Dar 
apoi am auzit paşi pe alee şi am văzut-o pe Mary, pe 
fereastră, fredonând încetişor un cântec şi ducând un coş 
plin cu mure. 

De bună seamă fusese la Dealurile Împădurite ca să 
culeagă fructe pentru tortul de Crăciun pe care plănuia să- 
l facă. 

Ea nu mă văzuse. 

Şi nici nu voiam să mă vadă. 

Nu voiam să văd pe nimeni. Nici să vorbesc cu cineva. 

Nu voiam să plâng în faţa lui Mary şi s-o întristez şi pe 
ea. Dar peste câteva secunde avea să deschidă uşa şi să 
intre în casă. 

Atunci am făcut singurul lucru la care eram cea mai 
pricepută din lume. M-am urcat pe horn. 

Spre deosebire de casele elfilor, casa lui Moş Crăciun 
fusese construită la scară omenească, inclusiv hornul. 
Aşadar a fost simplu pentru mine să încap înăuntru. La 
jumătatea distanţei în sus, mi-am proptit picioarele şi 
spatele de pereţii opuşi ai hornului plin de funingine şi am 
stat acolo, cu genunchii la piept, şi am mai plâns o vreme. 

Aş fi vrut să rămân acolo pentru totdeauna. 

Nevăzută, în întuneric, fără să deranjez sau să jignesc 
pe nimeni. 

Cum plângeam eu aşa, mi-am dat seama de un lucru - 

nu eram potrivită nicăieri. N-aveam să mă integrez 
niciodată, oriunde m-aş fi aflat. În Londra, la azilul de 
săraci, eu eram cea pe care domnul Jeremiah Creeper o 
ura cel mai mult. Niciodată nu mă integrasem. Chiar şi 
înainte de asta, faptul că eram o fată-coşar mă făcea un fel 
de ciudăţenie printre ceilalţi copii. lar acum, poftim, se 
întâmpla din nou. Tocmai aici, dintre toate locurile, unde 
crezusem că viaţa avea să fie minunată şi magică. Unde 
crezusem că aveam să fiu fericită pentru totdeauna. 

Dar nu plângeam pentru mine. 

Adică, nu numai pentru mine. 

Plângeam fiindcă făcusem situaţia şi mai grea pentru 
Moş Crăciun. Probabil tot Elfhelmul avea să se întoarcă 
împotriva lui acum. 

În timp ce făceam eforturi să încetez cu suspinele, am 
auzit ceva de jos. 

O voce. 

— Amelia? 

M-am uitat şi, în întuneric, am văzut faţa lui Mary 
privind în sus, la mine. Se aplecase în vatră şi părea, de 
bună seamă, surprinsă să mă găsească acolo. 

— Ce faci acolo, sus, scumpo? 

— Voiam doar să fiu singură. 

— Păi, cu toţii vrem să fim singuri, uneori. Eu cu 
siguranţă vreau. Însă atunci mă duc doar în camera mea şi 
închid uşa. Nu mă sui într-un horn. 

— Mie îmi plac hornurile, i-am spus. Ştiu ce să fac într- 
un horn. Spre deosebire de oriunde în altă parte. 

— Vino să mănânci nişte mure şi să-mi spui care e 
problema. 

Am ascultat-o şi am coborât. 

— Ia uite ce faţă ai! a exclamat ea. Cu toată funinginea 
aia. Cu toate lacrimile alea. 

M-am uitat în oglindă. Lacrimile săpaseră mici făgaşe 
prin funingine. 

— Ce s-a întâmplat, Amelia? Ce e în neregulă? 

M-am gândit la pagina de titlu a Adevărului Zilei. M-am 
gândit la sanie. M-am gândit la şcoală. M-am gândit la 
atelier. M-am gândit la cum fusesem aproape mâncată de 
un copac. M-am gândit la Moş Vodol, care fusese împotriva 
mea de la început. M-am gândit la toţi ochii aţintiţi asupra 
mea pe Strada Principală, lângă standul de ziare. 

— Totul. 

Şi i-am spus. l-am spus totul. Apoi - când Moş Crăciun a 
venit acasă - Mary i-a spus şi lui. 

Dar Moş Crăciun ştia. 

— Am văzut ziarul, a zis el, aşezându-se în balansoar cu 

Căpitanul Funingine torcând în poala lui. Moş Vodol s-a 
apucat iar de şmecheriile lui. 

— Îmi pare atât de rău, am zis eu. N-ar fi trebuit să stau 
niciodată aici. Ar trebui să mă întorc la Londra. Ar trebui 
să mă duci acolo, în seara asta. 

— Nu vorbi prostii, Amelia, a intervenit Mary. 

— Dar nu aparţin locului ăstuia. 

— Aiureli! Bineînţeles că aparţii locului ăstuia. 

Insă, exact când Moş Crăciun a spus aceste cuvinte, un 
elf scund, cu o pălărie verde cu alb a trecut prin dreptul 
ferestrei şi, când m-a văzut înăuntru, a strigat: 

— Nu aparţii locului ăstuia! 

Moş Crăciun a ieşit valvârtej pe uşă, a trântit-o de 
perete şi a răcnit: 

— Pleacă de aici cu vorbele tale mizerabile, Dewdrop. 
Minciunile otrăvite ale lui Moş Vodol sunt cele care nu 
aparţin locului ăstuia! 

— Îmi pare rău, Moş Crăciun, a răspuns Dewdrop. Dar 
fata de om este aici ca să distrugă Elfhelmul şi tot ce 
reprezentăm noi. S-a scris în Adevărul Zilei. Şi nu s-ar mai 
numi Adevărul, dacă ăsta n-ar fi adevărul, nu-i aşa? 

Am putut vedea pe uşa deschisă că mai veniseră şi alţi 
elfi. Ziua aceasta era într-adevăr cea mai rea dintre toate. 

Elfii pe treptele casei 


Un lucru pe care l-am observat eu la elfi era că le place 
să fie într-o mulţime. Mulţimile de elfi se adună foarte 
uşor. Dacă doi elfi stau pe loc pe o stradă, în mai puţin de 
un minut vor fi treizeci de elfi, iar în zece minute, vor fi trei 
sute. Mulțimea devenea cu fiecare secundă mai mare. 

— Povestea adevărată, a zis Moş Topo, care era acum pe 
treptele casei, este că Moş Vodol în mod clar încearcă să 
ne otrăvească minţile din nou. Ar fi trebuit să fim mai aspri 
cu el. 

Moş Crăciun a oftat. 

— l-am luat birourile şi l-am obligat să locuiască pe 
Strada Foarte Liniştită. 

— N-a fost de ajuns. El întotdeauna a fost o pacoste. Ar 
fi trebuit să-l închidem, Moş Crăciun, atunci când am aflat 
că i-a stârnit pe troli împotriva noastră. 

— Ei, nici chiar aşa, Moş Topo. N-ar trebui să închidem 
pe nimeni. Nu asta e metoda Elfhelmului. Aşa ceva nu s-a 
mai practicat în Elfhelm de când... de când... ei bine, de 
când Moş Vodol m-a închis pe mine, când eram băiat. Şi 
Moş Vodol nu mai e la conducere. 

— Ar putea foarte bine să fie, a continuat Moş Topo, cu 
tristeţe. 

Până şi mustaţa lui albă părea pleoştită de supărare. 

— Aproape toată lumea citeşte Adevărul Zilei acum. N-a 
apărut decât de vreo câteva ore şi este deja cel mai 
popular ziar. Şi nu ajută faptul că tirajul ziarului Zăpada 
Zilei a scăzut la doar şaptesprezece cititori. Biata Noosh. 

— Zăpada Zilei este plictisitor! a strigat un elf din 
spatele mulţimii. 

— Nu spune niciodată adevărul! a strigat altul. 

— Aşa e, a zis Dewdrop. Nu spune niciodată adevărul. 
De aceea e atât de plictisitor. 

— Ba întotdeauna spune adevărul, acum, de când Noosh 
e la conducere, i-a corectat Moş Topo. 

Moş Crăciun, din prag, s-a uitat în jur la mulţimea elfilor 

care-şi îngroşa rândurile. 

— Acuma, ascultați, toată lumea, hai să ne calmăm! Nu 
trebuie să credem minciunile lui Moş Vodol despre oameni. 
El le repetă de ani în şir. Umanofobia nu are ce căuta în 
Elfhelm. 

— Ce e umanofobia? a întrebat Micul Mim, care - acum 
vedeam asta - se ţinea de mâna stră-stră-stră-stră-stră- 
stră-străbunicului lui, Moş Topo. 


— Umanofobia este frica fără motiv de oameni i-a 
explicat Moş Topo, liniştit, dar vorbind destul de tare ca 
să-l mai audă câţiva elfi. 

Unul dintre ei a ieşit în faţă. Slab şi înalt, un pic 


cocârjat, l-am recunoscut numaidecât. Inima mea a început 
să bată ca o tobă. Era Kip. 

— Poate că nu e frică fără motiv, a zis el. 

Toţi elfii s-au întors să-l privească. Kip era un personaj 
de care ceilalţi elfi se simțeau un pic intimidaţi. Şi cu toate 
că el le vorbea copiilor de elfi, când îi învăţa să zboare cu 
săniile, rareori vorbea cu elfii adulţi. 

— De fapt, avem toate motivele să fim speriaţi de 
oameni. 

Mai mulţi elfi au mormăit şi au dat din cap, aprobator. 

Moş Crăciun a făcut o faţă îndurerată, de parcă tocmai 
călcase pe ceva ascuţit. 

— Dar, Kip, a zis el, uită-te la mine. Eu sunt om. 

— Şi la fel a fost tatăl tău, a răspuns Kip. 

Câţiva din mulţime au scos exclamaţii de uimire. 

— Toată lumea ştie povestea tatălui tău, care m-a răpit 
pe mine. 

Am înghiţit în sec. Deci de aceea se făcuse Kip alb ca 
zăpada când mă întâlnise. 

Am ieşit în faţă şi m-am aşezat lângă Moş Crăciun, 
încercând să-l sprijin cumva. Când m-am uitat la el, i-am 
văzut ochii bulbucându-se şi înotând în lacrimi, înainte să 
clipească şi să reuşească să le reţină. 

— Kip, ştii cât de rău îmi pare mie pentru ce ţi s-a 
întâmplat. Tata a fost un om complicat. 

Kip a clătinat din cap. 

— Un răpitor complicat. 

Moş Crăciun a întors capul să se asigure că Mary nu 
putea auzi. Dar ea era ocupată să pună la foc murele în 
bucătărie, cântând tare pentru ea. El s-a întors din nou 
spre mulţime - spre Kip - şi a vorbit încetişor: 

— Ascultă, Kip, eu nu sunt tatăl meu. Există oameni buni 
şi există oameni răi, iar uneori există oameni cu părţi bune 
şi părţi rele. 

Vorbea mai tare acum, ca să-l audă cu toţii. 

— Oamenii nu sunt, de fapt, prea deosebiți de elfi, ştiţi? 
Numai că, atunci când vieţile sunt lipsite de magie, 
lucrurile pot fi groaznice. lar vieţile groaznice îi pot 

împinge pe oameni să facă lucruri groaznice. Tocmai de 
aceea am hotărât noi să-i ajutăm, nu-i aşa? De aceea am 
hotărât să le dăruim oamenilor nişte magie în vieţile lor, 
chiar dacă numai pentru o zi? Aşa e, nu? 

— Aşa e! a zis Moş Topo. 

— Aşa e! a zis Moş Bottom. 

— Aşa e! a zis Micul Mim. 

— Aşa e! a zis Mama Breer, care ducea o centură neagră 
nou-nouţă pe braţ, pentru Moş Crăciun. 

— Aşa e! a zis Mama Miro, care deja îşi aşezase 
şevaletul şi pânza şi începuse să picteze întreaga scenă. 

— Aş-a-a-a-a-e-e-e-e! a cântat Juniper şi ceilalţi Zurgălăi. 

Şi alţi câţiva elfi, ale căror nume nu le cunoşteam, au 
zis, de asemenea, „Aşa e”, şi începusem să mă simt un pic 
mai bine faţă de toată situaţia, însă exact în clipa aceea un 
alt elf şi-a croit loc prin mulţime. Acesta avea o barbă 
lungă şi neagră şi o tunică neagră şi nişte sprâncene negre 
şi stufoase care arătau ca nişte omizi şopocăind secrete. 

Moş Vodol. 

— Nu, a zis el. Nu e aşa. 

Şi a arătat spre mine. 

— Această fiinţă umană de aici este o ameninţare pentru 
noi toţi. Ziarul meu spune adevărul despre astfel de 
chestiuni. 

Căpitanul Funingine era la picioarele mele acum. A 
şuierat spre Moş Vodol. 

Moş Crăciun a făcut un pas în faţa mea. 

— Las-o în pace! a zis el. Este o persoană foarte bună. 
Amelia a salvat Crăciunul. Nu mai ţii minte? L-a salvat de 
planurile tale de a-l distruge - când i-ai convins pe 
Spiriduşii Poveste Zburătoare să-i păcălească pe troli. 

— Ha! a râs dispreţuitor moş Vodol. Crăciunul! 
Crăciunul! Păi, fireşte că un om ar vrea să salveze 
Crăciunul. Fireşte că un om ar vrea să fie sigur că elfii îşi 
petrec întreaga lor viaţă trudind ca sclavii, făcând jucării 
ca să se bucure oamenii. Ce om n-ar vrea asta? Ea este un 
răufăcător violent şi periculos şi ar trebui să se întoarcă de 
unde a venit! 

Am ieşit de după Moş Crăciun şi am văzut că mulţimea 
se împărţise în două, elfii care dădeau din cap şi elfii care 
clătinau din cap. Practic, toţi elfii de la Atelierul de Jucării 
şi cei mai mulţi dintre cei cu părul cărunt erau de partea 
noastră, în vreme ce mulţi dintre ceilalţi, care aveau mai 
puţin de-a face cu Moş Crăciun şi cu atelierul, păreau să 
fie de partea lui Moş Vodol. 

Dar Moş Vodol nu terminase tot ce avea de spus. S-a 
întors cu faţa la mulţime şi a vorbit atât de tare, încât toţi 
renii de pe câmpul din spatele străzii şi-au ridicat capetele. 

— Ea a distrus sania lui Kip... nu doar orice sanie! Vifor 
360, supremul exemplu al tehnologiei elfilor. Kip a muncit 
la sania aceea un an întreg. În fiecare zi. Însă nu asta a 
fost important pentru prăbuşirea saniei. Important a fost 
motivul care a dus la prăbuşire. Ştiţi de ce s-a prăbuşit? 

— A fost un accident, am mormăit eu. 

— O să spun eu de ce! a tunat Moş Vodol. O să vă spun 
eu de ce. 

Şi atunci a spus-o: 

— Ea ţintise un elf! 

— Pe cine? 

Cuvintele au zburat în jurul mulţimii ca o pasăre făcută 
din glasuri. 

— O să aflaţi în ediţia de Ajun de Crăciun de mâine a 
Adevărului Zilei. Am unul dintre cei mai buni jurnalişti ai 
mei, Spicer, care lucrează deja la articol. Nu e aşa, Spicer? 

Şi micul elf de lângă el, cel cu părul blond şi cu trupul ca 
un butoi, a dat din cap. 

— Absolut, şefu'. Kip a văzut totul. O să fie articolul 
săptămânii - dacă nu al secolului. 

Asta era prea mult. Am simţit o asemenea mânie că tot 
corpul parcă îmi vibra pe dinăuntru. Am făcut un pas 
înainte şi am stat pe prima treaptă, unde toţi elfii mă 
puteau vedea. Toată mulţimea a tăcut. Gurile au rămas 
deschise. M-am uitat la Blitzen, în depărtare, şi mi s-a 
părut că dă puţin din cap, ca un mic semn de încuviinţare. 

— Asta e o minciună gogonată. Imi pare foarte, foarte 
rău că i-am stricat sania lui Kip. Extrem de rău, absolut, 

sută la sută. Dar asta s-a întâmplat numai pentru că am 
încercat să-mi salvez pisoiul. 

L-am luat în braţe pe Căpitanul Funingine, pentru un 
plus de efect. 

— A trebuit să tai curelele saniei şi atunci sania a căzut 
pe pământ în mijlocul pustietăţii, acolo, pe Dealurile 
Împădurite. Kip nu era câtuşi de puţin prin preajmă. Este 
exclus să fi văzut ce s-a întâmplat. 

Moş Vodol a zâmbit şi s-a apropiat de mine. 

— Vedeţi cum pot minţi oamenii? Intrebarea este: pe 
cine credeţi? Pe un elf precum Kip, care a trăit aici toată 
viaţa lui? Sau pe o mincinoasă fată de om oarecare, de la 
sud de Muntele Foarte Înalt, care a venit să locuiască aici 
pe gratis, în cea mai mare casa din Elfhelm? 

Moş Crăciun se înroşise un pic în obraji de enervare. 

— Mi se pare mie, Moş Vodol, că tu încerci să distrugi 
încă un Crăciun. Amelia nu e o fată de om oarecare. Este o 
persoană foarte specială, într-adevăr. 

Moş Vodol şi-a mângâiat barba. 

— Ei bine, mi-a fost întotdeauna clar, Moş Crăciun, că 
ţie îţi pasă mai mult de oameni decât de elfi. 

— Asta pur şi simplu nu este adevărat. Elfii erau 
nefericiţi când tu erai la conducere. Acum le este din nou 
îngăduit să cânte şi să danseze spickle. Au slujbe bune în 
atelier. Există un scop pentru care să munceşti. O şansă de 
a răspândi magia. Toată ziua de azi elfii de la atelier au 
fost peste măsură de entuziasmați şi au cântat colinde. 

Moş Vodol a închis ochii. A strâns din dinţi. Fruntea i s-a 
încreţit şi i s-a bulbucat ca apa în vânt. Venele i s-au umflat 
pe sub piele. 

— Ar vrea cineva să arunce o privire în avans în ziarul 
de mâine? 

— Da! 

— Da! 

— Da! 

— Fără drimwickerie, Moş Vodol! l-a prevenit Moş Topo. 

Dar era deja prea târziu. Dimwickeria era pornită. Şi 
până să ne dăm seama, ceva zbura prin aer. O mulţime de 

lucruri. La început, am crezut că erau păsări, care băteau 
din aripi. Dar erau ziare - sute de ziare. Fiecare a aterizat 
în mâinile unui elf şi s-a dovedit că erau exact câte unul 
pentru fiecare prezent acolo. 

Moş Vodol a părut un pic epuizat de eforturile lui, dar, 
de asemenea, mulţumit. 

Toată lumea a început să citească pagina de titlu. 

— Magia pare să fie de partea mea. Am avut probleme 
cu ea, de curând, însă elfii trebuie să-şi fi revenit. Tipul 
meu de speranţă e în aer. 

Un ziar a aterizat şi în mâinile lui Moş Crăciun. Am 
văzut pagina de titlu. Era o altă pictură de-a mea şi, de 
data asta, titlul spunea „CRIMINALA!” 

Am început să citesc articolul. Mary a venit la noi, pe 
trepte. 

— Ce se întâmplă aici? s-a întrebat ea, cu voce tare. 

Apoi a tresărit când s-a uitat în jos şi a văzut ziarul. A 
început să citească şi ea exact ce citeam eu: 


Fata de om, cunoscută ca Amelia Wishart, nu a 
distrus pur şi simplu o sanie. Adevărul Zilei poate 
acum să dezvăluie că această fiinţă omenească, în 
prezent locuind în reşedinţa extravagantă a lui Moş 
Crăciun de pe Drumul Renilor, a încercat, de fapt, 
să ucidă un mic prunc de elf şi pe mama sa. Da, aşa 
este. Bonbon, cofetara, şi mica ei fiică, Suki, au fost 
țintele acestui atac. Din fericire, planşetele lui Suki 
au alertat-o pe mama ei şi au fugit la adăpost mai 
înainte ca sania să se zdrobească de pământ. 

Instructorul de sănii şi fosta victimă a răpirii de 
către oameni, Kip, care a proiectat Vifor 360, a 
văzut cu ochii lui când s-a întâmplat aceasta. 

„Am văzut cu ochii mei cum s-a întâmplat”, a 
declarat el Adevărului Zilei. 


Citiţi mai multe despre această periculoasă fiinţă 
umană la paginile 2, 3, 4, 5, 6, 7, 9, 10, 11, 15 şi 17. 
Și citiţi şi ghidul nostru de apărare de la pagina 24: 

„Ce să faci dacă vezi o fată de om apropiindu-se de 
tine! In afară de FUGI şi STRIGA AJUTOR - deşi e 
bine să faci şi asta.” 


Nu mă mai simţisem niciodată atât de furioasă. Nici în 
zilele de odinioară, când eram la Azilul de Săraci al lui 
Creeper. Nimic nu-mi făcuse inima să bată atât de repede, 
nici faţa să mi se încingă atât de tare. 

— lată, aici e Bonbon, a zis Moş Vodol, şi fetiţa ei Suki... 
Spune-le, Bonbon, ce s-a întâmplat. 

— Păi, nu prea ştiu exact. Totul a fost ca în ceaţă. Eram 
în pădure, în căutare de noi arome - afine şi altele 
asemenea - pentru idei de reţete de dulciuri. La un 
moment dat, noi mergeam liniştite, apoi, în clipa 
următoare, am văzut sania venind drept spre noi. 

Am simţit că o să explodez. Însă nu numai fiindcă eram 
mânioasă. Ci şi pentru că Mary se repezise acum la Moş 
Vodol cu cratiţa ei plină de mure fierbinţi de Crăciun. 

— Nu, Mary, nu! a strigat Moş Crăciun. 

— Asta nu-i o idee bună, a încuviinţat Moş Topo. 

— Ho-pa! a zis cineva din formaţia Zurgălăii. 

În orice caz, Moş Vodol n-a avut timp să mai facă nicio 
drimwickerie, pentru că Mary a fost mai rapidă. Într-o 
clipă, Mary era acolo, chiar lângă Moş Vodol, care - chiar 
dacă era înalt, pentru un elf - îi ajungea lui Mary doar 
până la brâu. El a aruncat o privire la cratita care se 
înclina şi apoi fructele violet fierbinţi au început să-i curgă 
pe faţă, peste păr şi barbă. 

Toată mulţimea a scos o exclamaţie de stupoare. Şi-apoi 
încă una. . E 

— Cum ÎINDRAZNEŞTI să spui asta despre Amelia! a zis 
Mary, care - odată ce Moş Vodol a fost în întregime 
acoperit de peltea - a vrut să-i dea cu cratiţa în cap. 

Dar Moş Vodol, ştergându-şi pelteaua din ochi, a văzut-o 
la timp şi a făcut în grabă o drimwickerie. Cu toate că 
Mary a încercat din răsputeri să facă şi ea o magie ca să se 
apere, lecţiile ei de drimwickerie încă nu dăduseră roade, 
prin urmare a încremenit ca o statuie. 

— Poftim! s-a bucurat cu răutate Moş Vodol, ştergându- 
şi fructele fierbinţi de pe faţă. Iată cât de violenţi şi de 
periculoşi sunt oamenii. Asta vrem noi în Elfhelm? 

— Dezgheaţ-o în clipa asta! a spus Moş Crăciun. 

Dar bineînţeles că el nu trebuia să-l aştepte pe Moş 
Vodol. În secunda următoare, Mary se mişca din nou. 
Cratiţa şi mâna care o ţinea continuau să se legene în aer. 
Dar Moş Vodol se dăduse un pas înapoi, aşa că ea nu l-a 
nimerit. A continuat mişcarea şi s-a învârtit în jurul ei, 
căzând în zăpadă. 

Moş Crăciun şi cu mine ne-am repezit s-o ajutăm să se 
ridice, apucând-o de câte un braţ. 

— E în regulă, Mary, a zis Moş Crăciun. Nu te supăra 
din cauza lui. 

Moş Vodol a mârâit. 

— Uitaţi-vă la ei! Câtă grijă au unul de celălalt. Va trebui 
să fim prudenţi. În mai puţin de un an, populaţia umană 
din Elfhelm s-a TRIPLAT. 

Moş Crăciun a râs. 

— Da. De la unul, la trei. Şi doi dintre noi au fost atinşi 
de drimwickerie, aşadar, practic, nu suntem deloc umani. 
Amelia e singura. 

Asta a răsunat în mine ca un strigăt într-o peşteră. 

Singura. 

Singura. 

Singura. 

Îmi venea să intru înapoi în casă, să mă sui pe horn şi să 
nu mai cobor niciodată de acolo. 

— Da, a zis Moş Vodol spre adunătura de elfi, din care 
mulţi erau ocupați să citească minciunile despre mine din 
Adevărul Zilei. Ai dreptate, ca să zic aşa. Ea este singura. 
Singura fiinţă omenească pură din tot Elfhelmul. Şi cea 
mai rea dintre voi toţi. Noi ştim că e aproape Crăciunul, 
dar ea nu e binevenită aici. 

— Nu are unde să se ducă. 

Abia de mai puteam gândi. Continuam să mă uit lung la 
toţi ochii de elfi ridicaţi spre mine. Unii dintre ei aveau feţe 
prietenoase şi compătimitoare şi alţii, feţe neprietenoase, 

dar nu conta. Nu mai conta absolut deloc. Nu eram una de- 
a lor. Nu puteam nici să dansez ca ei, nici să calculez 
aritmetic ca ei, nici să fac jucării ca ei, nici să conduc sănii 
ca ei. În cele din urmă, cu toţii s-ar fi întors împotriva mea. 
Poate chiar şi Moş Crăciun s-ar fi întors împotriva mea. Cu 
cât rămâneam mai mult în casa lui Moş Crăciun şi Mary - 
Mama Crăciun -, cu atât mai mult aveau să fie discuţii şi 
zvonuri şi bârfe, iar bârfele aveau să se amplifice. 

Trebuia să plec de aici. 

Nu puteam trăi într-un horn. 

Nu exista nicio scăpare câtă vreme eram în Elfhelm. 

— Nu mai e nimic de zis sau de văzut, a spus Moş 
Crăciun. Crăciunul e foarte aproape şi asupra lui trebuie 
să ne concentrăm. Amelia este o persoană bună. O ştiu la 
fel de bine cum mă ştiu pe mine. Dacă alegi să vezi partea 
bună din cineva, o s-o vezi reflectându-se înapoi. La fel şi 
cu ea. 

Cu acestea, m-a luat de mână, ne-a condus înapoi în 
casa de la numărul 7 de pe Drumul Renilor şi a închis 
binişor uşa. 


— 107 — 


— 108 — 


Prinzătorul de Scrisori 


În noaptea aceea, pe când Moş Crăciun şi Mary 
dormeau, m-am îmbrăcat cu cât de multe haine am putut, 
mi-am pus cele mai călduroase cizme şi am coborât la 
Căpitanul Funingine, care stătea în coşuleţul lui, lingându- 
şi o lăbuţă. L-am ridicat în braţe, mi-am umplut buzunarele 
cu afine şi turtă dulce, apoi m-am furişat afară din casă, 
fără niciun zgomot. 

Am lăsat un bilet pe masa de la bucătărie: „Mă întorc în 
lumea oamenilor. Acolo e locul meu. Vă rog să nu mă 
căutaţi, Amelia.” 

Am străbătut Drumul Renilor pe întuneric, văzând 
siluetele renilor care dormeau şi - cu toate că era noapte şi 
un pic înfricoşător - am luat-o în linişte pe Strada Liniştită 
şi pe Strada Foarte Liniştită. Am trecut pe lângă casa 
neobişnuit de mică, care avea o uşă neagră şi o singură 
ferestruică, a lui Moş Vodol, apoi am traversat grăbită pe 
Strada celor Şapte Curbe, îndreptându-mă repede şi fără 
ezitare spre Muntele Foarte Înalt. 

Căpitanul Funingine tremura de frig. L-am vârât în haina 
mea şi l-am ţinut strâns. 

Am început să urc muntele. Era greu. Picioarele mi se 
afundau din ce în ce mai mult în zăpadă. 

— E în regulă, îi tot spuneam eu Căpitanului Funingine, 
dar ştiam că nu era deloc în regulă. 

Nu aveam niciun plan în afară de acela de a continua să 
merg spre sud. Cândva, demult, pe când era doar un băiat 
numit Nikolas, Moş Crăciun mersese pe jos toată distanţa 
asta, din mijlocul Finlandei, de la cel mai apropiat 
târguşor, Kristiinankaupunki, până la Muntele Foarte Înalt, 
înainte de a se prăbuşi în zăpadă. Însă eu n-aveam să mă 
duc atât de departe. Tot ce trebuia să fac era să ajung 
până la primul sat sau oraş de pe partea cealaltă a 
muntelui. Cineva cu siguranţă avea să ajute un copil singur 
pe lume. 

Şi aveam un pisoi. Oamenilor le plăceau pisoii. 

Îmi simţeam picioarele mai grele ca trunchiurile de pini. 
Acum zăpada trecea de genunchii mei. Stelele de pe cer le 
vedeam înceţoşate de lacrimile din ochi. În cele din urmă, 
am ajuns în vârful muntelui. Înaintea noastră, în întuneric, 
puteam vedea kilometri şi kilometri de pădure. 

— Iată! i-am spus eu Căpitanului Funingine care-şi iţise 
capul printre doi nasturi ai hainei. Aceea este lumea 
oamenilor. Acolo este locul nostru. 

Căpitanul Funingine mi-a aruncat o privire întrebătoare. 

— Bine, ştiu că tu nu eşti om. Dar lumea oamenilor este 
lumea pisicilor. Oamenii şi pisicile au nevoie unii de alţii. 
Mă rog, oamenii au nevoie de pisici. Poate că nu şi invers. 

Căpitanul Funingine s-a culcuşit înapoi în căldura hainei 
mele. 

Atunci, deodată, am auzit o voce strigând din întuneric. 
M-am uitat în jur. Vocea nu venise din spatele meu. Venise 
de undeva de mai sus, chiar din vârful ascuţit al muntelui. 

— Hei! Tu de colo! Ce faci? 

Era o voce piţigăiată. O voce de elf. O, nu. 

Nu vedeam mai nimic în beznă, dar oricine era elful, era 
clar că se apropia. În pofida picioarelor sale scurte şi în 
pofida zăpezii, era foarte rapid. Părea un elf foarte 
acrobatic, ca cineva pe care l-ai întâlni la un circ. Nu păşea 
propriu-zis în zăpadă, ci mai curând ţopăia şi zburda şi 
sărea peste ea. Apoi a încheiat cu un impresionant 
triplusalt, aterizând pe o stâncă ce se înălța din zăpadă, 
chiar în faţa mea. 

Elful avea o faţă zâmbitoare şi purta un joben - mai înalt 
decât un joben obişnuit de elf -, cu borurile groase, 
îmblănite. Era un joben special - un joben de zăpadă -, 
făcut pentru acei elfi destinaţi să stea pe-afară mult timp. 
Am observat, de asemenea, că avea un ditamai rucsacul în 
spinare. 

— Tu trebuie să fii fata de om! a zis el. 

Hait! am gândit eu. lar începem. Alt elf care crede 
minciunile lui Moş Vodol. 

— Lasă-mă în pace, bine? Tu rămâi cu elfii. Eu o să mă 
întorc în lumea oamenilor, acolo unde mi-e locul. 

Elful continua să zâmbească, deşi ochii lui păreau un pic 
trişti. 

— Păi, bine, dar am crezut că ar fi drăguţ să schimbăm 
câteva cuvinte. Pentru că e cam mare singurătate pe aici, 
în vârful Muntelui Foarte Inalt, fără nimeni cu care să stai 
de vorbă. Vezi tu, în general, elfilor le place tovărăşia. 
Conversaţia. Să se adune mulţi la un loc. Probabil ai 
observat. 

M-am gândit la toţi elfii aceia holbându-se la mine când 
stătusem pe treptele casei. 

— Da, da, am observat asta... dar adevărul e că n-aş fi 
prea plăcută la vorba în clipa asta. 

Elful şi-a dus un deget la bărbie. 

_ — Ei bine, dar în clipa asta? Adică, ai spus în clipa asta. 
Insă treaba cu clipele e că sunt toate diferite. Clipa asta. 
Clipa asta. Clipa asta. Intotdeauna e o altă clipă diferită 
decât cea de dinainte, dacă stai să te gândeşti. Clipa de 
acum e diferită de clipa de adineauri, care e diferită de 
clipa cealaltă, cea în care tocmai am zis clipa de acum. 
Şmecheria e cum să le prinzi. 

Mă zăpăcise. Era un elf foarte derutant. Însă mi-am zis 
că era mai bine să fii derutat decât cumplit de TRIST cu 
litere mari, aşa cum mă simţisem înainte de a mă simţi 
zăpăcită. 

— Dar ştii ce nu e greu de prins, totuşi? 

— Ce? am întrebat. 

Elful sărea deodată în aer - aruncându-se, făcând un alt 
triplusalt - chiar deasupra capului meu. Când a aterizat în 
zăpadă şi, chiar dacă stratul de zăpadă era foarte gros, 
abia de s-a adâncit. Stăpânea la perfecţie arta de a ateriza 
uşor. 

Şi atunci mi-a întins ceva. Ceva alb, în lumina lunii. 

Un plic. 

— Scrisorile! a zis el. Scrisorile sunt uşor de prins. Mă 
rog, pentru mine. E slujba mea, ştii? 

— Tu eşti Prinzătorul de Scrisori? 

— Da, eu sunt. Toate scrisorile pe care oamenii i le scriu 
şi i le trimit lui Moş Crăciun îşi fac drum pe aici. Plutesc în 

vânt, mânate de dorinţele pe care le conţin, şi vin cu miile 
în fiecare zi. Din toată lumea. Şi toate ajung aici, la 
Muntele Foarte Înalt, pentru că... 

Tocmai când spunea acestea, a zărit o altă scrisoare 
zburând prin faţa lui şi a întins mâna şi a prins-o. 

— Numele meu e Pippin. Pip, pe scurt. Încântat de 
cunoştinţa! 

— Eu sunt Amelia. 

— Amelia. Amelia. A-ME-LI-A. Sună drăguţ. Suna ca o... 

Căpitanul Funingine şi-a scos deodată capul din haina 
mea. 

Pippin a sărit mult în aer, de sperietura. 

— Aaaah! Ai două capete! Nu mi-a spus nimeni că au 
două capete copiii de om! 

— Ăsta e un pisoi, am zis eu. 

— Un ce? 

— Un pisoi. Şi el face parte din lumea de la sud de 
munte. Ca şi mine. 

Pippin a pus cele două scrisori în rucsacul lui. 

— Dar cum rămâne cu Moş Crăciun şi Mama Crăciun? 
Locuieşti cu ei acum, nu-i aşa? 

M-am aşezat pe stânca care ieşea din zăpadă. Am dat 
din cap. 

— Am locuit, dar n-a mers prea bine. 

— De ce? Moş Crăciun s-a supărat pe tine? 

— Nu, dar ar trebui. 

— De ce? A 

Şi astfel, chiar acolo, în vârful Muntelui Foarte Inalt, cu 
întreaga Finlandă întinsă înaintea mea, i-am povestit lui 
Pippin toată tărăşenia. Şi despre planul meu de a mă 
întoarce în lumea oamenilor. : 

— Deci ai fost întotdeauna fericită acolo? În lumea 
oamenilor? 

Am clătinat din cap. 

— Nu, nu întotdeauna. Nici măcar din când în când. Dar 
cel puţin apartineam lumii aceleia. Cel puţin nu băgam pe 
nimeni în necaz decât pe mine însămi. Elfii nu mă vor aici. 

— Nu e adevărat. Mulţi elfi te vor aici. Eu am fost atât 

de bucuros când am aflat că un copil de om adevărat locuia 
în Elfhelm. Mi s-a părut uimitor. 

Şi atunci s-a uitat pe cer şi înapoia lui. 

— O, asta e ciudat. 

— Ce anume? 

— Uită-te la cer. Uită-te la Aurora Boreala. 

Mi-am ridicat privirile la valurile verzi de lumină 
unduind uşor pe cer, licărind ca praful magic. 

— E aici în fiecare noapte, nu-i aşa? 

— Da, însă nu aşa. De obicei, aurora umple tot cerul şi e 
strălucitoare, luminând tot Elfhelmul. Dar în noaptea asta 
e mai stinsă. Abia dacă se vede. 

— Ce înseamnă asta? 

— Înseamnă că nu e destul de multă magie în aer. Şi 
probabil de aceea sunt mai puţine scrisorile care ajung aici 
decât în mod normal. 

N-am înţeles cu adevărat ce însemna asta, dar în timp ce 
priveam în jos, la partea cu Finlanda acoperită cu zăpadă, 
am zărit ceva aterizând în nămeţii din apropiere. O altă 
scrisoare. Şi Pippin o zărise, de asemenea. 

— Asta e chiar ciudăţissim. Ştiu că nu există cuvântul 
ăsta, dar dacă ar fi existat, ar fi fost cel mai potrivit. 

— De ce? am întrebat. Ce e aşa de ciudat? Parcă ziceai 
că scrisorile ajung aici în zbor tot timpul. 

El a dat din cap. 

— Da. Ajung, zboară până aici, sus. Nu până acolo, jos. 
Încă de la Crăciun, scrisorile au ajuns chiar în vârful 
muntelui. Mai demult, cu doi ani în urmă, a fost altă 
poveste, dar de curând lucrurile se îndreptaseră şi 
mergeau super. Uneori chiar trebuie să sar mai sus decât 
muntele ca să le prind. 

Sări, înălțându-se în aer, cu mâna dreaptă întinsă spre 
cer, ca să-mi arate despre ce vorbea. 

Pippin se uită apoi la scrisoarea de sub el. 

— Iată încă una. Uite, chiar dedesubt. 

A sărit în jos - fără triplusalt, de data asta - şi a ţopăit şi 
a alergat prin zăpadă, culegând ambele scrisori. 

S-a întors apoi în locul unde eu continuam să stau 

aşezată, a deschis una dintre scrisori şi a citit-o cu voce 
tare. 


Dragă Moş Crăciun, 

Mă numesc Elias. Locuiesc în oraşul Linköping 
din Suedia. Mi-aş dori foarte mult un pachet de 
cărți, în dar de Crăciun, ca să pot juca jocuri cu sora 
mea, care a fost foarte bolnavă până de curând. Iţi 
mulțumesc că ai venit să ne vizitezi anul trecut. Ne- 
au plăcut titirezul şi mingile săritoare. Anul nostru a 
fost cu mult mai magic doar pentru că ştiam că ai 
venit tu şi că o să mai vii. Aşadar, iți mulţumesc de 
un milion de ori. 

Cu cele mai bune urări, 

Elias (nouă ani) 


În timp ce Pippin citea, eu m-am gândit la scrisoarea pe 
care i-o scrisesem eu odată lui Moş Crăciun, pe când 
locuisem pe Strada Haberdasherg, la numărul 99, în 
Londra. Îmi aminteam că îi mulţumisem şi că îi povestisem 
despre Căpitanul Funingine - uneori fură sardine de la 
pescar şi se încaieră cu pisoii vagabonzi - şi apoi 
continuasem scrisoarea cu ceea ce era important. Partea 
cu dorinţele. li cerusem patru lucruri: 


O perie nouă de curăţat hornurile 

Un titirez 

O carte de Charles Dickens (autorul meu preferat) 
Să se facă mama bine. 


Desigur, el nu putuse să facă nimic pentru a patra 
dorinţă. Asta fusese toată problema. Asta mă făcuse să mă 
supăr pe el o vreme, înainte să înţeleg că magia trebuia să 
aibă limite ca să fie magică. Înainte să înţeleg că magia nu 
înlătură toate lucrurile rele - ci doar ne ajută să trecem 
mai uşor prin lucrurile rele, ştiind că viaţa poate conţine 
magie şi că o să mai conţină şi altă dată. 

Mă gândeam la toate acestea, când Pippin a împăturit 

scrisoarea şi a vârât-o înapoi în plic. Arăta îngrijorat. 

— Suedia, a murmurat el. 

Şi a continuat să repete, aproape ca pe-o întrebare. 

— Suedia? Suedia? Suedia? 

— Care-i problema? 

— Scrisoarea era din Suedia. 

— Şi? 

— Păi, Suedia e aproape. Aici e Finlanda şi dincolo e 
Suedia. Țările sunt lipite una de alta. Scrisorile din Suedia 
zboară întotdeauna cel mai pe sus. 

Apoi s-a uitat pe spatele celuilalt plic. 

— Norvegia. 

Şi-a lăsat rucsacul jos şi s-a uitat la toate plicurile, 
uneori deschizând câte unul ca să citească adresa din 
scrisoare. 

— Finlanda... Finlanda... Norvegia... Finlanda... Suedia... 
Rusia... Finlanda... Finlanda... Suedia... 

— Ei, care e problema? am întrebat eu, în timp ce 
Căpitanul Funingine torcea şi răspândea căldură în haina 
mea. 

Pippin, a cărui faţă era făcută pentru zâmbet, nu mai 
zâmbea. 

— Problema e că nici măcar una dintre scrisorile de aici 
nu vine de la mai mult de o mie cinci sute de kilometri. 
Nici măcar de la mai mult de şapte sute de kilometri. 

A scotocit foarte adânc în rucsac şi mai scos un 
mănunchi. 

— Ah, aceasta e din India. Şi aceasta, din America. Şi 
aceasta, din Scoţia. Aşa se mai înţelege... Dar scrisorile 
acestea de departe sunt de acum câteva ore. Niciuna 
dintre scrisorile care sosesc acum nu sunt din vreunul din 
acele locuri. Ci sunt din ţări apropiate. Nu au nevoie de 
prea multă magie ca să ajungă aici. Aşadar, dacă scrisorile 
de departe nu pot ajunge acum aici, asta înseamnă că se 
întâmplă ceva. Cred că e o criză de energie. 

— O criză de energie? 

— O criză de speranţă. O scădere a speranţei de acum. 
De aceea scrisorile nu mai vin până aici. Şi de aceea nici 

cele care vin nu ajung în vârful muntelui. De aceea Aurora 
Boreală e slabă... 

— Dar ce a provocat-o? 

— Nu ştiu. E ceva recent. Ceva din noaptea asta. Şi e 
grav, pentru că ştii ce zi e astăzi? E Ajunul Crăciunului. 
Toate scrisorile trebuie să ajungă aici până mâine. 

S-a uitat în jur, apoi în sus, la cer, apoi spre pădurile 
întunecate ale Finlandei, apoi înapoi spre micile puncte ale 
căsuţelor din Elfhelm, înainte ca ochii să-i poposească 
asupra mea. 

— Tu. 

— Ce? 

— E din cauza ta. 

M-am simţit întristată. 

— Vezi? Ţi-am spus eu că nu aparţin locului ăstuia. 

Pippin clătina din cap şi, totodată, agita un deget prin 
faţa mea. 

— Nu, nu, nu. Nu înţelegi? Tu ai întors lucrurile pe dos. 
Nivelul speranţei a crescut când ai ajuns tu aici. Şi a 
scăzut, pentru că vrei să pleci. Gândeşte-te. Dacă pleci 
acum, Moş Vodol câştigă. O să-şi vadă răzbunarea 
împlinită. O mulţime de elfi o să creadă ce le spune el. O să 
creadă că toţi copiii de om sunt răi. Chiar şi elfii de la 
atelier s-ar putea să înceapă să creadă asta. Şi, de îndată 
ce o să gândească astfel, n-o să mai vrea să lucreze pentru 
Moş Crăciun. lar dacă nu lucrează pentru Moş Crăciun, 
atunci bietul micuţ Elias din Linköping şi milioanele de 
copii din toată lumea n-o să aibă niciun dar în ciorăpeii lor 
- sau magie în vieţile lor. 

M-am gândit la asta. Şi, în timp ce mă gândeam, Pippin 
a scos nişte turtă dulce din buzunar, a rupt-o în două şi mi- 
a dat şi mie. 

— Îţi spun eu, a continuat între două ronţăituri, că dacă 
ai să cobori muntele ăsta şi n-ai să te mai întorci niciodată 
aici, Aurora Boreală o să se şteargă. N-o să mai fie nicio 
scrisoare de prins. 

— Ei bine, asta o să fie bine pentru tine. 

Pippin s-a înecat cu turta dulce. A clătinat din cap şi a 


— 116 — 


sărit în picioare. 

— Glumeşti? Asta e cea mai bună slujbă din lume. E 
drept, poate fi cam singuratică, uneori, dar eu literalmente 
prind visuri. Eu sunt puntea dintre două lumi. Eu îl fac 
fericit pe Moş Crăciun. Înainte, eram un prinzător de 
scrisori care lucra în vânzările media. 

— Vânzările media? Ce sunt astea? 

— Uh! A fost cea mai ucigător de plicticoasă slujbă din 
tot Elfhelmul. Era pentru Zăpada Zilei. Pe vremea când era 
plin de minciuni - când Moş Vodol conducea ziarul. În 
orice caz, Moş Vodol este un elf foarte lacom. El voia să 
umple ziarul cu reclame, de aceea slujba mea obişnuia să 
fie aceea de a mă plimba în sus şi-n jos pe Strada 
Principala, intrând în toate magazinele - Magazinul de 
Muzică al Mamei Mayhem, şi în Saboti! Saboţi! Saboţi! şi 
în Roşu & Verde, şi în Cărţi Magice - ca să-i conving să 
cumpere spaţiu de reclame în ziar. Însă necazul era că 
Moş Vodol obişnuia să-i pună să semneze chestiile alea 
numite contracte, iar elfii nu se pricep foarte bine la 
contracte, aşadar le semnau pentru că li se părea amuzant 
s-o facă, ştii, să-şi scrie numele cu litere mari - obişnuiam 
să car în buzunare o grămada de pixuri multicolore - dar ei 
nu ştiau ce semnau. De exemplu, cafeneaua Pudding de 
Smochine a sfârşit aprobând un an întreg de reclame. Au 
închis cafeneaua, pentru că i-au rămas datori lui Moş 
Vodol cu tot câştigul lor... Acum, bineînţeles, Zăpada Zilei 
abia dacă mai are vreo reclamă, pentru că Noosh e 
cumsecade şi nu crede că e o afacere ca elfii să-şi scrie 
numele pe foi de hârtie pe care nu le înţeleg. Ea vrea să 
facă bani din vânzarea ziarului, însă nimeni nu pare să 
vrea să-l cumpere. 

— Pentru că ea vrea să le spună adevărul. 

— Da. 

Căpitanul Funingine s-a trezit şi i-am dat de mâncare 
nişte firimituri de turtă dulce. 

— Dar cum aş putea să rămân când toată lumea mă 
urăşte? am întrebat. 

— Ei bine, nu eşti singura pe care toată lumea a urât-o, 

ştii. Când lucram eu la vânzări media, toţi elfii mă urau, de 
asemenea. Eu încercam să-i înveselesc cu acrobaţii. 
Făceam piruete şi sărituri şi triplusalturi pe Strada 
Principală, dar lor nu le păsa, atâta vreme cât aveam 
contracte în mână. Şi nu le păsa că aveam acasă elfi mici 
de hrănit. Însă, după aceea, când am început să lucrez 
pentru Moş Crăciun, el a văzut în mine un alt Pippin. A 
văzut partea bună din mine şi m-a văzut sărind şi făcând 
acrobaţii şi a ştiut imediat care era slujba potrivită pentru 
mine. 

— Prinzător de scrisori. 

— Exact. Dar dacă tu pleci, n-o să mai fie nevoie de 
vreun prinzător de scrisori. N-o să mai fie nevoie nici de un 
Atelier de Jucării sau chiar de Moş Crăciun. Ai putea să-l 
salvezi. Ne-ai putea salva pe toţi de Moş Vodol luând din 
nou conducerea. Dacă pleci acum, sunt convins că, imediat 
după Crăciun, Moş Vodol o să fie din nou Şeful Consiliului 
Elfilor. Şi toată fericirea din Elfhelm o să dispară - de data 
asta, pentru totdeauna. Şi niciun copil de om nu va mai 
primi vreun dar de Crăciun vreodată. 

Căpitanul Funingine s-a lins pe buze. Îi plăcea turta 
dulce. L-am mângâiat, încercând să mă gândesc. 

— Dar ce-aş putea face eu? El poate scrie despre mine 
orice minciuni doreşte. Dacă o să rămân, o să fiu cea mai 
nepopulară persoană care a trăit vreodată aici. Şi, dacă 
Moş Vodol preia conducerea, o să deschidă din nou 
închisoarea din Elfhelm şi probabil o să mă închidă acolo. 
Şi poate că o să-i închidă şi pe Moş Crăciun şi pe Mary, 
doar pentru că sunt oameni. 

— Aşadar trebuie să-l opreşti. 

— Cum? 

— Făcând ceva bine. Făcând... ceva bine şi arătându-le 
elfilor că eşti aici ca să ne ajuţi, nu să ne faci rău. 

Şi-a scos jobenul şi s-a scărpinat în cap. 

— Dacă scarpini partea care trebuie a capului, îţi vin 
imediat ideile, ştii? Dar trebuie să nimereşti partea care 
trebuie. Nu poate fi orice parte. 

A încercat în diferite părţi ale capului său - creştet, 


— 118 — 


ceafă, în spatele urechilor ascuţite - şi mi-am scărpinat şi 
eu capul, ca să văd dacă figura mergea şi la oameni. 

— A-ha! a exclamat el, sărind sus în aer. M-am prins! 
Plăteşte sania! 

Am oftat, scoțând un norişor de abur în aerul rece. 

— M-am gândit deja la asta. Dar cum? Nu mă pricep să 
fac niciuna dintre slujbele elfilor. 

— Păi, la ce te pricepi? a întrebat Pippin. 

— La scris. Îmi place foarte mult, am zis eu. 

— Ar trebui să lucrezi pentru Zăpada Zilei! Ar trebui să 
scrii cel mai uimitor articol, care să-i facă pe elfi să vrea să 
citească din nou Zăpada Zilei. 

— M-am gândit şi la asta. Chiar am stat de vorbă cu 
Noosh. Dar adevărul nu poate niciodată învinge 
minciunile. E imposibil. 

Pippin şi-a dus degetul la buze. 

— Ssst! Nu spune cuvântul ăsta. Adevărul poate fi mai 
magic decât orice minciună din lume. Dacă Moş Vodol 
preia din nou conducerea, dacă ajunge din nou în inimile şi 
minţile tuturor elfilor, toată speranţa va fi pierdută. Iar 
nicio speranţă înseamnă niciun Crăciun. Niciodată. O să fie 
o gaură adâncă în mine pe care n-o să fiu în stare s-o 
umplu. 

M-am uitat lung - nu la pădurile Finlandei de data asta, 
ci în cealaltă direcţie. La Elfhelm. În lumina lunii şi în 
licărul slab al Aurorei Boreale îl puteam vedea pe de-a 
întregul. Satul. Atelierul de Jucării. Câmpul Renilor. Iar 
acolo, spre apus, Dealurile Impădurite unde trăiau 
spiriduşii şi unde eu prăbuşisem sania Vifor 360. Undeva, 
prin Elfhelm sau prin acele dealuri, trebuia să existe o 
poveste. O poveste uimitoare pe care Noosh şi cititorii 
aveau s-o iubească. Una care să le redea speranţa. Dar 
care? 

Şi atunci mi-am dat seama ce tocmai spusese Pippin. 

— Mai zi o dată, l-am rugat eu. 

— OK, a zis el, ridicând din umeri. Adevărul poate fi mai 
magic decât orice minciună din... 

— Nu, nu tot. Ultima parte, ultimul lucru pe care l-ai 

spus. 

— O să fie o gaură adâncă în mine pe care n-o să fiu în 
stare s-o umplu. 

O gaură. g 

M-am ridicat de pe stâncă. In vârful muntelui. Acolo, 
exact în punctul dintre lumea oamenilor şi lumea magiei. 

— Asta e! am exclamat. 

— Ce e? 

— Gaura. Când am prăbuşit sania, am văzut o gaură în 
pământ. Evident ducea undeva. Era acolo pentru un motiv. 
M-am întâlnit cu un Spiriduş Poveste Zburătoare şi el mi-a 
vorbit despre păsări de hârtie care ieşeau în zbor din 
gaură. Păsări de hârtie. În realitate nu cred că au fost 
păsări. Trebuie să fi fost ziare. Eu le-am văzut zburând. 
Moş Vodol le-a făcut să zboare. Cu drimwikeria lui 
întunecată. O să mă duc să explorez. O să intru în gaură şi 
o să aflu ce e acolo. O să descopăr ce-a pus la cale Moş 
Vodol... Asta ar putea fi subiectul meu de articol. 

— Sună un pic periculos, a zis Pippin îngrijorat. 

Însă tocmai atunci a arătat spre ceva pe care eu nu-l 
puteam desluşi prea bine - pe versantul muntelui dinspre 
lumea oamenilor. 

— Uite! 

Şi atunci l-am putut vedea. Un plic plutind şi răsucindu- 
se prin aerul nopţii. Şi, spre deosebire de celelalte două 
plicuri pe care le văzuserăm înainte, acesta continua să 
plutească, sus, mai sus, tot mai sus, până spre vârful 
muntelui, ba chiar mai sus - atât de sus, încât Pippin a 
trebuit să sară cât a putut el. A zâmbit când mi l-a arătat. 

— Uite! Queensland, Australia! Asta-i pe partea cealaltă 
a lumii! Speranţa e din nou în aer! Şi uite! Uită-te la cer! 

Am privit la cerul nopţii. Era inundat de cel mai luminos 
verde. 

— Se pare că eşti pe drumul cel bun! a strigat Pippin. 

Şi m-am simţit entuziasmată şi îngrozită în acelaşi timp. 


Am tras adânc aer în piept şi m-am uitat spre Elfhelm, 
cu Căpitanul Funingine instalat comod în haina mea, m-am 

uitat spre întunecimea Dealurilor Împădurite şi m-am 
întrebat oare ce mă aştepta acolo. Nu făcusem decât vreo 
doi paşi în josul muntelui, când au apărut opt reni şi o 
sanie mare, galopând prin aer spre mine. 

— E Moş Crăciun! a chiuit Pippin, încântat. 

Şi era. 

Sania s-a oprit prin alunecare în aer, la câţiva centimetri 
deasupra zăpezii, chiar înaintea mea. 

— Amelia! Unde ai fost? 

— Îmi pare rău, am zis. M-am gândit că nu aparţin 
acestui loc. M-am gândit că nu făceam decât să înrăutăţesc 
lucrurile. M-am gândit că tu şi Mary aţi duce-o mai bine 
fără mine. Încercam să mă duc acasă. 

— Dar, Amelia, noi suntem căminul tău. Eu, Mary, 
Drumul Renilor. Aici e locul tău. 

Şi m-am simţit atât de bine auzindu-l spunând acestea, 
încât m-am suit în sanie şi mi-am rezemat capul pe umărul 
lui cald, spunându-i la revedere lui Pippin, dar fără să 
menţionez nimic despre Moş Vodol sau despre planul meu. 

Un târg cu Spiriduşa Adevărului 


Moş Crăciun m-a adus acasă şi m-am culcat. M-am 
trezit. Am mâncat micul dejun. M-am purtat foarte spăşita 
pentru că mă furişasem din casă noaptea, iar după aceea - 
când Moş Crăciun şi Mary au plecat la atelier - m-am 
furişat afara din casa din nou. Însă, de data asta, ştiam 
exact ce făceam. Şi prima mea oprire a fost la Spiriduşa 
Adevărului. 


— Aşadar, cum este Ajunul Crăciunului, trebuie să 
lămurim lucrurile. Eu obţin jumătate din sumă, dar tu faci 
toată treaba? 

Spiriduşa Adevărului - cu braţele încrucişate, şoricica în 
buzunar, sprijinită cu spatele de uşa ei - îmi propunea un 
târg cu condiţii grele, dar aveam nevoie de ea. 

Nu avea niciun rost să găsesc doar o poveste 
extraordinară pentru un articol. Indiferent ce subiect aş fi 
găsit, Moş Vodol ar fi spus pur şi simplu că e o minciună. 
Iar Noosh vorbise foarte clar - trebuia să dovedesc totul. 
Şi nu exista nicio cale mai bună de a dovedi că un lucru e 
adevărat decât s-o pui pe Spiriduşa Adevărului să confirme 
că aşa era. 

— Da, am zis, exact aşa. 

— Şi o să scrii şi despre mine? 

— Negreşit. 

— Şi Moş Crăciun va citi? 

— Bineînţeles că da. O să fie cadoul de Crăciun pentru 
el. 

— Şi tu o să intri prima? În gaură? 

— Dacă ţii neapărat. 

Spiriduşa Adevărului a dat din cap şi a întins mâna. 

— S-a făcut, Urechi Rotunde. 

În tunel 


O oră mai târziu eram lângă gaură. Era întunecoasă, dar 
nu foarte adâncă. Am coborât cu picioarele pe fundul 
gropii şi capul îmi ieşea deasupra nivelului solului. 

Hmmm, mi-am zis eu în sinea mea. Poate că nu e cine 
ştie ce subiect de articol, de fapt. 

Însă când m-am ghemuit înăuntrul gropii, mi-am dat 
seama că nu era doar o gaură. Era o gaură care ducea la 
alte găuri. 

— Sunt alte şapte găuri - tuneluri - de jur împrejur, în 
pereţii găurii acesteia, i-am spus eu Spiriduşei Adevărului. 
Unele mai mici. 

M-am uitat în fiecare dintre cele şapte tuneluri. Erau 
toate la fel de întunecoase şi la fel de misterioase. Nu 
aveam cum să ştiu care m-ar fi condus la ceva interesant. 
Poate că toate. Poate că niciunul. 

Spiriduşa Adevărului s-a aplecat peste margine să se 
uite înăuntru. 

— Ăăă, da, păi, toate arată prea mici ca să încapi tu prin 
ele, aşa că bănuiesc că asta va fi povestea ta: „Găuri 
descoperite în pădure. Dându-mi seama că erau prea 
înguste ca să încap prin ele, m-am dus acasă”. 

— Ba încap prin ele. Şi dacă eu încap, o să încapi şi tu. 

— Exclus! Sunt mult prea mici pentru un monstru 
gigantic ca tine. Şi pentru mine, de asemenea. Poate un 
şoarece să încapă, dar eu mi-am lăsat-o pe Maarta acasă, 
aşa că... 

— Ei bine, înainte obişnuiam să curăţ hornurile, iar 
unele hornuri erau mult mai înguste ca acestea. Vino, hai 
să încercăm prin acesta - cel care duce la răsărit de 
Elfhelm. 

— Nu ştiu ce să zic... a îngăimat Spiriduşa Adevărului, 
agitată. 

Am privit-o drept în ochi. 

— Când Moş Crăciun o să afle că m-ai ajutat, o să fie 
foarte impresionat. 

— O să fie? 

— Da, o să fie. 

Şi atunci m-a urmat în tunel. Ne-am târât pe coate şi pe 
genunchi prin întuneric multă vreme, până când lumina 
dinapoia noastră a dispărut cu totul şi bezna a devenit 
totală. Era foarte strâmt în tunel, mai ales pentru mine, 
dar odată ce m-am obişnuit, am putut înainta în patru labe 
chiar foarte repede. 

Curând, tunelul ne-a pus în faţă o alegere. Puteam s-o 
luăm la stânga sau puteam s-o luăm la dreapta. Tunelul de 
la stânga părea un pic mai larg decât cel din dreapta, aşa 
că am luat-o la stânga. 

— Şansele noastre de a nu muri strivite sunt un pic mai 
mari în partea asta, a recomandat Spiriduşa Adevărului, 
foarte util. 

Însă, apoi, a urmat o altă bifurcare. Şi am ales dreapta. 
Şi apoi stânga. Şi apoi, la un soi de intersecţie a 
tunelurilor, am luat-o drept înainte. Şi apoi la stânga. Şi 
apoi la dreapta. 

Spiriduşa Adevărului a oftat. 

— Cred că acum ne-am rătăcit. Ceea ce înseamnă că 
şansele noastre de a muri sub pământ au crescut mult. 

— Te rog, chiar trebuia să spui asta? 

— Este adevărul. 

— Dar ai putea la fel de bine să-ţi ţii gura, nu? Dacă taci, 
nu minţi. Doar nu vorbeşti. 

— Eu întotdeauna vorbesc când sunt încordată. Asta îmi 
aduce aminte că sunt vie. 

Nu mai avusesem niciodată de-a face cu un întuneric 
precum întunericul din tunelurile acelea. Lumea îşi 
închipuie că hornurile sunt întunecate, dar hornurile nu 
sunt complet în întuneric. E întotdeauna puţină lumină de 
jos şi de deasupra, iar când ai stat destul de mult într-un 
horn, poţi să vezi mai clar lucrurile. Poţi să-ţi aduci mâna 
în faţa ochilor şi să-ţi vezi degetele. Însă, în tuneluri, nu-mi 
puteam vedea degetele. Nu puteam vedea absolut nimic. 

— Cum e? s-a auzit vocea Spiriduşei Adevărului din 
spate. Să locuieşti cu Moş Crăciun? 

— Ei bine, fac eforturi să mă integrez, ştii, în Elfhelm 
şi... 

— Nu-mi pasă mie de Elfhelm. Cum e el? Ce face? Ştii, în 
casă? 

— Ăă, păi, mănâncă mult. Şi găteşte. 

— Cântă? 

— Uneori. Uneori mai cântă. 

— Ce cântă? 

— Colinde. 

— Atât de previzibil... şi totuşi adorabil... A vorbit 
vreodată despre mine? 

Nu-mi puteam aminti exact, dar eu nu eram o Spiriduşă 
a Adevărului, aşa că puteam fi diplomată. 

— O, nu ştiu. Poate. Da, sunt sigură că se gândeşte mult 
la tine. 

— Şi ce zice? 

— O, probabil lucruri ca „Îmi place cu adevărat 
Spiriduşa Adevărului. Spiriduşa Adevărului e grozavă. Ho, 
ho, ho.” 

— Ho, ho, ho? De ce spune asta? 

— Întotdeauna spune asta. Aşa râde el. Cei mai mulţi 
oameni fac „ha, ha, ha” sau „hi, hi, hi”. Dar Moş Crăciun 
face „ho, ho, ho”. E un mod mai rotund de a râde. 

— Adică râde de mine. 

— Nu. Râde când e fericit, ceea ce se întâmplă în 
majoritatea timpului. 

— E aşa un ciudat, a zis Spiriduşa Adevărului visătoare. 
Un ciudat mare, grăsan, rânjit, complet adorabil, mirosind 
a turtă dulce. 

Am continuat să ne târâm şi să ne târâm. După mult 
timp (poate o oră, dar era greu de spus) tunelul a dat într- 
un altul. Unul mai mare. Unul mai luminos. Nişte viermi 
mici luminau. Viermi magici. Viermi multicolori. Galbeni. 
Verzi. Indigo. 

— Viermi de Culoare, a zis Spiriduşa Adevărului, ceea ce 
e bizar. 

— De ce? 

— Pentru că Viermii de Culoare nu sunt viermi de 

pământ. Sunt viermi de copaci. Îi găseşti în copaci şi în 
cărţi. Dar cărţile şi copacii sunt acelaşi lucru. Mătuşa mea 
obişnuia să spună că toate cărţile sunt de fapt copaci care 
visează. Ea era o Spiriduşă a Visului, nu o Spiriduşă a 
Adevărului, şi, cu toate că Spiriduşii Visului spun un pic 
mai mult adevărul decât Spiriduşii Minciunii, întotdeauna 
aleg cea mai frumoasă explicaţie a lucrurilor în loc de cea 
reală. Prin urmare, mătuşa mea obişnuia să spună că Luna 
era mereu singură pe cer pentru că se certase cu Soarele 
şi că se simţea adesea tristă, iar când se întrista, devenea 
din ce în ce mai subţire, aşadar când vezi o Lună nouă, 
asta înseamnă că Luna e foarte tristă, iar când nu vezi 
Luna deloc, înseamnă că e imposibil de tristă. Şi mai zicea, 
de asemenea, că de acolo venea zăpada. De la Luna care 
năpârlea. Dar, oricum, ce vreau să spun e că Viermii de 
Culoare nu trăiesc niciodată sub pământ. Nu în mod 
natural. 

— Şi atunci cum au ajuns aici? 

Dar de cum voiam să pun această întrebare, am şi ghicit 
răspunsul, cel pe care Spiriduşa Adevărului deja mi-l 
şoptea, grăbită. 

— Cineva i-a pus aici. Ca să poată lumina tunelurile. 

— Dar cine? 

— Aceiaşi indivizi care au săpat tunelurile, în primul 
rând. 

Am ajuns la o altă cotitură, unde aveam de ales între 
două direcţii. 

— Hai s-o luam pe calea mai luminoasă, am sugerat eu. 
Şi, uite, tunelul asta e şi un pic mai larg. 

— Nu. În niciun caz, a zis Spiriduşa Adevărului. Pe acolo 
vom da de constructorii tunelurilor. 

— Exact. Şi tocmai de aceea ar trebui s-o luăm pe acolo. 
Ar trebui să mergem să vedem cine sunt aceştia. Asta este 
povestea noastră - pe aici. Hai să mergem. 

Ea m-a urmat fără tragere de inimă şi am continuat să 
ne târâm, cu atenţie să nu strivim din greşeală vreunul 
dintre Viermii de Culoare care ne luminau calea. 

Şi apoi am observat ceva. O urmă de picior. Nu. O urmă 

de labă. M-am uitat lung la ea. Un cerc mai mare cu alte 
patru mai mici - degetele - chiar deasupra. Lângă ea, alta. 

Spiriduşa Adevărului s-a înghesuit pe lângă mine şi s-a 
uitat la urmă. Apoi mi-a arătat, cu nervozitate, şi alte urme 
înaintea noastră. 

— Ho-pa! a zis ea. Sunt iepuri. 

— Iepuri? Din Ţinutul Movilelor şi al Vizuinilor? 

— Da. Dar ţinutul ăsta e la două sute de kilometri 
depărtare. Aşadar, tunelurile astea trebuie să fie de două 
sute de kilometri lungime. 

— Sau poate că, am gândit eu cu voce tare, iepurii au 
călătorit pe la suprafaţa pământului până la Dealurile 
Impădurite, apoi au săpat gaura aceea. 

— Poate. Sau poate că există alte găuri. Poate că acestea 
nu sunt găuri oarecare. Poate că sunt pentru a elibera 
ceva. Sau poate că sunt capcane. Poate că o să devenim 
micul dejun al iepuraşilor. 

— N-ai putea încerca să fii un pic mai optimistă? 

— Eu sunt o Spiriduşă a Adevărului. Trebuie să spun 
adevărul despre fiecare posibilitate. Nu pot doar să-mi văr 
capul în nisip. Decât dacă un iepure calcă pe el. Decât 
dacă... 

Şi atunci s-a oprit. Îi puteam vedea faţa, luminată într-un 
curcubeu de culori de la viermii strălucitori ce se târau pe 
lângă noi. Se încruntase, încercând să se concentreze. 
Vârfurile ascuţite ale urechilor ei zvâcneau. 

— Ho-pa. 

— Ce e? 

— Nu auzi? 

— Să aud? Ce să aud? 

Dar atunci am auzit şi eu. 

Era ceva înaintea noastră. Ceva foarte slab, dar care 
creştea. 

Nu voci. Ci un soi de vâjâit. Un soi de fluturat. 

— Trebuie să fugim, a zis Spiriduşa Adevărului. Trebuie 
să fugim FOARTE TARE şi FOARTE REPEDE şi FOARTE 
ACUM. 

Dar nu puteam fugi. Tunelul acesta era făcut pentru 

târât pe coate şi genunchi, nu pentru fugă. Şi chiar dacă ar 
fi fost pentru fugă, ar fi fost prea târziu. 

Pentru că veneau drept spre noi. 

— Păsări! am strigat. Culcat! 

Dar Spiriduşa Adevărului nu avea doar urechi ascuţite, 
ci şi vedere mai bună. 

— Nu sunt păsări. 

Şi Spiriduşa Adevărului - fiind Spiriduşă a Adevărului - 
avea dreptate. Ne-am întins cât am putut mai jos pe 
podeaua tunelului, în timp ce mii de chestii zburătoare 
fluturau pe deasupra noastră. 

Hârtie. Sunt făcute din hârtie. 

Mi-am amintit de ziarele zburătoare aterizând în mâinile 
elfilor. De asemenea, mi-am amintit ce spusese Spiriduşul 
Poveste Zburătoare, cu vocea lui mângâioasă ca mătasea, 
în ziua în care descoperisem gaura. „A fost odată ca 
niciodată o pasăre de hârtie... Care a ieşit în zbor dintr-o 
gaură şi la lumină”. 

Am înşfăcat unul dintre ele şi mi-am văzut chipul pe 
pagina de titlu. Era acolo, chiar sub cuvintele „ADEVĂRUL 
ZILEI”. Dar nu era numai chipul meu. Era şi o pictură a lui 
Moş Crăciun şi a lui Mary. Titlul era „OAMENII TREBUIE 
SĂ PLECE!” 

Spiriduşa Adevărului la văzut şi ea şi s-a încruntat 
mânioasă. A citit câteva cuvinte din articol. 

— Asta e un ghem de minciuni! Moş Crăciun nu-i urăşte 
pe elfi! Moş Crăciun nu vrea, în secret, să cucerească 
Elfhelmul! Moş Crăciun nu are milioane de monede de 
ciocolată depozitate în casa lui! 

— Cu siguranţă nu are, am spus eu. 

Ziarul se smucea acum să scape din mâinile mele şi i-am 
dat drumul. S-a alăturat celorlalte, zburând prin tunel şi 
probabil îndreptându-se afară, spre Elfhelm. 

Ne-am continuat drumul. Tunelul devenea din ce în ce 
mai bine luminat şi mai colorat, din pricina numărului de 
Viermi de Culoare ce se târau înăuntrul şi în afara 
pământului de jur împrejurul nostru, şi devenea din ce în 
ce mai larg, aşa că acum puteam să ne târâm una lângă 

alta. 

— Aici trebuie să fie locul unde Moş Vodol îşi tipăreşte 
ziarul, am zis eu. Moş Crăciun se întreba cum de face el 
ziare, acum, când nu mai are clădirea Zăpada Zilei. 
Probabil aici le face. 

— Dar Moş Vodol nu e un iepure, a observat Spiriduşa 
Adevărului. Şi noi am văzut urme de labe de iepure, nu 
urme de labe de elf. Pentru că elfii nu au labe. 

— Acesta este într-adevăr adevărul. 

— Cu siguranţă că este. Dar tunelurile astea de iepuri nu 
sunt destul de mari ca să încapă în ele o tiparniţă sau o 
redacţie de ştiri. Cel puţin dacă nu... 

— Dacă nu? 

Am aşteptat o clipă în tăcere. Urechile Spiriduşei 
Adevărului au zvâcnit din nou. 

— Acum ce mai e? am întrebat. 

— Voci. Ascultă... 

Şi am ascultat. Dar nu auzeam absolut nimic. Deşi 
puteam mirosi ceva. 

Ceva mai degrabă plăcut. 

Ciocolată! 

— Vocile vin din partea aceea. 

Mi-a arătat spre galeria tunelului strălucind în dreapta 
noastră. Tot dintr-acolo venea şi mirosul de ciocolată. 

— Ce fel de voci? am întrebat. 

— Nu ştiu. Şi, sinceră să fiu, nici nu vreau să aflu. Vreau 
să mă întorc. 

— Trebuie să rămânem împreună, i-am spus eu. Ascultă, 
ceva se întâmplă aici. Ceva major. Iepuri, ziare zburătoare, 
tuneluri subterane. Aromă de ciocolată. Asta e ciudat. Moş 
Crăciun ar putea fi în primejdie. Vrei să dai bir cu fugiţii şi 
să nu-l ajuţi? Sau vrei o şansă să devii eroina lui? 

Spiriduşa Adevărului, încă în genunchi şi în coate cum 
era, s-a uitat la mine cu o faţă chinuită. 

— Vreau să-l ajut. Vreau să fiu eroina lui. Vreau ca el să 
viseze la mine cum visez eu la el. Vreau ca el să-mi spună 
„Spiriduşa Adevărului, nu ştiu ce m-aş fi făcut fără tine”. 

După ce a spus toate acestea, a părut foarte supărată. 


— 129 — 


— Acum, te rog, gata cu întrebările. Dacă îmi pui o 
întrebare, sunt obligată să-ţi răspund. Pur şi simplu fizic 
nu pot lăsa o întrebare să atârne în aer. Trebuie să spun 
adevărul. Trebuie să-l spun cu voce tare. E îngrozitor. 

— Adevărul nu poate fi niciodată îngrozitor. 

— Poate fi mereu îngrozitor, a zis Spiriduşa Adevărului. 
Şi eu ştiu prea bine. 

Eu am luat-o spre mirosul de ciocolată, iar ea, şovăind, 
m-a urmat. Foarte curând am auzit şi eu vocile. Au mai 
trecut apoi vreo cinci minute, probabil, când am ajuns la o 
deschidere. Nu era o deschidere în sus, totuşi. Era o 
deschidere în jos. Puteam vedea o lumină, în depărtare, 
ridicându-se de jos. Drumul se oprea - sau mai degrabă 
luneca într-o pantă abruptă - şi puteam vedea o uriaşă 
încăpere subpământeană sau sală sau vizuină. 

Şi acolo se aflau iepurii. 

Sute şi sute de iepuri. Mii. O întreagă armată. 

Numai că aceştia nu erau iepuri obişnuiţi pe care să-i 
poţi vâri într-o cuşcă mică. Nu, iepurii aceştia erau mari 
cât câinii. Nişte câini mari. Fiecare înalt cât un spiriduş. 
Unii chiar de mărimea elfilor. Şi cu toţii stăteau pe 
picioarele dinapoi în acest mare spaţiu subteran, un spaţiu 
iluminat nu doar de Viermi de Culoare, ci şi de focul 
felinarelor atârnate de jur împrejur. lar aceşti iepuri 
purtau haine. Haine militare. Costume de luptă. Uzate. 
Mantale albastru-cu-alb şi cu nasturi de aur. Mulţi dintre 
ei - cei mai din faţă care probabil erau generalii - purtau 
pălării negre. Tipul de pălărie pe care l-a purtat împăratul 
Napoleon. Unii dintre ei aveau medalii de aur prinse de 
buzunarele lor de la piept. 

Exista un rezervor mare de alamă care arăta ca o 
gigantică oală de ciorbă, în mijlocul iepurilor. 

Toţi iepurii stăteau cu spatele la noi. Se uitau la un 
tovarăş de-al lor, mărunţel, cu un joben negru şi o haină 
roşie. Cu toate că era mai scund decât ceilalţi, chiar şi 
ridicat pe picioarele dinapoi, se vedea peste capetele lor, 
din pricină că stătea pe un soi de scenă făcută din pământ. 
Urechile lui erau foarte lungi şi înălțate drept, deşi cea 

stângă îi atârna un pic pleoştită. Pe acea scenă se plimba 
de colo până colo, vorbind cât de tare şi de clar îi 
îngăduiau lungii săi dinţi din faţă. 

M-am aşezat pe burtă, cât mai aproape de margine, şi 
am privit înăuntru. 

— Ce faci? m-a întrebat Spiriduşa Adevărului într-o 
şoaptă atât de uşoară, că ai fi putut s-o confunzi cu o boare 
de vânt. 

— Privesc, i-am răspuns tot în şoaptă. Asta este povestea 
noastră. Chiar asta de aici. 

Spiriduşa Adevărului şi-a dat ochii peste cap, dar a 
rămas acolo, lângă mine, lipită de pământ, şi am privit şi 
am ascultat împreună, inimile noastre bătând cu atâta 
putere, încât ne-ar fi putut da de gol. 

— O, nu, am auzit şoapta firavă a Spiriduşei Adevărului. 
Ştiu cine e tipul ăla. 

— Cine? 

— lepuraşul de Paşte. 

Ilepuraşul de Paşte 


lepuraşul de Paşte se plimba de colo până colo pe scenă, 
arătând foarte) serios şi ursuz, după standardele iepurilor. 

— Uitaţi-vă la noi, spunea lepuraşul de Paşte mulţimii. 
Uitaţi-vă la noi, aici. Generali de război. Soldaţi. Genii. 
Artişti. Dar sub pământ. Nevăzuţi, iepuri fiind. Ascunşi de 
lumina zilei, de lume. Am fost prea multă vreme clasa de 
jos. 

— Prea multă vreme, a murmurat majoritatea mulţimii 
aprobator. Prea multă vreme. 

— Şi uitaţi-vă la ceea ce am făcut. Uitaţi-vă de ce suntem 
capabili. Suntem geniali. Uitaţi-vă la această iepurărie. Noi 
creăm o imensă reţea de tuneluri, oriunde ne ducem! 

A făcut semn spre marele cazan de alamă din mijlocul 
încăperii. 

— Am izbutit să aducem asta aici, înăuntru! Şi i-am 
bătut pe troli în Bătălia Peşterii Subterane! 

— Da, i-am bătut! au strigat iepurii. 

— Dar mai mult decât atât, noi suntem artiști. Elfii ăia 
de deasupra poate că sunt buni la meşterit lucruri - jucării, 
sănii, toate lucrurile de bază -, dar ceea ce facem noi este 
artă. Complexitatea tunelurilor noastre. Bucuria muzicii. 
Măiestria iepurilor, precum de mult răposata mea mamă şi 
incredibilele ei sculpturi în ouă de ciocolată. Noi avem 
suflete de poeţi. Avem imaginaţie. Dar suntem, deopotrivă, 
războinici! Şi ştim de ce trebuie să fim. Suntem 
ameninţaţi, încă o dată. Elfii şi oamenii îşi unesc forţele. 
Elfii au un nou erou. Un om gras, cu părul cărunt şi haine 
fără gust, care trece sub numele de Moş Crăciun. Şi acum 
mai sunt şi alţi oameni aici. Şi în mod clar plănuiesc să 
pună stăpânire pe toate Ținuturile Magice. Însă noi n-o să 
îngăduim ca toate eforturile noastre să fie puse pe tuşă. În 
niciun caz. Noi suntem iepuri! Şi nu doar orice iepuri! Noi 
suntem iepurii Ţinutului Movilelor şi al Vizuinilor. N-avem 
de gând să mai suportăm! 

— N-avem de gând să mai suportăm! au încuviinţat 

iepurii. 

lepuraşul de Paşte a izbucnit în râs. Avea cel mai ţicnit 
râs pe care îl auzisem vreodată. Şi-a lăsat capul pe spate şi 
aproape că a urlat. Era ca un iepure care imita un lup. Insă 
apoi, la jumătatea hohotelor, râsul devenea mai potolit şi 
mai trist, după care se stingea rapid. 

Când râsul s-a oprit, el a privit în jur, prin uriaşa vizuină. 
Şi-a ridicat ochii. Pentru moment mi-a stat inima, crezând 
că ne putea vedea cum spionam la gura tunelului, însă el a 
spus: 

— Acum aş vrea să vă prezint pe cineva. Un oaspete 
foarte special. Este un elf dar nu-i purtaţi pică pentru asta. 

lepurii au început parcă să vorbească toţi odată. 

— Încetaţi cu iepuvrăgeala! a zis lepuraşul de Paşte. Şi 
aplaudaţi pentru singurul elf în care puteţi avea 
încredere... Elful împreună cu care am lucrat la noua 
noastră iepurărie... Moş Vodol! 

Aşadar era adevărat. Moş Vodol era la baza întregii 
afaceri. Spiriduşa Adevărului şi cu mine abia mai puteam 
respira când am văzut elful cu barbă neagră urcând pe 
scenă. 

— Mulţumesc, lepuraşule de Paşte! a zis el, zâmbind. Şi 
vă mulţumesc şi vouă, iepuri. Vă mulţumesc că m-aţi lăsat 
să folosesc spaţiul de alături. Poate că nu e chiar redacţia 
de ştiri cu care angajaţii mei şi cu mine eram obişnuiţi, ca 
îşi atinge scopul. Şi, vorbind despre atingerea scopului... 
bine, ÎMPREUNA o să ne atingem scopul de a-l opri +A 
Moş Crăciun. Avem acelaşi ţel. Eu doresc să-i opresc pe 
elfi din a fi spălaţi pe creier, iar voi doriţi să vă asiguraţi că 
puteţi trăi fără teama că oamenii o să vă ia vieţile. Asta 
înseamnă că trebuie să ne asigurăm că vom OPRI 
Crăciunul! Şi îl vom opri pe Moş Crăciun! 

Mulțimea a ovaţionat. 

— Şi modul în care vom face asta este să arătăm 
întregului Elfhelm că iepurii şi elfii - în pofida trecutului 
nostru - sunt prieteni cu adevărat. Şi că oamenii sunt 
contrariul. Trebuie să le arătăm că noi suntem de partea 
adevărului. Şi cea mai potrivită cale pentru asta este să 

minţim. 

Spiriduşa Adevărului a tresărit lângă mine. Câţiva dintre 
iepuri păreau derutaţi. 

Moş Vodol a continuat: 

— Exact deasupra noastră se află Banca de Ciocolată. 
Iar înăuntrul băncii se află... ei bine, multă ciocolată. 

Deci de acolo venea deliciosul miros. 

— Cea mai bună ciocolată pe care o puteţi găsi. Şi o să 
fie toată a voastră. A voastră! O să umplem uriaşul cazan 
cu ciocolată topită şi veţi putea să faceţi cele mai rafinate 
sculpturi în ouă de ciocolată pe care le-a gustat cineva 
vreodată. Şi n-o să mai existe nicio moneda de ciocolată în 
niciun ciorap de copil, anul acesta. Şi niciun elf nu va mai 
fi plătit pentru toată munca lui grea din atelier. Şi o să se 
înfurie şi atunci o să vrea să dea vina pe cineva... 

lepuraşul de Paşte dădea din cap la toate acestea, 
urechea lui stângă pleoştită devenind perfect verticală de 
interes la ceea ce auzea. Apoi a ieşit din nou în faţă şi a 
pus o labă pe spatele elfului. 

— Şi o să aibă pe cineva pe care să dea vina, nu-i aşa, 
Moş Vodol? Spune-le. Spune-le. 

— Moş Crăciun, a explicat Moş Vodol. Moş Crăciun va fi 
cunoscut ca un jefuitor de bănci. 

lepuraşul de Paşte şi-a muşcat laba de entuziasm. 

— Vedeţi! Asta vă tot spuneam eu vouă! Paştele se va 
întoarce. Crăciunul va redeveni ceea ce obişnuia să fie: o zi 
nefericită, cenuşie şi rece de iarnă. lar Paştele, timpul 
iepurilor ridicându-se din pământ în lumina glorioasă a 
zilei, va fi încă o dată momentul de care oamenilor le va 
păsa cel mai mult. Scuze, Moş Vodol... continuă, te rog. 

Moş Vodol şi-a dres glasul. 

— Adevărul Zilei o să relateze povestea jafului de la 
bancă şi o să ajungă în mâinile tuturor elfilor. 

Ochii lepuraşului de Paşte erau mari cât cepele de 
încântare, ascultând şi dând din cap. 

— Şi asta nu-i tot. Există şi un motiv. Moş Crăciun a avut 
greutăţi cu banii şi toată lumea o ştie, graţie unui anumit 
ziar care a zburat din vizuinile iepurilor. Da. El vrea să 

plătească pentru o sanie pe care acea oribilă faţă de om a 
distrus-o. Aşadar, e persoana cea mai susceptibilă din tot 
Elfhelmul care să jefuiască o bancă. Este mai mult decât 
perfect. Şi atunci, după asta, Moş Crăciun va fi trimis la 
închisoare, iar eu voi deveni din nou Conducătorul 
Elfhelmului, iar voi, iepurii, veţi avea cale liberă să intraţi 
în Elfhelm şi să trăiţi aici cum credeţi de cuviinţă. 

— E malefic, a şoptit Spiriduşa Adevărului. Iar iepurii 
nu-şi dau seama. 

Avea dreptate. lepurii ovaţionau. lar lepuraşul de Paşte 
era acum din nou în faţa scenei. 

— Mulţumesc, Moş Vodol, a zis lepuraşul de Paşte, 
apucând un medalion cu lanţ lung ce-i atârna la gât. E 
timpul ca, în sfârşit, Crăciunul să fie uitat. E timpul să 
facem Paştele din nou mare... Acum, toată lumea, am o 
întrebare. 

— O, nu, a şoptit Spiriduşa Adevărului. Nu o întrebare. 
Nu o întrebare. Nu o întrebare. Astupă-mi urechile. 

Şi-a dus iute mâinile peste urechi. Ştiam de ce. 
Spiriduşa Adevărului trebuia să răspundă la întrebări 
spunând adevărul, tare, cât să audă cel care întreba. Nu se 
putea abţine. Era o Spiriduşă a Adevărului. Aşadar mi-am 
lipit şi eu palmele peste urechile ei - sau, mai exact, peste 
mâinile ei care îi acopereau urechile - sperând că aşa nu 
avea să audă întrebarea lepuraşului de Paşte. 

Dar lepuraşul de Paşte şi-a înălţat glasul şi cuvintele au 
răsunat prin vasta vizuină. 

— Cineva, rogu-vă, să-mi răspundă cinstit. Ce credeţi 
despre Moş Crăciun? 

Şi am putut vedea în ochii Spiriduşei Adevărului că 
auzise. Marile ei urechi de spiriduşă erau, la urma urmei, 
extrem de fine. 

S-a lăsat o tăcere mormântală în iepurărie. Niciun 
singur iepure n-a vorbit, dar toate urechile lor erau 
ridicate vertical, pândind răspunsul. 

— Nimeni? a întrebat lepuraşul de Paşte. Haide, nu fiți 
sfioşi. Răspundeţi la întrebare. Ce credeţi despre Moş 
Crăciun? 

Spiriduşa Adevărului a tresărit şi şi-a ţinut respiraţia, 
devenind stacojie, ştiind că avea să răspundă la întrebare. 
A încercat disperată să-şi acopere gura, însă mâinile ei s- 
au dat deodată în lături şi nu s-a mai putut abţine să nu 
strige cât o ţinea gura, ca s-o audă şi iepurii, şi lepuraşul 
de Paşte, şi Moş Vodol: 

— EU CRED CĂ E MINUNAT! 

O exclamaţie a trecut prin toată vizuina ca vântul. Toată 
lumea s-a uitat în jur, încercând să găsească locul de unde 
venise vocea. 

— Cine a spus asta? a întrebat lepuraşul de Paşte, iute 
ca săgeata. 

Spiriduşa Adevărului încerca acum disperată să-şi ţină 
palma peste gură, dar mâna pur şi simplu refuza să stea, 
chiar şi atunci când i-am apăsat-o şi eu. Era de parcă 
încercam să unim doi magneţi puternici la capetele cu 
aceiaşi poli. 

— EU AM SPUS ASTA! a strigat ea, în pofida voinţei 
sale. EU, SPIRIDUŞA ADEVĂRULUI! 

— Aaa! a zis Moş Vodol. Spiriduşa Adevărului! Ştiu cine 
e. Întrebaţi-o ce vreţi! Va trebui să vă răspundă. 

— Unde eşti? a strigat lepuraşul de Paşte. Cu cine eşti? 
Ce căutaţi aici? 

— Ssst! i-am spus eu Spiriduşei Adevărului. 

Dar bineînţeles că era în zadar. 

— SUNTEM AICI, SUS! SUNT ÎMPREUNĂ CU AMELIA, 
FATA DE OM! VĂ ISCODEAM PE VOI! ŞI ACUM O SĂ 
FUGIM! 

lepuraşul de Paşte şi-a ridicat ochii şi ne-a văzut. 

— Iată! Sunt acolo! Impostoare! Iepuri, puneţi mâna pe 
ele! Aduceţi-le la mine! 

Şi atunci am început să ne tărâm înapoi prin tunel. Cât 
de repede puteam. 

— Îmi pare rău, a scâncit Spiriduşa Adevărului. 

— Nu-i vina ta, am spus eu. 

— Nu pot să sufăr când fac asta! 

Am luat-o la stânga, apoi la dreapta, de-a lungul unui 
tunel prin care nu mai fuseserăm înainte, doar pentru că 

era destul de mare ca să putem fugi prin el şi foarte 
întunecat, cu doar câţiva Viermi de Culoare prin el. Insă 
atunci i-am auzit. Un soi de tunet din ce în ce mai puternic, 
care zguduia pământul sub picioarele noastre şi făcea să 
ne cadă pe feţe mici bulgări de ţărână. Era năvala unei 
întregi Armate lepureşti. 

— Fugi! a zis Spiriduşa Adevărului. Fugi! FUGI! 

Dar în zadar. Habar nu aveam încotro ne duceam. 
lepurii cunoşteau tunelurile mult mai bine decât am fi 
putut noi vreodată să le cunoaştem. 

— O, nu, am spus când am văzut umbrele în întuneric, 
înaintea noastră. Trebuie să ne întoarcem! Trebuie s-o 
luăm în partea cealaltă! 

Aşa am făcut - şi numaidecât am văzut siluetele iepurilor 
venind spre noi. Unii alergând, alţii sărind şi alţii tropotind 
în patru labe. Pe cel mai aproape de noi îl puteam vedea 
acum clar. Purta un veston militar verde şi tocit, cu multe 
medalii, şi avea un petic negru peste un ochi. Ducea o 
plasă mare atârnată de un băț lung. . 

În secunda următoare, eram înăuntru. Înăuntrul plasei. 
Şi târâte. 

— Bună treabă, 382! i-a spus un alt iepure celui care ne 
capturase. 

— Trebuie să scăpăm! am zis, luptându-mă cu plasa, în 
timp ce eram purtate pe sus înapoi în locul de unde tocmai 
fugiserăm. 

— Nu se poate, a şoptit Spiriduşa Adevărului. Nu există 
nicio scăpare. 

Şi, bineînţeles, acesta era adevărul. 

O lecţie despre cum să iubeşti viaţa 


Până să fim noi aduse înapoi în imensa vizuină 
subterană, deja se întâmplase. 

Un şuvoi gros de ciocolată curgea ca o cascadă din 
mijlocul tavanului drept în uriaşul cazan de alamă. 

Am privit, înfricoşate, ţinute în loc de 382, cel care ne 
capturase şi de un altul, amândoi cu pumnale la brâu. 

— Vedeţi, a zis lepuraşul de Paşte. Vedeţi asta? Acolo, 
sus? Gaura aceea prin care vine ciocolata? Urcă prin 
pământ mai bine de un kilometru. Atât de adânc suntem 
sub bancă. Noi am făcut asta. Ştiţi cât e de dificil să sapi 
tuneluri drept în sus? Cu nimic sub tine? 

— Nu, a zis Spiriduşa Adevărului istovită. Nu ştiu asta. 
Trebuie să fie foarte dificil, îmi închipui. 

— Da, foarte dificil. Dar iepurii mei sunt cei mai buni 
dintre cei buni. Poate chiar cei mai buni dintre cei mai 
buni dintre cei mai buni. N-aş merge atât de departe încât 
să spun că sunt cei mai buni dintre cei mai buni dintre cei 
mai buni dintre cei mai buni, dar sunt într-adevăr foarte 
buni. Şi ei au făcut asta. 

— N-o să scăpaţi nepedepsiţi pentru asta! m-am tânguit 
eu. 

Atunci Moş Vodol a făcut un pas în faţă. 

— O, ba da, o să scăpăm. Mai ales acum, că ne-aţi făcut 
misiunea mult mai uşoară. 

M-am uitat în jos la perechea de labe îmblănite care mă 
tineau strâns. 

— Ce vrei să spui? 

lepuraşul de Paşte m-a privit drept în faţa - o faţă care 
probabil era plină de frică şi de ură, pentru că mă simţeam 
plină de sentimentele astea. Frică. Şi ură. 

— Ce ţi s-a spus despre mine? a întrebat el şi mi-am dat 
seama că întrebarea era special pentru mine şi că el voia 
sincer să ştie. 

Şi chiar dacă nu eram Spiriduşa Adevărului, i-am spus 
adevărul. La urma urmei, nu aveam nimic de pierdut. 

— Ştiu că tu şi armata ta aţi alungat toţi elfii din Ţinutul 
Movilelor şi al Vizuinilor. Ştiu că aţi luat viaţa multor elfi. 
Ştiu că voi obişnuiaţi să trăiţi sub pământ şi apoi, într-o zi, 
aţi vrut să trăiţi la lumină. Ştiu că aţi stricat pacea. 

— Poţi să-ţi ţii gura, ştii? mi-a şoptit Spiriduşa 
Adevărului. Tu nu eşti eu. 

lepuraşul de Paşte s-a uitat lung la mine şi apoi s-a uitat 
la iepurele care mă ţinea, cel cu un ochi acoperit cu un 
petic, care ne prinsese cu plasa. 

— Vezi, 382? Vezi ce minciuni li s-au spus. Vezi cum 
până şi adevărul este împins sub pământ... 

Apoi lepuraşul de Paşte a venit mai aproape de mine, 
zvâcnind din mustăţi şi arcuindu-le la vârfuri. Era greu să- 
ţi dai seama ce gândea. La început, am crezut că era 
mânios, dar când m-am uitat în ochii lui, n-am văzut nimic 
decât tristeţe. O neagră tristeţe. 

— A fost pe dos. Noi întotdeauna eram la suprafaţa 
pământului, de îndată ce vremea se dezmorţea puţin, cam 
în jur de Paşte. Voiam să trăim paşnic cu elfii. Odinioară 
locuiserăm în Elfhelm, mai înainte să se numească 
Elfhelm. Şi elfii au fost cei care ne-au dat pe noi afară. 
Pariez că nimeni nu ţi-a spus asta vreodată. Am fost siliţi 
să ne mutăm. Noi am fost creaturi bune şi paşnice. Şi asta 
este adevărata poveste. 

Spiriduşa Adevărului a oftat. 

— Nu-mi place s-o recunosc, dar pare că spune adevărul. 
Am un instinct de a detecta o minciună, după cum ştii, şi 
sunt foarte sigură că el n-a spus vreuna. 

— Dar dacă voi sunteţi creaturi bune şi paşnice, de ce 
faceţi asta? De ce ne-aţi capturat? De ce jefuiţi o bancă? 

lepuraşul de Paşte şi-a supt dinţii. 

— Termenul-cheie este am fost. Am fost creaturi bune şi 
paşnice. Timpul trecut. Însă asta nu ne-a adus niciun folos. 
Dacă am fi rămas creaturi bune şi paşnice, atunci n-am fi 
aici, acum. Niciunul dintre noi n-ar fi aici, acum. lepurii au 
fost nevoiţi să se schimbe. Eu a trebuit să-i schimb. Nu mai 
puteam continua în felul în care eram. Nu dacă voiam să 
supravieţuim. 

— Dar e întotdeauna mai bine să fii bun. 

— O, asta obişnuiam să cred şi eu, dar mi-am văzut 
părinţii sfârşind într-o oală. Au sfârşit ca tocană pentru 
troli! Binele este supraestimat. E mai bine să fii în viaţă. E 
mai bine să fii liber... şi libertatea aceasta e din nou 
ameninţată. Moş Crăciun o să continue să aducă tot mai 
mulţi oameni în Ținuturile Magice. Şi ştii ce le fac oamenii 
iepurilor? Îi mănâncă. La fel cum trolii i-au mâncat pe 
mami şi pe tati. 

— Dar eu n-am mâncat niciodată un iepure, am protestat 
eu. 

— Nici eu, a zis Spiriduşa Adevărului, încercând să 
reziste strânsorii uriaşului soldat iepure, vânjos şi cu 
urechi clăpăuge, care o ţinea. Ca majoritatea spiriduşilor, 
sunt vegană. 

lepuraşul de Paşte nu ne dădea atenţie. Părea pierdut în 
propriile amintiri. Ochii lui păreau gata să plângă, atât cât 
poate un iepure să fie gata de plâns. Pentru un scurt 
moment, a arătat blând şi vulnerabil - aşa cum ar trebui să 
arate iepurii. 

— Obişnuiau să facă sculpturi. Mă rog, mama mai mult. 
Ea sculpta în ciocolată. Era într-adevăr o artistă. 

Şi-a ridicat pandantivul ca să-l vedem. Era o piatră 
scumpă, strălucitoare ca un diamant. Iar înăuntrul său mai 
era ceva. Mic. Nu mai mare decât unghia degetului mare. 
Maroniu. În formă de ou. 

— Ce credeţi că e asta? ne-a întrebat el. 

— O căcărează de iepure? a încercat să ghicească 
Spiriduşa Adevărului. Aşa arată. Una mare. 

— Pe ea trebuie s-o scuzi, am zis eu. Nu se poate abţine. 

— E un ou. A fost ultimul lucru pe care mi l-a dăruit 
mama. Această mică sculptură în ciocolată. Ea a denumit-o 
simplu, Ou. A zis că voia să reprezinte cât de fragilă şi 
delicată este viaţa - oul -, dar cum ar trebui totodată să te 
bucuri de ea - ciocolata. Vedeţi voi, asta e artă. Un ou de 
ciocolată. Este o lecţie despre cum să iubeşti viaţa. Lecţia 
esenţială care ne trebuie tuturor. Şi a fost pentru mine. 

A scos un lung şi trist oftat. 

— Şi l-am păstrat mereu de atunci. 

— E frumos, am zis eu, căci într-adevăr era. 

Un ou perfect, făcut din ciocolată. 

— Eu am fost bun, ştiţi, a zis el încetişor. Toată lumea se 
gândea la mine ca la o făptură bună. Obişnuia să-mi placă 
asta... 

Moş Vodol, lângă lepuraşul de Paşte, l-a bătut uşurel cu 
palma pe spinare. Iepurele aproape a tresărit la atingerea 
lui. 

— Da, păi, eşti încă bun. Dar nu poţi să laşi pur şi simplu 
oamenii să te calce în picioare. Trebuie să străluceşti. 
Trebuie să ieşi acolo, afară, la suprafaţa pământului şi să-i 
faci pe oameni să se teamă de tine şi să te respecte. Cel 
puţin dacă nu vrei ca toţi iepurii să fie striviţi ca un ou sub 
talpa. 

lepuraşul de Paşte şi-a îndreptate spatele. 

— Ai dreptate, Moş Vodol. Ai dreptate. 

— Acum, că avem fata, planul nostru este şi mai bun. Ea 
se poate duce să spună tuturor celor din Elfhelm că 
motivul pentru care nimeni nu-şi poate scoate banii din 
bancă în acest Ajun de Crăciun este acela că Moş Crăciun 
- dragul, veselul, blajinul, ho-ho-ho-itorul Moş Crăciun - 
este, de fapt, un hoţ. 

— N-o să spun niciodată asta. Şi nimeni n-ar crede-o, 
oricum. 

— O, ba eu cred că da. Ai idee de câte ori a fost Moş 
Crăciun la Banca de Ciocolata luna asta? Încercând să 
împrumute bani ca să ajute la reparația saniei pe care ai 
distrus-o tu? Şi dacă e cineva care n-o ştie, o s-o afle 
curând. Este relatat pe larg în ediţia de seară a ziarului 
Adevărul Zilei. Şi deja avem titlul pentru Ziua de Crăciun. 
Urmează-mă. 

S-a uitat la iepurele care mă ţinea. 

— Vreau să-i arat ceva. Nu te superi, nu, lepuraşule de 
Paşte? 

— Deloc. O să vin cu voi. 

Prin urmare, am fost separată şi dusă departe de 
Spiriduşa Adevărului, într-o încăpere subterană alăturată. 

Mânia fierbea în mine. Şi a continuat să fiarbă, fiindcă 
am văzut, acolo, în vizuina iepurilor, o redacţie de ştiri 
subterană, inclusiv cu vreo câţiva elfi pe care i-am 
recunoscut. 

— Spicer! Vino aici. Dă-ne macheta pentru ediţia noastră 
specială de Crăciun. 

Şi atunci Spicer, acel elf ca un butoi cu tunica exagerat 
de largă pe care-l zărisem în mulţimea adunată pe treptele 
casei lui Moş Crăciun, a venit la noi cu o foaie de hârtie 
care ilustra pagina de titlu din Ziua de Crăciun. 

— Iat-o, domnule! 

Moş Vodol mi-a arătat-o mie. Nu era nimic decât un titlu 
cu litere negre, uriaşe. , 

— MOŞ CRACIUN, JEFUITOR DE BANCĂ, am citit eu cu 
voce tare. 

Şi în momentul acela mânia mea a dat în clocot şi mi s-a 
revărsat pe gură. 

— Nu puteţi face asta! 

— Ştii ceva, Spicer, cred că ea are dreptate, a zis Moş 
Vodol. N-ar trebui să ieşim cu titlul ăla. 

Spicer a părut sincer încurcat. 

— N-ar trebui? 

— Nu. Ar trebui să-l punem ca citat, între ghilimele. 
„MOŞ CRĂCIUN, JEFUITOR DE BANCĂ - zice fata de om”. 

— N-o să zic niciodată asta. 

— Tocmai ai făcut-o. Şi ai s-o mai faci. 

— Bine, bine, a zis lepuraşul de Paşte. Te rog să nu crezi 
despre noi că suntem răi. Încearcă să vezi tabloul de 
ansamblu. Acum, hai să mergem. Unii dintre iepurii mei o 
să vă escorteze la suprafaţă. Şi pe Moş Vodol, desigur. lar 
apoi Moş Crăciun poate fi băgat la închisoare. 

Zâmbetul lui Moş Vodol s-a arcuit ca un şarpe. 

— Pentru totdeauna, de data asta. 

— Dar eu o să spun tuturor că minţi. 

El nici măcar n-a clipit. 

— O, nu, n-ai s-o faci, pentru că dacă faci asta, micuța ta 
prietenă spririduşă o să sfârşească foarte, foarte moartă. 

— Incredibil de moartă, a adăugat lepuraşul de Paşte cu 

ochi trişti. La fel de moartă ca un ou de ciocolata. 

Moş Vodol m-a studiat un moment, pielea lui strălucind 
în lumina aceea ciudată de la felinare şi de la Viermii de 
Culoare. 

— Bine. Să mergem. Hai să oprim Crăciunul. 


— 144 — 


Jefuitorul de bancă 


Era haos pe Strada Principală. 

În faţa Băncii de Ciocolata elfii se adunaseră ca să 
asculte ce le spunea Sovereign. 

— Se pare că am fost jefuiţi, a zis ea, prinzându-şi 
mâinile una de alta şi zâmbind cu zâmbetul profesionist al 
funcţionarului de bancă. Nu mai e ciocolată în trezorerie. 
Ceea ce înseamnă, bineînţeles, că nu mai sunt bani ca să 
vi-i pot da vouă. 

— Dar e Ajunul Crăciunului! a zis unul dintre elfi. 

— Şi e zi de salariu! a strigat un altul. 

Pe noi încă nu ne văzuseră. Nu eram decât Moş Vodol şi 
cu mine acum. lepuraşul de Paşte aştepta în casa lui Moş 
Vodol de pe Strada Foarte Liniştită. Tocmai ce ieşiserăm 
de acolo. Vedeţi voi, unul dintre tunelurile iepurilor, cel pe 
care o luaserăm noi din redacţia de ştiri subterană, 
conducea drept în sufrageria micuță a lui Moş Vodol. Acolo 
era o scară şi tot ce mai trebuia. Aşadar, de fiecare dată 
când cineva îl vedea pe Moş Vodol intrând la el în casă, de 
fapt îl vedea intrând în vasta lui redacţie de ştiri secretă. 

În orice caz, lepuraşul de Paşte rămăsese acolo şi noi nu 
eram prea departe, doar la câteva coturi de stradă 
distanţă, pe Strada Principala, îndreptându-ne spre locul 
tevaturii. Moş Vodol ducea un fluier de jucărie, din acelea 
care se făceau în Atelierul de Jucării. Îmi spusese pentru 
ce era. Dacă sufla o dată, ascuţit, atunci lepuraşul de Paşte 
avea să se retragă iute în iepurărie şi să dea ordin ca biata 
Spiriduşă a Adevărului să fie ucisă. 

Nu-mi explicaseră exact cum aveau s-o ucidă pe 
Spiriduşa Adevărului, în afară de faptul c-o să folosească 
ciocolată. Poate că aveau s-o arunce în lacul de ciocolată 
lichidă fierbinte şi s-o lase acolo. 

Singurul lucru pe care-l ştiam sigur era că vorbeau 
serios. O dată să fi suflat în acel fluier şi Spiriduşa 
Adevărului ar fi fost la ananghie. 

— Eşti gata? a întrebat Moş Vodol. 

— Nu, am răspuns. 

— Păcat. 

Şi apoi şi-a ridicat glasul. 

— Ce se petrece aici? 

Toţi elfii s-au întors să se uite la el. 

Era şi Pi de faţă. 

— A avut loc un jaf la bancă. 

— O, nu! a zis Moş Vodol, prefăcându-se surprins. Mă 
întreb cine ar fi putut face asta? 

S-a întors spre mine şi a dat din cap. 

— Amelia! Se pare că vrei să ne spui ceva. 

— Vreau? 

— Da, de bună seamă că vrei. 

— Nu prea cred. 

Toţi elfii se uitau fix la mine. Mulţi ţineau în mână 
ultimul număr din Adevărul Zilei. Am zărit-o şi pe Noosh în 
mulţime. Se încrunta la mine şi deja părea să bănuiască 
faptul că aici se întâmpla ceva necurat. 

— Amelia, spune-le elfilor ceea ce tocmai mi-ai spus mie. 

Şi-a deschis palma şi mi-a arătat fluierul. 

— În următoarele cinci secunde, preferabil. 

A prins fluierul între degetul mare şi arătător şi l-a 
ridicat încet spre gură. În cinci secunde, avea să sufle în 
fluier. În cinci secunde, lepuraşul de Paşte avea să-l audă 
şi să coboare în vizuină cu Spiriduşa Adevărului. Ea avea 
să moară. Indiferent ce s-ar fi întâmplat, eu trebuia să-l 
împiedic pe Moş Vodol să sufle în fluierul acela. 

— Patru... trei... doi... unu... 

— Bine! am strigat eu, exact când fluierul de jucărie 
atingea buzele lui Moş Vodol. Bine! Ştiu cine a făcut-o! 

— Cine? a întrebat Moş Vodol. 

— Da, a zis Sovereign, trebuie să ne spui. Cine este 
jefuitorul de bancă? Dacă detii informaţia trebuie să ne-o 
dai. 

Am tras adânc aer în piept şi nu mi-a venit să cred ce mă 
pregăteam să spun. 

— A fost Moş Crăciun. 

Exclamaţiile s-au răspândit prin mulţime. Vocile s-au 

înălţat. 

— Ştiam eu! 

— A avut probleme cu banii de curând. 

Noosh a ieşit în faţă cu Micul Mim. S-a uitat la mine, 
nevenindu-i să creadă. 

— Asta-i imposibil. E o minciună gogonată. 

O altă serie de exclamaţii din mulţime. 

M-am uitat la fluierul care atârna în gura lui Moş Vodol. 
Trebuia să-i fac să mă creadă. Viaţa Spiriduşei Adevărului 
depindea de asta. 

— Nu e. E adevărat, mă tem. 

— Dar n-are niciun sens, a zis Noosh. Moş Crăciun e o 
persoană bună. A muncit toată viaţa lui încercând să-i facă 
pe ceilalţi - pe elfi şi pe oameni deopotrivă - cât mai 
fericiţi cu putinţă. Pur şi simplu nu ar fi putut să facă asta. 

Şi atunci m-am gândit la ceva. Dacă Moş Crăciun avea 
să sfârşească în închisoare, atunci nu avea să fie închis 
singur. La urma urmei, era numai vina mea. 

— Şi eu am făcut-o. Am fost părtaşă. 

Am privit feţele elfilor. Evident, aceştia nu erau elfii cei 
mai loiali lui Moş Crăciun - majoritatea acelora lucrau la 
Atelierul de Jucării şi nu aveau ce să caute afară, pe Strada 
Principală, în Ajun de Crăciun. Totuşi, să le văd feţele, 
odinioară prietenoase, atât de mânioase şi pline de ură era 
de-a dreptul înspăimântător şi mi-a amintit de mulţimea 
revoltată care se adunase în faţa casei de la numărul 7 de 
pe Drumul Renilor, cu o seară în urmă. 

— De ce minţi? m-a întrebat Noosh. Ascultaţi, toată 
lumea, Moş Crăciun şi Amelia nu sunt jefuitori de bancă. 

Moş Vodol şi-a scos fluierul din gură şi l-a vârât înapoi în 
buzunar. 

— Nu-i de mirare că nu poţi vinde niciun ziar cu prostii 
din astea, Noosh. Nu înţelegi? Moş Crăciun nu şi-a acordat 
un salariu mai mare pentru că voia să pară bun. Voia ca 
toată lumea să-l iubească. Elfi, oameni, întregul glob. E de 
plâns! E un egoist care se iubeşte numai pe el! Şi un 
mincinos! Şi, de astăzi, un jefuitor de bancă! 

— La închisoare cu el! a strigat cineva. 

— La închisoare cu el! a mai strigat un altul. 

— La închisoare! La închisoare! La închisoare! 

— Acum, a zis Moş Vodol, trebuie să acţionăm foarte 
repede. Situaţia asta nu poate continua. În calitatea mea 
de ultim adevărat Şef al Consiliului Elfilor înainte de Moş 
Crăciun, e de responsabilitatea mea să iau conducerea 
operaţiunii. Ei bine, el n-o să se dea bătut prea uşor. O să 
se aştepte ca toţi acei elfi fără minte, loiali lui, care acum 
trudesc la atelier, să muncească mai departe în toată ziua 
de Ajun de Crăciun... CHIAR DACĂ EL LE-A FURAT BANII! 

— Nu le-a furat el banii, a zis Noosh şi era cât pe-aci să 
spun şi eu asta, dar n-am putut. 

Şi, oricum, vocea ei a fost acoperită de mulţime. 

— Ascultaţi, a zis Moş Vodol, reducându-i pe toţi la 
linişte. Este foarte probabil ca Moş Crăciun să-şi 
plănuiască scăparea chiar în noaptea asta, când zboară în 
lumea oamenilor. Şi o să vă ia toţi banii cu el! Din păcate, 
armata elfilor a fost desfiinţată când a preluat el 
conducerea, dar, din fericire, eu am o soluţie. 

— Care anume? a întrebat Sovereign. 

— lepurii, a zis el. 

Şi apoi a strigat cât a putut de tare: 

— IEPURI! IEPURI! IEPURI! 

Mulțimea s-a holbat la el, cu gurile căscate, în 
stupefacţie. 

— Suntem în prag de un război total cu oameni... a zis 
Moş Vodol. 

— Ba nu suntem, a zis Noosh, dar degeaba. 

— Ilepurii sunt singura noastră speranţă de apărare. Ca 
primul meu act în calitate de Şef de Urgenţă al Consiliului 
Elfilor declar că lepuraşul de Paşte şi Armata lepurilor 
sunt noii noştri aliaţi în apărarea Elfhelmului de corupţia, 
înşelăciunea şi egoismul oamenilor. 

— Asta e o idee cu adevărat îngrozitoare, a adăugat 
Noosh. he 

Dar deja se întâmpla. Îl puteam vedea pe lepuraşul de 
Paşte, urmat de armata lui de iepuri, mărşăluind către noi. 

— Aaah! s-a tânguit Micul Mim, trăgând de mâna lui 

Noosh. Iepuri! 

— Duceţi-o pe Amelia în iepurărie şi ţineţi-o acolo! a 
poruncit Moş Vodol, când au sosit aceştia. 

— Să nu îndrăzneşti! s-a repezit Noosh. 

— Încă un cuvânt din partea ta şi tu cu Micul Mim o să 
ajungeţi tot acolo. 

Noosh l-a strâns la ea pe Micul Mim cel speriat şi a 
început să plângă pentru mine, când am fost târâtă de 
acolo de doi iepuri soldaţi. 

Il puteam auzi pe Moş Vodol în urmă: 

— Acuma, nu vă faceţi griji, elfilor. lepuraşul de Paşte şi 
cu mine suntem aici să vă ajutăm. Noi şi Armata lepurilor 
o să ne îndreptăm imediat spre Atelierul de Jucării şi o să-l 
aducem pe Moş Crăciun la judecată. 

Şi, în timp ce eram dusă pe sus prin Elfhelm, către 
Strada Foarte Liniştită şi iepurăria de dedesubt, eu mă tot 
gândeam la Moş Crăciun în momentul acela. Acolo, în 
atelier, ţinându-şi deschis sacul fără fund, ca toţi elfii să se 
alinieze şi să-şi arunce înăuntru darurile pe care le 
lucraseră. Ştiam că el trebuia să fie atât de fericit! Asta era 
ziua lui preferată din tot anul. Probabil cânta. Tot atelierul 
probabil cânta cu el. Şi apoi, chiar în clipa asta, probabil, 
se auzea o bătaie în uşă. Şi Armata lepurilor intra. Şi în 
timp ce eu eram condusă înapoi, în întunericul iepurăriei, 
nu m-am gândit nicio clipă la mine însămi. Am continuat să 
mă gândesc la Moş Crăciun, al cărui zâmbet probabil i se 
ştergea de pe chip dând cu ochii de lepuraşul de Paşte, 
apoi era arestat şi dus sub escortă în închisoarea 
subterană spre care mă îndreptam şi eu acum. 

Mă simţeam atât de vinovată, încât îmi venea să plâng. 
Dar n-am plâns. Plânsul nu avea să salveze Crăciunul. 

În cuşti 


Exista o închisoare, în iepurărie. 

Aici nu erau Viermi de culoare. Doar felinare pâlpâitoare 
şi patru carcere cât un om de mari - sau „cuşti” cum le 
spuneau iepurii. Eu eram într-una dintre cuşti. Moş 
Crăciun era în a doua. lar Spiriduşa Adevărului era într-a 
treia. Gratiile cuştilor erau atât de apropiate una de alta că 
nici măcar o Spiriduşă nu se putea strecura printre ele. În 
capătul şirului de cuşti mai era una, goală, care avea să fie 
ocupată curând. Doi iepuri, la ordinele lui Moş Vodol, au 
adus o foarte zăpăcită Mary în iepurărie şi au împins-o 
înăuntru. 

— Ce se întâmplă? a întrebat Mary. 

Moş Crăciun i-a explicat. 

— Ei cred că eu am jefuit o bancă şi că voi m-aţi ajutat. 

— Şi e vina mea, am zis eu. 

— Da, fără îndoială că este vina ei, a zis Spiriduşa 
Adevărului. 

Moş Crăciun a încercat să scoată mâna printre gratii ca 
s-o întindă spre Mary. 

— Îmi pare rău pentru toate acestea, Mary. Nu este... 

— Nu, l-am întrerupt eu, în timp ce trei iepuri gardieni 
stăteau şi ne urmăreau, trecându-şi un morcov de la unul 
la altul. Spiriduşa Adevărului are dreptate. Toate acestea 
sunt din vina mea. Îmi pare rău că am stricat Crăciunul. 

Spiriduşa Adevărului, apropo, era singura dintre noi 
care, pentru moment, nu părea îngrijorată. 

— Exact ca în zilele de odinioară, MC, nu-i aşa? Moş 
Vodol ne-a închis împreună. Ăsta e destinul, nu crezi? 
Suntem meniţi să fim împreună. 

Se uită la Mary, care o priveşte mânioasă pe spiriduşă. 

— Scuze, Cocoloş. 

— Numele meu este Mary. 

Spiriduşa Adevărului ridică din umeri. 

— N-am spus niciodată că n-ar fi. 

— Trebuie să ieşim de aici! a zis Moş Crăciun. E Ajunul 

Crăciunului! Copiii din toată lumea mă aşteaptă. 

Spiriduşa Adevărului a oftat. 

— Ştii, poate că ar trebui să renunţi la toată treaba asta 
cu Crăciunul. Se pare că-ţi aduce o grămadă de necazuri 
inutile. 

Moş Crăciun nu i-a dat atenţie şi a început să-i 
vorbească unuia dintre iepurii gardieni - cu numărul 555 
cusut pe veston. 

— Ascultă, prietene îmblănit, îmi pare rău să te 
deranjez, dar chiar trebuie să ies de aici urgent. Am multă 
treabă de făcut în seara asta. Ştiu că tu ai nişte ordine de 
urmat, dar e Crăciunul şi acesta este momentul potrivit din 
an, ştii, ca să întorci lucrurile cu susul în jos, ca să răstorni 
ordinea stabilită, ca să faci ceva neaşteptat şi ca să fii bun. 

555 l-a ignorat şi a continuat să-şi ronţăie morcovul. 

— Ce o să se întâmple cu noi? am întrebat eu. 

Spiriduşa Adevărului a ridicat din umeri. 

— Lucruri rele, bănuiesc. 

— Bine, dar magia? am şoptit, când mi s-a părut că 
iepurii nu erau atenţi. Drimwickeria. Dacă poţi zbura în 
jurul lumii şi opri timpul în loc, atunci cu siguranţă putem 
să evadăm dintr-o cuşcă de iepuri subterană, nu? 

— Mi-ar plăcea să cred astfel, Amelia, a răspuns Moş 
Crăciun, dar uiţi ceva. Magia depinde de speranţă. Ce 
speranţă avem noi? Nu e niciun strop de magie în aer, nu 
aici, jos. Nu e niciun strop de magie printre elfi. Până şi 
câţiva dintre muncitorii de la atelier s-au întors împotriva 
mea, acum, când cred că sunt un jefuitor de bancă. 

— Dar ei nu cred asta, şniţelul meu, a zis Mary, privindu- 
1 drăgăstos. Moş Topo o să le spună adevărul. Haide, 
trebuie să găsim nişte speranţă. 

Spiriduşa Adevărului clătina din cap. 

— Moş Topo n-o să ştie adevărul. 

— Ei bine, o să ştie că Moş Crăciun nu e vinovat, la fel 
ca şi Noosh, am sugerat eu. 

— N-o să fie de ajuns. Elfii nu sunt spiriduşi. Nu gândesc 
cu minţile lor. Ei înclină să creadă ce citesc în ziare. 

Nu-l mai văzusem niciodată pe Moş Crăciun astfel. Nu 

era nicio luminiţă în ochii lui. Nici urmă de zâmbet pe faţa 
lui. Obrajii lui păreau lipsiţi de roşeaţă şi ofta din greu. 

— Moş Vodol a aşteptat ziua asta ani în şir. lar acum a 
venit. O să fie un dezastru pentru elfi. O să devină speriaţi 
şi nefericiţi şi lipsiţi de bunătate, la fel cum erau odinioară. 
Şi asta va fi un dezastru şi pentru oameni, pentru că acum 
o să fie milioane de ciorăpei goi în toată lumea. O să fie 
probabil un dezastru şi pentru Moş Vodol, chiar dacă nu-şi 
dă seama încă. Şi nu putem face nimic în privinţa asta. 
Chiar dacă ieşim din închisoare, tot o să avem întreaga 
Armată a lepurilor împotriva noastră şi toţi elfii care aleg 
să creadă Adevărul Zilei. Este... 

S-a oprit. Nu-i venea să creadă ceea ce era gata să zică. 

— Este... 

Mary clătina din cap şi îşi trăgea nasul, pe furiş. Şi 
atunci l-a rostit. Moş Crăciun a rostit cuvântul pe care 
crezusem că n-o să-l aud niciodată din gura lui. 

— Este imposibil. 

Moartea de ciocolată 


Şi exact în momentul acela am auzit voci venind prin 
tunel. Gardienii noştri s-au oprit din ronţăit morcovul şi au 
luat poziţie de drepţi, salutând când lepuraşul de Paşte şi 
Moş Vodol şi-au făcut apariţia. 

lepuraşul de Paşte a venit drept la cuşca în care era 
închis Moş Crăciun. Nasul şi mustăţile lui zvâcneau. Ochii 
lui negri sclipeau auriu, reflectând flacăra felinarului. 

— Măi, măi, măi, faimosul Moş Crăciun! Celebritatea 
mondială! Cea mai populară persoană din lume. Şi totuşi, 
iată-te aici. În Ajunul Crăciunului. Într-o cuşcă de iepuri. 
Sub pământ. Bănuiesc că n-ai să mai fii atât de popular şi 
mâine, nu-i aşa? Când toţi copiii aceia entuziasmați se vor 
trezi devreme şi îşi vor deschide ciorăpeii atârnaţi degeaba 
şi n-o să găsească nimic decât - ei bine - nimic. O să fii cel 
mai nepopular om al tuturor timpurilor. 

— De ce faci asta? Eu nu ţi-am făcut niciodată nimic. 
Nici măcar nu m-am gândit vreodată la tine. 

lepuraşul de Paşte şi-a închis brusc ochii, de parcă 
fusese pălmuit. 

— Nu te-ai gândit niciodată la mine? Bineînţeles că nu. 
Aroganţa Crăciunului în toată splendoarea ei. Aroganţa 
oamenilor. Ei bine, dă-mi voie să-ţi spun eu, tu nu te 
gândeşti la noi pentru că noi suntem Paştele însuşi. 
Suntem prea complicaţi pentru creierul tău simplu. Tu vrei 
jucării şi flecuşteţe strălucitoare şi cântece plictisitoare. 
Noi suntem iepuri. Noi credem în complexitatea vieţii. Noi 
credem în artă. Şi o să luptăm pentru ea. lar tu nu te 
gândeşti la noi pentru că nu ne înţelegi. Este exact cum 
toată lumea a vrut dintotdeauna. Să ţină iepurii sub 
pământ. Afară din vedere. Afară din minte. 

Atunci Moş Vodol a făcut un pas înainte: 

— lar acum a venit timpul ca oamenii să fie sub pământ. 
Să nu mai fie văzuţi şi să nu se mai gândească nimeni la ei. 

Şi-a mângâiat barba, de parcă ar fi fost o pisică. Dintr- 
odată m-am gândit la Căpitanul Funingine. M-am întrebat 

dacă mai era încă în casă. Speram să fie în siguranţă. Mi- 
am dorit să fiu cu el. 

— Chiar acum, a continuat Moş Vodol, chiar în clipa 
asta, la ceasurile Cu Adevărat Foarte Târziu ale zilei, în 
Ajunul Crăciunului, Atelierul de Jucării e pustiu. Tuturor 
muncitorilor li s-a spus să plece. Ei sunt acum în primăria 
satului, unde câţiva înalţi generali din Armata lepurilor şi 
câţiva dintre jurnaliştii mei personali le explică situaţia. 

— Le explică situaţia? a pufnit supărată Mary. Vrei să 
spui îi mint? 

Moş Vodol a ignorat-o. 

— Acum, dacă tot am pomenit despre explicarea 
situaţiei, ar trebui să spunem câte ceva şi despre situaţia 
voastră, nu-i aşa, lepuraşule de Paşte? 

Dar lepuraşul de Paşte era un pic distrat şi nu părea să-l 
asculte. Era ocupat să compare mantaua lui militară de un 
roşu-murdar cu haina imaculată de un roşu-aprins a lui 
Moş Crăciun. 

— E cu adevărat roşie, a mormăit el. 

— Prea bine, a zis Moş Vodol. O să explic eu. Sunteţi 
acum foarte, foarte adânc sub pământ. Aceasta, se pare, 
este cea mai de jos parte a întregii iepurării. Acum, vedeţi 
tunelul ăla de colo? 

A făcut semn spre unul dintre cele trei tuneluri care 
dădeau în încăpere. 

— Il vedem, a zis Spiriduşa Adevărului. 

Moş Vodol a făcut scurt un semn din cap. 

— Ei bine, este mai degrabă un jgheab de scurgere 
decât un tunel. Vedeţi voi, e pur şi simplu prea multă 
ciocolată şi iepurii o să aibă nevoie de un alt loc ca să 
depoziteze toată ciocolata topită. S-o ascundă. Iar locul 
acesta este foarte, ei bine, ascuns. O ascunzătoare 
înăuntrul unei ascunzători. Aşadar, acesta va fi depozitul 
de ciocolată deocamdată. Incăperea asta e destul de mare. 
Ciocolata va încăpea perfect. O să răsturnăm rezervorul pe 
jgheabul acela şi n-o să dureze mult ca să umple 
încăperea. Delicioasa ciocolată se va ridica rapid şi, cât aţi 
clipi, o să fiţi acoperiţi din creştet până-n tălpi. Apoi, în 

cele din urmă, ciocolata se va răci şi se va întări. Până 
atunci veţi fi terminaţi. Şi nimeni nu va şti vreodată. 
Imaginaţi-vă. Oasele voastre vor fi ascunse într-un bloc de 
ciocolată până la sfârşitul veacurilor. 

— Ce mai mod de a sfârşi, hm? a zis lepuraşul de Paşte. 
Moartea de ciocolată. 

Lucruri imposibile 


lepuraşul de Paşte şi Moş Vodol ne părăsiseră. 

Eram singuri - aşteptând să auzim sunetul ciocolatei 
lichide curgând spre noi. 

— Probabil o să murim, a zis Spiriduşa Adevărului. 

— N-ai de unde să ştii asta, am spus eu. Nu poţi şti 
adevărul despre viitor. 

— Am zis probabil. Din punct de vedere statistic este 
foarte, foarte probabil. Şi asta-i matematică de-a 
spiriduşilor. Care are mult mai multă logică decât a elfilor. 

Şi atunci Mary, închisă în cuşca din capătul celalalt al 
şirului, păru deodată alarmată. 

— Tocmai am auzit ceva! 

— Probabil e ciocolata, a oftat Moş Crăciun. 

— Nu, nu este. E... e... 

L-am auzit şi eu. Un mieunat. 

— Căpitane Funingine! am strigat eu, când el a ieşit 
fuguţa dintr-un tunel. 

— O, calul acela drăguţ, bietul de el, a oftat Spiriduşa 
Adevărului. 

Moş Crăciun a zgâlţâit de gratiile cuştii. 

— Trebuie să plece de aici! 

— Zât! Zât, Căpitane! l-am gonit eu. Trebuie să ieşi de 
aici. Ţi-am spus să stai în casă. Dacă rămâi aici, o să te 
îneci în ciocolată. 

— Zât! am strigat noi, cu toţii. Zât! Zât! Zât! 

Dar Căpitanul Funingine n-a vrut să plece. 

— Bine. Cu toţii trebuie să găsim o cale de-a ieşi de aici, 
am zis eu, cu o grabă nouă. 

Şi atunci Moş Crăciun a rostit din nou acel cuvânt: 

— Pur şi simplu e imposibil. 

Nu puteam suferi să-l aud. Mi-am dat seama de ce era 
un cuvânt urât. 

— Ba nu, nu este. E 

Căpitanul Funingine era în afara cuştii mele. Îşi mângâia 
capul de gratii, în mod ridicol, torcea. Habar n-avea de 

primejdia în care se afla. 

Moş Crăciun s-a uitat lung la mine, cu faţa strălucind 
stins în lumina felinarului. 

— Ai avut dreptate tot timpul, Amelia. Unele lucruri pur 
şi simplu sunt imposibile. 

— Nu este imposibil, i-am spus eu lui Moş Crăciun. 
Haide! Spune-o. O imposibilitate este doar o posibilitate pe 
care n-o înţelegi încă. 

— Amelia are dreptate, a zis Mary. Mai ţii minte? 
Credeam că o să rămânem închise în azilul acela de săraci 
pentru totdeauna. 

— Ei bine, acum sunteţi închise într-o cuşcă sub pământ, 
a observat sec Spiriduşa Adevărului, şi având aproape 
sigur moartea în faţă. Asta nu e cine ştie ce progres. 

Însă atunci şi-a amintit ceva. 

_ — Moş Crăciun, îţi mai aduci aminte de primul tău horn? 
iti mai aduci aminte deschizătura aceea mică din 
acoperişul închisorii din turn? Erai de zece ori mai mare 
decât dimensiunea hornului ăluia. Şi ai reuşit. Ai evadat. Şi 
a fost cel mai minunat lucru pe care l-am văzut în viaţa 
mea. 

Moş Crăciun a zâmbit cu un soi de mândrie. 

— Am trecut prin hornuri şi mai mici decât ăla. Am 
trecut chiar prin hornuri care nici măcar nu erau hornuri. 
Şi nu ţi-ai fi imaginat ceva mai imposibil decât atât. 

— Ei bine, atunci, am zis eu, poţi s-o faci. Poţi să ne scoţi 
de aici. 

— Pot face orice cu speranţa în aer. Dar aici nu e niciun 
pic de speranţă. 

— E Ajunul Crăciunului! i-am spus eu. Toată lumea 
speră. 

Moş Crăciun a închis ochii. 

— Nu pot s-o simt aici. Suntem mult prea adânc sub 
pământ. Şi, evident, nu e pic de speranţa în Elfhelm. Şi 
suntem mult prea departe de Aurora Boreala. 

— Trebuie să vină din noi, am zis eu. Noi trebuie să 
sperăm. Dacă sperăm cu toţii, atunci am putea să ieşim de 
aici înainte să ne inunde ciocolata. 

Moş Crăciun a chibzuit. 

— Ceva imposibil trebuie să se întâmple. Asta e cea mai 
rapidă cale de a conjura speranţa. Credinţa în 
imposibilitate. Şi ca să crezi în imposibil, uneori ai nevoie 
să-l vezi. 

Mi-am închis ochii. M-am gândit la mama. Şi cum, după 
ce a murit ea, eu nu-mi imaginasem că avea să mi se mai 
întâmple vreodată ceva bun sau vesel în viaţa mea. Şi cât 
de tare mă înşelasem. Viaţa nu fusese roz în Elfhelm. Dar 
acum îmi dădeam seama că mă distrasem din plin. 
Patinasem. Sărisem pe trambulină. Mâncasem plăcinte cu 
afine delicioase. Jucasem tenis elf după şcoală cu Twinkle. 
E drept, cu şcoala mersese greu, dar o grămadă de lume 
găsea şcoala dificilă. Iar viaţa acasă cu Moş Crăciun, cu 
Mary şi cu Căpitanul Funingine fusese o bucurie. Şi nu 
crezusem că bucuria ar mai fi fost posibilă. 

— Tu mi-ai salvat viaţa, i-am spus eu lui. Cred în tine. 

— Tu mi-ai salvat şi mie viaţa, a zis Mary, uitându-se fix 
la uşa cuştii sale. 

Spiriduşa Adevărului a încercat să găsească şi ea ceva 
optimist de spus. 

— Eu mă prefac că pernele mele ar fi burta ta. Şi îmi 
pun capul pe ele şi mă gândesc la tine. 

Asta l-a făcut pe Moş Crăciun să izbucnească în râs, dar 
când s-a oprit din râs, am auzit. Zgomotul năvalnic, 
susurat, care nu putea însemna decât un singur lucru: 
ciocolata fusese turnată prin tunel şi curgea spre noi cu o 
viteză înspăimântătoare. Şi o puteam şi mirosi. Acel 
minunat - dar acum foarte înfricoşător - miros de ciocolată 
pură, delicioasă. 

— Iat-o că vine! a zis Spiriduşa Adevărului. 

— O, nu! cred că am spus. 

— Miau! a făcut Căpitanul Funingine. 

— Avem nevoie de mai multă speranţă, a zis Moş 
Crăciun. 

Iar Mary n-a zis absolut nimic. Părea că se concentrează 
foarte, foarte tare. _ 

Se întâmpla rapid. Ciocolata s-a revărsat înăuntru. Intr-o 

secundă, ne ajunsese la glezne, iar Căpitanului Funingine 
îi atingea burtica. 

— Căpitane! am zis eu disperată, pocnind din palme. leşi 
afara de aici. Pleacă de la noi! 

Pac! Pac! Pac! 

Iar ciocolata continua să se ridice şi să se ridice şi să se 
ridice. Căpitanul Funingine înota acum în ciocolata care s- 
a înălţat mai sus de genunchii mei, până la brâu. 

— Beţi-o! a sugerat Moş Crăciun, care încă nu putuse 
găsi drimwickeria înăuntrul lui. 

Drimwickeria de care aveam toţi atâta nevoie. 

— Beti cât de multă puteţi. 


Aşa că ne-am apucat să înghiţim cât mai multă ciocolată 
puteam. Toată lumea, în afară de Căpitanul Funingine, 
care ştia că doar să guste o dată şi ar fi putut muri. Insă nu 
poţi da gata imediat întreaga rezervă de ciocolată a unei 
bănci. Era mult prea multă. lar acum îmi ajunsese până la 
gât. Şi m-am uitat la Spiriduşa Adevărului, care înota 
panicată în cercuri mici. Când ciocolata m-a ridicat de pe 
picioare, l-am văzut pe Moş Crăciun încă înghițind furios 
din ciocolată. Mary, totuşi, arăta perfect calmă, cu ochii 

închişi, deşi ciocolata îi ajunsese sub bărbie. 

Şi apoi s-a făcut complet întuneric - o beznă neagră ca 
smoala - căci flăcările felinarelor s-au stins. 

Mi-am ridicat mâna şi acum puteam atinge tavanul cuştii 
de iepure de deasupra. Care se apropia din ce în ce mai 
mult. 

Se terminase. 

— O să murim, a zis Spiriduşa Adevărului. 

Şi ştiam că avea dreptate. 

Acum chiar era imposibil să mai scăpăm. 

Ba chiar am rostit cuvântul. Sau am început să-l rostesc. 

— Nu e nicio speranţă. Este imposi... 

Însă lucrurile se pot schimba într-o clipă. Lucrurile se 
pot schimba cât ai rosti un cuvânt, între a treia şi a patra 
silabă, totul s-a schimbat. 

Acum eram pe cale să mă înec în ciocolată topită, adânc 
sub pământ, şi în clipa următoare stăteam întinsă pe o 
stradă, fleaşcă de ciocolată din creştet până-n tălpi, afară, 
în aerul îngheţat. Pe o tăbliță indicatoare scria: „STRADA 
FOARTE LINIŞTITĂ”. 

Mi-am dat seama unde mă aflam. Eram în faţa unei 
căsuțe simple de elf, cu o ferestruică şi o uşă neagră. Casa 
lui Moş Vodol. L-am putut vedea pe Căpitanul Funingine, 
de asemenea înmuiat în ciocolată, scuturându-şi lăbuţele. 
Apoi o altă siluetă mânjită în ciocolată - Spiriduşa 
Adevărului - stând în capul oaselor lângă mine pe stradă şi 
scărpinându-se în cap. 

— Ei bine, asta e ciudat, a zis ea. 

Şi apoi uşa s-a deschis larg şi am văzut-o pe Mary - roşie 
la faţă şi gâfâind şi strângând din dinţi - cărându-l - da, 
cărându-l - pe Moş Crăciun. L-a aşezat pe iarbă, lângă noi. 

El a zâmbit, un zâmbet larg de ciocolată. 

— Ce s-a întâmplat? a întrebat-o el. 

— Am găsit-o, în sfârşit. Am găsit în sfârşit magia. 

— Ai ieşit din cuşcă? Ai oprit timpul? 

— Am făcut... imposibilul, da. 

Moş Crăciun a privit-o radios. 

— Lectiile acelea de drimwickerie au dat roade în cele 

din urmă! Ne-ai salvat pe toţi! _ 

— Chiar şi pe mine, a zis Spiriduşa Adevărului. li 
mulţumesc, Coco... vreau să spun, Mary. 

— Da, se pare că am făcut-o. 

Mary a chicotit şi s-a şters de ciocolată pe faţă. 

Iar Moş Crăciun s-a ridicat în picioare şi a îmbrăţişat-o şi 
i-a dat un sărut cu ciocolată. 

— Asta-i dezgustător, a mormăit Spiriduşa Adevărului. 
Cred că-mi vine să vomit. 

M-am ridicat în picioare şi am văzut că se însera. Nu se 
terminase încă, mi-am dat eu seama. Eram văzuţi ca 
delincvenţi. Îi aveam pe Moş Vodol, pe lepuraşul de Paşte, 
întreaga Armată a lepurilor şi o mulţime de elfi furioşi 
împotriva noastră. Mai erau încă de salvat vieţile şi 
libertatea noastră, precum şi un întreg Crăciun. 

— Trebuie să mergem la Atelierul de Jucării! a zis Moş 
Crăciun. Acum! 

Şi am luat-o cu toţii la fugă, lăsând multe urme de paşi 
ciocolatii. 

Un Humdrum ascuns 


— Pare atât de anapoda, a rostit Moş Crăciun, privind în 
jur la toate jucăriile abandonate din atelierul pustiu. Ajunul 
Crăciunului şi niciun elf aici! 

— E-e-e-eu sunt a-a-a-aici, s-a auzit atunci o voce. 

Moş Crăciun a recunoscut-o numaidecât. 

— Humdrum? Unde eşti? 

Elful nervos a ieşit în patru labe de sub masa plină de 
titirezi. 

— Sunt aici, Moş Crăciun. 

— Ce s-a întâmplat? 

— Păi, după ce iepurii te-au luat la ei, câţiva dintre ei au 
rămas şi ne-au spus că tu jefuiseşi banca. Eu am ştiut că 
era o minciună. Toţi elfii de aici au ştiut că era minciună. 
Însă ni s-a spus să plecăm. Toţi au fost trimişi la primăria 
satului. N-au avut de ales. 

— Dar tu eşti încă aici. 

— M-am a-a-ascuns. 

— Ăsta a fost un lucru foarte curajos, Humdrum, a zis 
Mary. 

— Foarte curajos, am încuviinţat eu. 

— Miau, a adăugat Căpitanul Funingine. 

— Trebuie să plecaţi de a-a-aici, a zis Humdrum. Cu 
toţii. Ei o să vină înapoi. 

— Asta e o idee foarte bună, a rostit Spiriduşa 
Adevărului cu entuziasm, ieşind cu spatele din atelier. 
Oricum, a fost o zi cu-adevărat amuzantă. Dar am fost la 
un pas de moarte - de două ori - şi nu vreau să risc a treia 
oară. Aşadar, dacă n-aveţi nimic împotrivă, eu o să mă 
retrag la umila mea căsuţă din Dealurile Impădurite şi-o să 
fac o baie. Să dau jos toată ciocolata asta de pe mine. Sunt 
sigură că Maarta mi-a dus dorul. 

— Nu, am zis eu. Nu poţi pleca. Nu încă. 

Ochii spiriduşei s-au căscat larg. 

— Sunt foarte sigură că pot. 

— Avem nevoie de tine. 

— Dar zău că-mi trebuie o baie, aşa că... 
Moş Crăciun a înţeles la ce mă gândeam, pentru că a 


intervenit: 
— Amelia are dreptate. Chiar avem nevoie de tine, 
Spiriduşa Adevărului. Doar pentru un ultim lucru. 

Intruşii 


Când am intrat în primăria satului - urmându-l pe Moş 
Crăciun, care a deschis larg uşa - toţi elfii s-au întors spre 
noi cu ochii holbaţi, într-o tăcere uluitoare. 

Moş Vodol, cu lepuraşul de Paşte alături, era la 
jumătatea unui discurs. 

— Şi, astfel, o să lucrez împreună cu iepurii ca să 
restabilim legea şi ordinea în Elfhelm şi să ne asigurăm că 
Moş Crăciun şi ceilalţi oameni nu ne mai pot trage pe 
sfoară niciodată. De acum înainte, noi o să credem 
adevărul şi... 

Soldaţii iepuri, stând înşiruiţi la marginea primăriei, şi- 
au întors capetele spre noi. L-am recunoscut pe unul dintre 
ei şi l-am privit în ochi. 

— INTRUŞI! a tipat 382. 

Moş Vodol s-a uitat înnebunit, disperat, la hainele 
noastre năclăite de ciocolată, în timp ce ne-am apropiat de 
scenă. 

— Uitaţi-vă la ei! Acoperiţi în ciocolată de la bancă. 
Dovada este chiar aici. Ei au făcut-o. Nu puteţi vedea 
adevărul cu ochii voştri? 

— Adevărul, a zis Moş Crăciun cu răceală, e un cuvânt 
interesant. Mulţi îl folosesc în diverse feluri. Dar adevărul 
este întotdeauna adevărul. Din fericire, am adus-o cu noi 
pe Spiriduşa Adevărului. Şi, aşa cum ştiţi cu toţii, 
Spiriduşa Adevărului nu poate spune decât adevărul. 
Aşadar, Spiriduşa Adevărului, ai putea să ne spui cine a 
fost în spatele jafului de la bancă? 

— O, nu, a zis Spiriduşa Adevărului, când toţi elfii şi 
iepurii s-au uitat la ea, aşteptând răspunsul. Asta e 
stânjenitor. 

— Spune-le adevărul. 

Moş Vodol s-a repezit în faţa scenei şi a încercat din 
răsputeri cu drimwickeria lui neagră ca s-o amuţească. 
Însă, după cum toţi elfii ştiau, nicio magie de pe lume nu 
poate opri Spiriduşa Adevărului să spună adevărul. 

— 165 — 


— Moş Vodol şi iepurii au jefuit banca, a izbucnit ea. 
Oamenii sunt nevinovaţi. Moş Vodol şi lepuraşul de Paşte 
au vrut pur şi simplu să-i înlăture din calea lor. De aceea 
suntem noi plini de ciocolată. Au încercat să ne înece în ea, 
în iepurăria pe care au construit-o sub Elfhelm. 

Toată primăria a exclamat. 

— E adevărat, a zis o voce din mulţime. 

Ne-am întors şi am văzut-o pe Noosh, ridicată în 
picioare. 

— Am intrat în bancă să investighez. Sub trezorerie e o 
gaură care duce pe sub pământ la o iepurărie. Şi este plină 
de ciocolată. 

— M-M-Moş Vodol ne minte, a încuviinţat soţul ei, 
Humdrum, care stătea lângă mine. El întotdeauna ne-a 
minţit. 

— Acum pot să plec? a întrebat Spiriduşa Adevărului. 

Moş Crăciun a clătinat din cap. 

— Nu. Mai am o întrebare. Amelia a prăbuşit intenţionat 
sania? De ce ar fi încercat ea să rănească pe cineva, aşa 
cum ne-a spus Moş Vodol în paginile Adevărului Zilei? 

— Am văzut-o chiar în ziua în care s-a întâmplat şi ea mi- 
a povestit totul. Şi chiar dacă eu nu pot spune vreo 
minciună, pot să le adulmec mai bine decât orice spiriduş 
care-a trăit vreodată. De aceea, pot să vă spun că a fost un 
accident. Amelia este o persoană foarte bună - cam 
enervantă şi mă bagă în tot soiul de necazuri - dar n-ar 
vrea niciodată să rănească un elf. 

— Ştiam eu! a zis Mama Breer. E o fată bună! 

— Asta am spus şi eu! a adăugat Pippin, Prinzătorul de 
scrisori, cu ultimele scrisori de Crăciun ieşindu-i din 
buzunare. 

— Eu îi iubesc pe oameni! a exclamat Micul Mim. 

Acum s-a stârnit o mare rumoare în mulţime. 

Soldaţii iepuri aşteptau ordinele ca să acţioneze, dar 
lepuraşul de Paşte încremenise, fără grai, lângă Moş 
Vodol. 

— LINIŞTE! a răcnit elful cu barbă neagră. LINIŞTE! Nu 
contează cine a jefuit banca. Oamenii sunt un pericol 

pentru noi toţi. 

Apoi a strigat la soldaţii iepuri, arătând spre noi: 

— Prindeţi-i! 

Soldaţii iepuri n-au schiţat niciun gest. 

— Ştiam eu că lepuraşul de Paşte era rău! a zis Mama 
Miro. 

— Intotdeauna a fost aşa! a zis Columbus. 

M-am uitat la lepuraşul de Paşte. Arăta năucit, de parcă 
bunătatea din el mai era încă vie şi încerca să iasă afară, 
însă el nu ştia ce să facă în legătură cu asta. Mi-am amintit 
ce-mi spusese odată Moş Crăciun: „Dacă alegi să vezi 
partea bună din cineva, o s-o vezi reflectându-se înapoi.” 

— Nu! le-am spus eu elfilor. lepuraşul de Paşte nu e rău. 

— Amelia! a ras Mary. Despre cine vorbeşti? El şi Moş 
Vodol tocmai au încercat să ne omoare. 

— Da, însă nu el a început. lepurii au fost buni. Au fost 
paşnici înainte de războiul cu elfii. 

— Vedeţi! a răcnit Moş Vodol. Ascultaţi-i propaganda 
antielfi. Vă urăşte pe toţi! 

— Ba nu, am zis, nu vă urăsc. N-ai de ce să-ţi fie frică de 
adevăr. 

Şi atunci cel mai bătrân elf din încăpere şi-a făcut loc în 
faţă. Cel cu mustaţa lungă, subţire şi căruntă. Moş Topo. 
Toată lumea a ascultat când mi-a vorbit mie. 

— Amelia, a zis el, eu sunt probabil singurul elf de aici 
care îşi mai aminteşte că a văzut ultima bătălie cu iepurii, 
din urmă cu atâtea sute de ani. Aveam şase ani pe vremea 
aceea, dar mi-a fost ruşine de ceea ce am văzut şi cu 
ruşinea asta am rămas mereu de atunci. Cruzimea arătată 
de unii elfi în acea ziua a fost cumplită. Acesta e motivul 
pentru care am încercat totdeauna să fiu diferit de acel tip 
de elfi. Să fiu primitor faţă de străini. Astfel, odată, când 
urcasem pe munte cu fiica mea, Noosh, am hotărât să 
arunc o vrajă drimwick asupra unui băiat de om pe moarte 
- un băiat numit Nikolas, care în cele din urmă a devenit 
acest bărbat pe care-l vedeţi înaintea voastră. 

A făcut semn spre Moş Crăciun, care a zâmbit şi şi-a 
şters o lacrimă de emoție din colţul ochiului. 

— Am făcut-o pentru că niciodată n-am vrut să mă tem 
de străini. Acum, Moş Vodol nu-şi poate aminti războaiele 
din vechime. Poate dacă ar fi văzut şi el ce am văzut eu, 
atitudinea lui ar fi cu totul alta. Insă vreau să-ţi spun două 
lucruri, lepuraşule de Paşte... 

— Care anume? a întrebat lepuraşul de Paşte, ţinând de 
pandantivul său şi ciulindu-şi cu interes urechea stângă 
pleoştită. 

— În primul rând, a zis Moş Topo, vreau să-ţi spun să nu 
ai încredere în elful lângă care stai. Lui Moş Vodol nu-i 
pasă decât de o singură persoană din încăperea asta şi 
aceea este el însuşi. Şi al doilea lucru pe care vreau să ţi-l 
spun este că îmi pare rău pentru ceea ce li s-a întâmplat 
iepurilor. N-ar fi trebuit niciodată să vă silim să vă părăsiţi 
ținutul. N-a fost cinstit. Şi cred că dacă fiecare elf din 
încăperea asta ar fi ştiut adevărata poveste, ar fi simţit la 
fel. 

lepuraşul de Paşte nu ştia ce să zică. A deschis gura, dar 
nu i-a ieşit niciun cuvânt. 

— De ce staţi? i-a întrebat Moş Vodol pe soldaţii iepuri. 
Arestaţi-i pe oameni! Ce aşteptaţi? 

— Pe mine, a zis lepuraşul de Paşte. Pe mine mă 
aşteaptă. Ei nu primesc ordine de la elfi. 

Sprâncenele stufoase ale lui Moş Vodol s-au ridicat şi-au 
coborât furioase, ca nişte aripi fluturânde ale unei păsări 
pe moarte. 

— Atunci, ordonă-le tu! 

— Întâmplător, nici eu nu primesc ordine de la elfi. 

Şi asta a părut să-i închidă gura elfului. 

Moş Crăciun a urcat pe scenă şi a stat în faţa 
lepuraşului de Paşte. : 

— Între noi trebuie să fie pace. Imi pare rău că aţi fost 
forţaţi să ieşiţi din Elfhelm. Mi-ar plăcea să spun, în 
calitate de Şef al Consiliului Elfilor, că tu şi iepurii tăi 
puteţi trăi aici în pace. De ce ar fi nevoie ca să se întâmple 
asta? 

Toţi elfii, oamenii, spiriduşa şi iepurii din încăpere au 
aşteptat într-o tăcere adâncă. 

lepuraşul de Paşte s-a uitat în jos, la pandantivul lui. 

Şi atunci mi-am amintit ce conţinea. Micul ou de 
ciocolata pe care mama lui i-l dăruise. 

Şi mi-a venit o idee. 

— Nu mai trebuie să te ascunzi de acum, am zis eu. 
Toată lumea poate afla despre tine, la fel cum au aflat şi 
despre Moş Crăciun. Toată lumea ar putea afla adevăratul 
mesaj al iepurilor din Ţinutul Movilelor şi al Vizuinilor. 
Mesajul părinţilor voştri. Al mamei tale. Despre cât de 
fragilă este viaţa, dar cum trebuie să te bucuri de ea. 
Mesajul oului de ciocolata. 

lepuraşul de Paşte s-a uitat lung la mine. Când nu 
încerca să ucidă pe cineva, faţa lui era surprinzător de 
blajină. 

— Nu înţeleg, a zis el. 

— Nu eşti singurul! a exclamat Mary. 

— Ai putea dărui ouă de ciocolată lumii la fel cum Moş 
Crăciun dăruieşte cadouri, am explicat eu. Şi niciun străin 
n-ar mai fi o ameninţare pentru tine sau pentru iepuri. Ţi- 
ar vedea bunătatea. Şi noi te-am putea ajuta. Ai putea 
împrumuta sania lui Moş Crăciun şi renii, la început... Aţi 
putea lucra împreună de Crăciun. Copiii s-ar putea trezi 
să-şi găsească darurile din ciorăpei şi ouăle, oriunde ai 
vrea să le ascunzi tu. 

— Ar putea, zău? s-a întrebat Moş Crăciun, părând un 
pic bosumflat. 

Dar apoi şi-a adus aminte de gravitatea situaţiei. 

— Vreau să spun, da. Categoric. Bineînţeles că ar putea. 

Şi atunci lepuraşul de Paşte a priceput. Ochii i-au sclipit. 

— Mesajul oului de ciocolată. 

— Nu te lăsa păcălit! a zis Moş Vodol, cumva şovăind 
între frică şi furie. De parcă ar vorbi serios! 

— Vorbesc serios, a zis Spiriduşa Adevărului. 

Însă lepuraşul de Paşte clătina acum din cap. 

— Nu. 

Curajul mi s-a risipit. 

Şi toţi soldaţii iepuri au părut gata de atac. 382 chiar îşi 
scosese plasa. 

— Nu se poate să fie de Crăciun, a zis lepuraşul de 
Paşte. Crăciunul e mâine. Am nevoie de mai mult timp. E 
nevoie de o zi aparte. 

Şi atunci mi-a venit ideea evident perfectă. 

— De Paşte? Momentul din an când iepurii scot capul în 
lume. De aceea te şi numeşti tu lepuraşul de Paşte, nu? 

— Da. Da, asta e. 

Şi pentru prima oară l-am văzut pe lepuraşul de Paşte 
zâmbind. 

— De Paşte! Asta ar fi perfect. 

Am zâmbit şi eu, şi la fel au făcut şi Moş Crăciun şi Mary 
şi Moş Topo şi Spiriduşa Adevărului şi Noosh şi Micul Mim 
şi Humdrum şi Pippin şi Mama Miro şi Sovereign şi 
Bonbon şi Mama Breer şi Mama Jingle. Şi, curând, toţi elfii 
zâmbeau, până şi Columbus (cu toate ca al lui era un 
zâmbet foarte încurcat, căci se tot gândea la cărţile de 
istorie care trebuiau corectate). Până şi soldaţii iepuri 
zâmbeau. 

382 şi-a strâns plasa la loc. Singura persoană care nu 
zâmbea era Moş Vodol. 

Dar atunci Moş Crăciun s-a oprit din zâmbit. lar motivul 
pentru care s-a oprit din zâmbit a fost acela că tocmai 
văzuse ceasul de pe perete. Ceasul arăta ora „Ora de 
Culcare a Majorităţii Oamenilor”. 

— Bine, elfi, acum, la atelier! Avem o mulţime de jucării 
de pus în sacul fără fund! 

Şi astfel Moş Vodol a fost lăsat singur, cu faţa mai roşie 
decât asfinţitul soarelui de afară, în timp ce toţi ceilalţi - 
inclusiv iepurii - s-au grăbit să plece la Atelierul de Jucării 
pentru a face să se întâmple Crăciunul. 

O oră mai târziu, Moş Crăciun stătea în mijlocul 
atelierului, cu sacul fără fund desfăcut şi o coadă de elfi şi 
de iepuri se întindea până la Câmpul Renilor. Când 
Iepurele 382 a lăsat să cadă în sac un maldăr de jucării, 
Moş Crăciun m-a rugat să verific eu sania, care era 
parcată în faţa casei lui, şi să pregătesc renii. L-am 
ascultat, iar renii mi-au uşurat sarcina, chiar şi Comet, 
care era de regulă zvăpăiat când voiai să-l înhami. 

M-am uitat la Blitzen. 

— Acum, orice s-ar întâmpla în noaptea asta, fără plonjat 
din înaltul cerului, bine? 

El a scos un sunet ca de trufă dezumflată. Apoi am 
verificat Barometrul Sperantei, care indica „Excepţional de 
Plin de Speranţă”. 

Am sărit în sanie şi am apucat frâiele, şi am privit cum 
coada elfilor şi a iepurilor devine din ce în ce mai mică, 
până ce, în final, a dispărut. Şi apoi Moş Crăciun a sosit cu 
sacul în spinare. l-am dat frâiele şi am vrut să cobor din 
sanie. 

— Nu, Amelia. Rămâi pe loc. O să am nevoie de un 
vizitiu asistent. 

— Dar ştii ce s-a întâmplat ultima oară când am fost într- 
o sanie. 

— Da, dar Căpitanul Funingine nu e aici, acum. Mary 
are grijă de el. Uite! 

Şi i-a făcut cu mâna lui Mary, care îl ţinea strâns în 
braţe pe Căpitanul Funingine. Stătea pe câmp, împreună 
cu Noosh, şi Humdrum, şi Micul Mim şi Moş Topo. 

O mulţime de elfi se strânsese în jurul nostru acum, gata 
pentru decolare. Kip se afla printre ei. Am început să intru 
în panică. 

— Dar de ce nu alegi pe altcineva? De ce nu-l alegi pe 
Kip? El e cel mai bun conducător de sanie din Elfhelm. 

Kip, auzindu-mă, mi-a zâmbit şi a dat din cap. 

— Cred că trebuie să fii tu. Ştiu că m-am înşelat în 
privinţa ta. Şi îmi pare rău. 

M-am aşezat la loc. 

— De fapt, a zis Moş Crăciun, tu ar trebui să fii prima. 

— Ce? 

Mi-a dat frâiele. 

— Haide! Arată-le ce poţi face. 

— Dar... 

În mulţime am zărit-o pe Twinkle, care mi-a zâmbit şi a 
ridicat degetele mari, felicitându-mă. Era şi Snowflake de 
faţă. Şi apoi l-am văzut pe Moş Vodol, dând târcoale ca un 
nor negru. 

— Poţi s-o faci, Amelia! a strigat Mary. 

M-am uitat la Barometrul Speranţei, am închis ochii şi 
am sperat din tot sufletul că totul o să fie bine. 

— Haide, Blitzen! am strigat eu. Haide, Vixen! Donner! 
Prancer! Dancer! Cupid! Comet! Hai să zburăm! 

În clipa următoare, mulţimea s-a dat în lături, de o parte 
şi de alta, iar noi am pornit în goană peste câmpul acoperit 
de zăpadă spre lacul îngheţat. Apoi sus, sus, sus în văzduh 
şi mai departe, pe drumul nostru în jurul lumii. 

Doar două fiinţe omeneşti care nu-şi aveau locul cu 
adevărat nicăieri. 

Moş Crăciun. 

Şi cu mine. 

Un zâmbet final 


Întotdeauna o să ţin minte acel Ajun de Crăciun mai bine 
decât pe oricare altul. Moş Crăciun m-a lăsat să conduc 
sania tot timpul şi toţi renii - chiar şi Blitzen - s-au 
comportat frumos. Deşi acela a fost, de asemenea, 
Crăciunul în care o mulţime de copii de om şi de părinţi au 
observat urme de paşi pe covoare. La început, potrivit 
scrisorilor pe care Pippin le-a prins tot timpul anului ce-a 
urmat - au crezut că erau urme de noroi, dar, uitându-se 
mai de aproape, şi-au dat seama că miroseau mai degrabă 
plăcut. Mai degrabă a ciocolată. 

În ziua următoare, a fost chiar o privelişte neobişnuită 
când iepurii şi elfii au sărbătorit împreună, în timp ce 
Zurgălăii au cântat Clopoței, clopoței şi Eroul cu haină 
roşie, ca şi, bineînţeles, clasicul lor Renii de peste munte. 
A fost cu adevărat un moment de veselie. Şi veselia a 
rămas tot anul următor. 

lepurii au coborât în iepurăria lor până de Paşte, pentru 
că era mai cald acolo, jos, însă şi elfii coborau adesea pe la 
ei, iar prima sâmbătă din fiecare lună a devenit Ziua de 
Discotecă Viermele de Culoare, când Zurgălăii cântau 
alături de o formaţie de iepuri numită Fraţii Vizuinii şi de o 
altă formaţie, foarte gălăgioasă, numită Urechile Judecăţii 
de Apoi, cu gardianul nostru de închisoare la tobe, şi toată 
lumea petrecea minunat. Chiar şi după Paşte iepurii 
stăteau sub pământ mare parte din timp. 

Poate v-ar plăcea să ştiţi şi despre ciocolată. Ei bine, 
ciocolata a fost returnată băncii şi toată lumea şi-a primit 
banii înapoi, dar Banca de Ciocolată a început să facă de 
trei ori mai multă ciocolată ca de obicei. Cea mai mare 
parte le-a fost dată, atunci, iepurilor care lucrau în 
studiourile lor de artişti - fosta tipografie secretă de ziare 
a lui Moş Vodol - din iepurărie, desenând ouă frumoase de 
toate mărimile. 

Moş Vodol n-a fost băgat la închisoare, pentru că Moş 
Crăciun credea că nimeni nu trebuia închis. Dar a fost 

ţinut sub strictă supraveghere în casa lui de pe Strada 
Foarte Liniştită şi silit să-şi suspende Adevărul Zilei, pe 
care oricum nu-l mai citea nimeni, fiind în schimb pus la 
muncă în funcţia de Ambalator-Şef de Crăciun. Trebuia să 
stea într-o cameră specială din atelier şi să împacheteze 
fiecare cadou. Era o slujbă din cale-afară de supărătoare 
pentru Moş Vodol, fiindcă îşi tot prindea barba în banda 
adezivă. 

Mary a continuat să lucreze ca planificator de rută 
pentru Moş Crăciun şi, mai târziu, a preluat cafeneaua 
Budincă de Smochine şi i-a schimbat denumirea în Casa 
Plăcintei Magice a Mamei Crăciun. Curând, a devenit cea 
mai populară cafenea din târg. A rămas foarte îndrăgostită 
de Moş Crăciun, ca şi el de ea. Şi obrajii lor păreau să 
devină mai rumeni de fericire în fiecare zi. 

Speranţa plutea din nou în aer. Aurora Boreală lumina 
mai puternic. lar scrisorile pentru Moş Crăciun 
întotdeauna ajungeau în vârful muntelui. 

Cât despre mine, ei bine, lucrurile s-au îmbunătăţit. S-au 
îmbunătăţit considerabil. 

Elfii nu mai şuşoteau pe seama mea. Nu mai eram 
străina nedorită. Elfhelmul era un loc care primea 
prietenos oamenii şi iepurii deopotrivă. Şi cu şcoala 
mergea mai bine. Mama Jingle şi toţi ceilalţi profesori 
păreau să aibă mai mult respect în ceea ce mă priveşte. 
Columbus chiar mi-a dat o temă specială - să scriu o nouă 
istorie a Elfhelmului, corectând toate greşelile despre 
iepuri. Twinkle şi Snowflake mi-au devenit foarte bune 
prietene şi nici măcar nu mai râdeau de mine în timpul 
lecţiilor de dans spickle. 

Scriind pentru Zăpada, am izbutit, în cele din urmă, să 
plătesc reparaţiile pentru Vifor 360. Kip şi cu mine am 
devenit prieteni, oarecum, şi ne-am comparat poveştile 
experienţelor noastre cu răpitorii. Eu am câştigat 
competiţia Conducătorul de Sanie al Anului, la juniori, şi 
mi-am purtat insigna cu mândrie. 

După ce articolul meu despre Moş Vodol şi lepuraşul de 
Paşte a crescut vânzările ziarului la nivel record, am fost 
făcută  Corespondent-Şef la departamentul Iepuri, iar 
interviul meu cu lepuraşul de Paşte a fost declarat „cea 
mai emoţionantă lectură a anului” de toată lumea care l-a 
citit. 

Şi viaţa a continuat astfel ani de-a rândul. Mă rog, mai 
mult sau mai puţin. Crăciunurile veneau şi treceau. Moş 
Crăciun era în continuare ocupat la Atelierul de Jucării şi 
Mary era în continuare ocupată la cafenea, eu eram în 

continuare ocupată cu şcoala şi cu Zăpada, dar era o 
ocupaţie fericită. O ocupaţie de tip elf. 

Ani mai târziu, într-o zi de Crăciun, am plecat din 
Elfhelm după o ultimă călătorie cu sania şi m-am întors la 
Londra pentru a întemeia un orfelinat; Căminul Magic 
pentru Fete şi Băieți. Am hotărât să plec nu din pricină că 
aş fi fost nefericită. Dimpotrivă. Nu fusesem niciodată mai 
fericită undeva decât printre elfii magici şi cu Moş 
Crăciun. 

Încă îmi mai aminteam vremea de dinainte - o vreme 
când eram singură şi foarte tristă, o orfană la azilul de 
săraci - şi ştiam că mai există alţi oameni ca mine în lumea 
oamenilor, care se simțeau fix la fel. Prin urmare, am 
hotărât să fiu ca Moş Crăciun. Am hotărât să încerc să-i fac 
pe oameni fericiţi, oferindu-le câte un pat curat şi nişte 
mese copioase, cu mâncăruri gătite după cele mai bune 
reţete ale lui Mary, şi să-i învăţ să citească şi să scrie. 


Adesea le spuneam orfanilor povestea copilăriei mele. 
După prăjiturica lor de după-amiază, mă aşezam la gura 
sobei, într-o zi de iarnă, şi le povesteam despre timpul pe 
care-l petrecusem în Elfhelm. Le vorbeam despre elfi şi 

spiriduşi şi troli. Le vorbeam despre Moş Crăciun şi Mama 
Crăciun şi lepuraşul de Paşte. Le spuneam cum scrisorile 
lor pentru Moş Crăciun zburau tot drumul până la Muntele 
Foarte Inalt şi erau prinse de un elf nemaipomenit de 
acrobatic pe nume Pippin, care era fără egal la sărit şi la 
prins. 

Incă le mai spun poveştile acestea şi acum, când sunt 
bătrână, chiar şi în această lume plină de noi invenţii ca 
automobilele şi maşinile zburătoare numite avioane. 

Şi, cu toate că nu mă mai duc niciodată în Elfhelm, încă 
mai simt magia acelor zile. Chiar dacă eu nu am fost 
vrăjită vreodată cu drimwick, încă mai păstrez vie magia 
aceea, încercând să-i fac pe oameni fericiţi. Văzând partea 
bună din fiecare om. Şi lăsând bunătatea aceea să se 
reflecte înapoi. 

După cum zicea odată Moş Crăciun, „Zâmbetul este cea 
mai bună magie din lume”. 

Şi eu zâmbesc acum, în această Zi de Crăciun, în timp ce 
stau aici şi închei povestea aceasta. Scrisoarea lui e chiar 
lângă mine. Cea pe care el a lăsat-o pentru mine, în vatra 
căminului. i 

Nu conține decât câteva cuvinte: „iti mulţumesc, 
Amelia”. 

Asta e tot. Şi e tot ce era nevoie să spună. Pentru că şi 
cuvintele sunt o magie şi pot cuprinde totul. 

Partea aceea de la sfârşitul cărţii, 
unde le multumesti oamenilor 


Este cu adevărat dificil să scrii o carte. Şi cu adevărat 
plăcut, de asemenea. Însă ai nevoie de mult ajutor, ca 
scriitor, înainte ca o carte să devină carte. Acest lucru este 
mai cu seamă adevărat pentru Fu şi Moş Crăciun şi 
celelalte două cărţi din trilogie - Un băiat numit Crăciun şi 
Fetița care a salvat Crăciunul. 

Trebuie să le mulţumesc în special: 

Ţie. Cititorului. Cred că citeşti foarte bine. Nici prea 
repede, nici prea încet. Bravo ţie. 

Lui Chris Mould. Ilustratorul. Pentru că a presărat 
desene minunate pretutindeni. Cărţile cu ilustraţii 
frumoase sunt cele mai bune. 

Lui Francis Bickmore. Genialul meu redactor. Pentru că 
mi-a spus care fragmente erau mai slabe, ca să le pot 
îndrepta şi face mai bune. 

Lui Clare Conville. Agentei mele. Pentru că e înţeleaptă 
şi extraordinară. 

Tuturor celor de la Canongate, care au muncit din greu 
la aceste cărţi. Inclusiv Rafi Romaya, Megan Reid, Rona 
Williamson, Jenny Fry, Claire Maxwell, Alice Shortland, 
Neal Price, Jane Pike, Andrea Joyce, Caroline Clarke, 
Christopher Gale şi fără a-l uita pe Jamie Byng. 

Lui Andrea Semple. Cea mai bună prietenă a mea. Care 
a citit prima această carte, pe când toate greşelile încă 
erau înăuntru. Şi care a scos greşelile. Şi care a făcut 
cartea aceasta, aşa cum le face pe toate, cu mult mai bună 
decât era. 

Ah, şi-i mulţumesc lui Moş Crăciun. Evident. 

Totuşi, cel mai mult se cuvine să le mulţumesc celor mai 
grozavi copii din întreaga lume: Pearl Haig şi Lucas Haig. 
Ei sunt motivul pentru care am scris aceste cărţi. Ei dau 
un plus de magie vieţii mele în fiecare zi. Aceasta este 
încercarea mea de a le întoarce darul, într-o oarecare 

măsură. 
Vă mulţumesc tuturor. 
Crăciun fericit! 

